MDP ge candidate ge campaign ah naib raees Komandoo dhaairaa ah vadaigenfi\nއެމްޑީޕީގެ ކެންޑިޑޭޓުގެ ކެމްޕޭނަށް ނައިބް ރައީސް ކޮމަންޑޫ ދާއިރާއަށް ވަޑައިގެންފި\nއެމްޑީޕީގެ ކެންޑިޑޭޓުގެ ކެމްޕޭނަށް ނައިބް ރައީސް ކޮމަންޑޫ ދާއިރާގެ ފޯކައިދޫ އަށް ވަޑައިގަތުމުން އެރަށުން އެމަނިކުފާނަށް މަރުހަބާ ދަންނަވަނީ -- ފޮޓޯ: އެމްޑީޕީ\nރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި އިލެކްޝަންގައި ވާދަކުރައްވާ އެމްޑީޕީގެ ކެންޑިޑޭޓް މުހައްމަދު ރާޝިދަށް ކެމްޕޭން ކޮށްދެއްވުމަށްޓަކައި ނައިބް ރައީސް ފައިސަލް ނަސީމް މިއަދު ފޯކައިދޫ އަށް ވަޑައިގެންފި އެވެ.\nނައިބް ރައީސްގެ މިދަތުރުފުޅުގައި ފޯކައިދޫގެ އިތުރުން ކޮމަންޑޫ ދާއިރާގައި ހިމެނޭ މަރޮށި އަދި ކޮމަންޑޫ އަށް ވެސް ވަޑައިގަންނަވާނެ އެެވެ.\nނައިބް ރައީސް ފޯކައިދޫ އަށް ވަޑައިގަތުމުން އެމްޑީޕީ އަށް ތާއީދު ކުރާ ފަރާތްތަކުން ވަނީ ފޯކައިދޫން އެމަނިކުފާނަށް ހޫނު މަރުހަބާއެއް ކިޔާފަ އެވެ.\nފޯކައިދޫއަށް ކުރައްވާ ދަތުރުފުޅުގައި ނައިބް ރައީސް މިހާރު ވަނީ އެ ރަށު ރައްޔިތުންނާ ބައްދަލުކުރައްވާފަ އެވެ. އަދި ފޯކައިދޫގައި ހަރަކާތްތެރިވާ ކެމްޕޭން ޓީމާ ވެސް އެމަނިކުފާނު ބައްދަލުކުރެއްވި އެވެ.\nނައިބް ރައީސް ފޯކައިދޫ އަށް ވަޑައިގެންނެވިއިރު އަރިހުގައި އެމްޑީޕީގެ ޗެއާޕާސަން ހަސަން ލަތީފާއި މަޖިލީހުގެ ބައެއް މެންބަރުން ވެސް ފޯކައިދޫ އަށް ވަޑައިގެންނެވި އެވެ.\nއެމްޑީޕީގެ ކެންޑިޑޭޓުގެ ކެމްޕޭނަށް ނައިބް ރައީސް ކޮމަންޑޫ ދާއިރާގެ ފޯކައިދޫ އަށް ވަޑައިގެން އެރަށުގެ ރައްޔިތުންނާ ބައްދަލުކުރައްވަނީ -- ފޮޓޯ: އެމްޑީޕީ\nކޮމަންޑޫ ދާއިރާގެ ބައި-އިލެކްޝަނަށް ނައިބް ރައީސްގެ ޕާޓީ -- ޖޫމްހޫރީ ޕާޓީން އެއްވެސް ކެންޑިޑޭޓަކު ނެރެފައެއް ނުވެ އެވެ. އަދި އެ ޕާޓީން މިހާރު ވަނީ އެމްޑީޕީގެ ކެންޑިޑޭޓަށް ތާއީދުކުރާ ކަން ހާމަކޮށްފަ އެވެ.\nއެމްޑީޕީގެ ކެންޑިޑޭޓުގެ ކެމްޕޭން ރަސްމީކޮށް ފައްޓަވައިދެއްވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ވެސް ވަނީ މިމަހުގެ ހަވަނަ ދުވަހު ކޮމަންޑޫ އަށް ވަޑައިގެންފަ އެވެ. ރައީސްގެ ދަތުރުފުޅުގައި އެމަނިކުފާނު ވަނީ ކޮމަންޑޫ، މަރޮށި އަދި ފޯކައިދޫގައި މިއަހަރު ސަރުކާރުން ކުރިއަށް ގެންދާ ގިނަ މަޝްރޫއުތަކެއް އިއުލާންކުރައްވާފަ އެވެ. އެ މަޝްރޫއުތައް އިއުލާންކޮށް އަމަލީ މަސައްކަތް ފަށަނީ ކެމްޕޭނަށް ނުފޫޒު ފޯރުވުމަށް ކަމަށް ބަޔަކު ބުނި ނަމަވެސް އެ މަޝްރޫއުތައް ކުރިއަށް ގެންދާނެ ކަމަށްވެސް ރައީސް ވިދާޅުވި އެވެ.\nއަންނަ މަހުގެ ފަސްވަނަ ދުވަހު ބާއްވާ އިންތިހާބުގައި އެމްޑީޕީގެ އިތުރުން ވާދަކުރަނީ ޕީޕީއެމްގެ ފަރާތުން މޫސާ ފަތުހީ އާއި އެމްއެންޕީގެ ފަރާތުން އަބްދުލްހަންނާން އިދުރީސް އެވެ.\nއެމްޑީޕީ ފައިސަލް ނަސީމް ފޯކައިދޫ + ޕޮލިޓިކްސް ކޮމަންޑޫ\nވެރިކަން ލިބުނީމަ ކުރީގެ ވާހަކަތައް ހަނދާނެއް ނެތް


تَدْوِيْنُ السُّنَّةِ النَّبَوِيَّةِ – 34 – – DhiSalafiyyah\nދެވަނައީ: އަލްޙާފިޡް އިބްނު ޙިއްބާނު އެކަލޭގެފާނުގެ ސަނަދުން އަބޫ ނަޞްރު ބިން ޙައްމާދު އަލްވައްރާޤުއާ ހަމައަށް ގުޅާލަމުން ބަޔާންކުރެއްވިއެވެ. ވިދާޅުވިއެވެ.\n“ޝުޢުބާ ބިން ޙައްޖާޖުގެ ގޭ ދޮރުމަތީގައި ޙަދީޘް މުރާޖަޢާކުރަން ތިމަންމެން ތިބީމެވެ. ފަހެ، ތިމަން ދެންނެވީމެވެ. އަޅުގަނޑުމެންނަށް އިސްރާއީލު ކިޔައިދެއްވިއެވެ. އަބޫ އިސްޙާޤުގެ އަރިހުންނެވެ. އެކަލޭގެފާނު ރިވާކުރެއްވީ ޢަބްދުﷲ ބިން ޢަޠާގެ އަރިހުންނެވެ. އެކަލޭގެފާނު ޢުޤްބާ ބިން ޢާމިރުގެ އަރިހުންނެވެ. ނަބިއްޔާ صلى الله عليه وسلم ގެ އަރިހުން އެކަލޭގެފާނު ރިވާކުރެއްވިއެވެ. ޙަދީޘްކުރެއްވިއެވެ. ‘ވުޟޫކުރާއިރު ފުރިހަމައަށް ވުޟޫކުރާމީހާ ދަންނައެވެ. ސުވަރުގެއިން އޭނާ ބޭނުން ދޮރުކޮޅަކުން ވަދެވޭނެއެވެ.’  ފަހެ، ތިމަން މިޙަދީޘް ކިޔަނިކޮށް ޝުޢުބާ ނުކުމެވަޑައިގަތެވެ. އަދި ތިމަން ގައިގައި ޖެއްސަވާފައި ވިދާޅުވިއެވެ.\nއޭ މިހިރަ މޮޔަމީހާއެވެ. ޢަބްދުﷲ ބިން ޢަޠާގެ އަރިހުން އަބޫ އިސްޙާޤު ޙަދީޘްރިވާކުރައްވާތީ ތިމަންކަލޭގެފާނު އަޑުއެއްސެވީމެވެ. ރިވާކުރެއްވީ ޢުޤްބާ ބިން ޢާމިރުގެ އަރިހުންނެވެ. ފަހެ، ތިމަންކަލޭގެފާނު ސުވާލުކުރެއްވީމެވެ. އޭ އަބޫ އިސްޙާޤެވެ. ޢަބްދުﷲ ބިން ޢަޠާ އެޙަދީޘް ޢުޤްބާ ބިން ޢާމިރުގެ އަރިހުން ރިވާކުރައްވާތީ އަޑުއެހިން ހެއްޔެވެ. ޖަވާބުގައި ބުންޏެވެ. ޢަބްދުﷲ ބިން ޢަޠާ ވިދާޅުވާތީ އެހީމެވެ. ތިމަންކަލޭގެފާނު (އަނެއްކާވެސް) ސުވާލުކުރެއްވީމެވެ. ޢަބްދުﷲ ބިން ޢަޠާ ޢުޤްބާ ބިން ޢާމިރުގެ އަރިހުން (ޙަދީޘް) އެއްސެވި ހެއްޔެވެ؟ ފަހެ، ޖަވާބުގައި ބުންޏެވެ. ތިބާ ހަނުހުންނާށެވެ. ފަހެ، ރައްދުގައި ވިދާޅުވީމެވެ. ތިމަންކަލޭގާނު ހަނުނުހުންނަވާނަމެވެ. ފަހެ، އެވަޤުތު މިސްޢަރު ބިން ކިދާމު ތިމަންކަލޭގެފާނާ ދިމާއަށް ބައްލަވާފައި ވިދާޅުވިއެވެ. އޭ ޝުޢުބާއެވެ. ޢަބްދުﷲ ބިން ޢަޠާއު އަދި ދުނިޔޭގައި އެބަ ހުންނެވިއެވެ. އުޅުއްވަނީ މައްކާގައެވެ.\n(ޝުޢުބާ ވިދާޅުވިއެވެ.) ފަހެ، ތިމަންކަލޭގެފާނު މައްކާއަށް ނުކުމެވަޑައިގަތީމެވެ. އެތަނުން ޢަބްދުﷲ ބިން ޢަތާއާ ބައްދަލުވިއެވެ. ފަހެ، ދެންނެވީމެވެ. ވުޟޫއާ ބެހޭ ޙަދީޘްއެވެ. (އެބަހީ: އެއާ މެދު ސުވާލުދަންނަވަމެވެ.) ވިދާޅުވިއެވެ. އެއީ ޢުޤްބާ ބިން ޢާމިރުގެ އަރިހުންވާ ޙަދީޘެކެވެ. ދެން (ޝުޢުބާ) ވިދާޅުވީމެވެ. ﷲ ތިބާއަށް ރަޙުމަތް ލައްވާށިއެވެ. އެކަލޭގެފާނުގެ އަރިހުން އަޑުއެއްސެވީމުތޯއެވެ. ވިދާޅުވިއެވެ. ނޫނެކެވެ. ތިމަންކަލޭގެފާނަށް ކިޔައިދެއްވީ ސަޢުދު ބިން އިބްރާހީމެވެ.\nދެން ތިމަންކަލޭގެފާނު ވަޑައިގަތީ އިމާމު މާލިކު ބިން އަނަސް ޙައްޖުގައި އުޅުއްވަނިކޮށް އެކަލޭގެފާނުގެ އަރިހަށެވެ. ސަޢުދު ބިން އިބްރާހީމް އާ ބެހޭގޮތުން އެކަލޭގެފާނުގެ އަރިހުގައި އެހުމުން ވިދާޅުވިއެވެ. މިއަހަރު ޙައްޖަށް ވަޑައިނުގަންނަވައެވެ. ދެންފަހެ ތިމަންކަލޭގެފާނު ޙައްޖުން ނިމިގެން ވަޑައިގަތީ މަދީނާއަށެވެ. ފަހެ، އެތަނުން ސަޢުދު ބިން އިބްރާހީމްއާ ބައްދަލުވުމުން ދެންނެވީމެވެ. ވުޟޫއާ ބެހޭ ޙަދީޘްއެވެ. (އެބަހީ: އެއާ މެދު ސުވާލުދަންނަވަމެވެ.) ވިދާޅުވިއެވެ. އެޙަދީޘް އައީ ކަލޭގެފާނުގެ ރަށުންނެވެ. (އެބަހީ: ބަޞަރާއިންނެވެ.) ތިމަންކަލޭގެފާނަށް ކިޔައިދެއްވީ ޒިޔާދު ބިން މިޚްރާޤެވެ.\nފަހެ، އަނެއްކާ އެނބުރި ބަޞަރާއަށް ވަޑައިގަތީއެވެ. ދެން ޒިޔާދު ބިން މިޚްރާޤާ ބައްދަލުވިއިރު ތިމަންކަލޭގެފާނުވަނީ ކުލަ ބަދަލުވެ ހެދުން ބާވެ އިސްތަށިވެސް ގިނަވެފައެވެ. ވިދާޅުވިއެވެ. ތިޔަ ވަޑައިގަތީ ކޮން ތަނަކުން ހެއްޔެވެ. ދެން އެވާހަކަ ތިމަންކަލޭގެފާނު އެކަލޭގެފާނަށް ކިޔައިދެއްވީމެވެ. ވިދާޅުވިއެވެ. ތިޔަ ޙަދީޘަށް ކަލޭގެފާނު ބޭނުމެއް ނުވާނެއެވެ. ދެންނެވީމެވެ. ކޮންމެހެންވެސް ވިދާޅުވާށެވެ. ޖަވާބުދެއްވިއެވެ. ނޫނެކެވެ. ކަލޭގެފާނު ގައިން ޠާހިރުވެގެން ވަޑައިގެންފުމަށް ދާންދެން ނުކިޔައިދެއްވާނަމެވެ. ޠާހިރުވެ ވަޑައިގަތުމުން ކިޔައިދެއްވާނަމެވެ. ފަހެ، ފެންވަރާތަނަކަށް ވަދެފައި ތިމަންކަލޭގެފާނުގެ ހެދުންކޮޅު ދޮވެގެން ވަޑައިގަތީމެވެ. ވިދާޅުވިއެވެ. އެޙަދީޘް ކިޔައިދެއްވީ އަބޫ ރައިޙާނާގެ އަރިހުން ޝަހްރު ބިން ޙައުޝަބެވެ. (ޝުޢުބާ ވިދާޅުވިއެވެ.) ތިމަން ދެންނެވީމެވެ. ތިޔަޙަދީޘް ތިޔަވަނީ ސަނަދު ގާތްވުމަށްފަހު ދެން ދުރުވެފައެވެ. (އެބަހީ: ފެށިއިރު ހީކުރިގޮތަށް ގާތް ސަނަދަކުން އައިސްފައެއް ނޫނެވެ.) އެ ނައްތަވާލައްވާށެވެ. ތިޔައީ އެއްވެސް އަޞްލެއް ނެތް ވާހަކައެކެވެ.” \n އަޅުގަނޑަށް ފެނިފައިވާ މަޞްދަރުތަކުގައި މިލަފްޡުން މިޙަދީޘް އައިސްފައި ނުވެއެވެ. ނަމަވެސް އިބްނު ޢުމަރު رضي الله عنه ގެ އަރިހުން ތިރްމިޛީ ރިވާކުރެއްވިއެވެ. ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ. ((مَنْ تَوَضَّأَ فَأَحْسَنَ الوُضُوءَ ثُمَّ قَالَ: أَشْهَدُ أَنْ لاَ إِلَهَ إِلاَّ اللَّهُ وَحْدَهُ لاَ شَرِيكَ لَهُ، وَأَشْهَدُ أَنَّ مُحَمَّدًا عَبْدُهُ وَرَسُولُهُ، اللَّهُمَّ اجْعَلْنِي مِنَ التَّوَّابِينَ، وَاجْعَلْنِي مِنَ الْمُتَطَهِّرِينَ، فُتِحَتْ لَهُ ثَمَانِيَةُ أَبْوَابِ الجَنَّةِ يَدْخُلُ مِنْ أَيِّهَا شَاءَ)). ۱ / ٧٧ -٧ كتاب الطهارة – باب فيما يقال بعد الوضوء. وانظر: طرق الحديث وتخريجه في إرواء الغليل للألباني ۱ / ۱۳٤ ح ٩٦.\n މިދެ މިޘާލުގައި ފެނިގެން މިދިޔައީ ސަލަފުންގެ ބޭކަލުން ވެވަޑައިގަން ބޮޑު ޤުރުބާނީއެވެ. އެއީ ދީން ޤަބޫލުނުކުރާ މީހުންނާއި މުނާފިޤުންގެ ކިބައިން ސުންނަތް ޙިމާޔަތްކުރުމަށް އެބޭކަލުން ކޮށްފައިވާ ކަންތައްތަކެކެވެ. އަދި ﷲ ގެ ރަސޫލާ صلى الله عليه وسلم އަށް ނިސްބަތްކޮށް ހަދާފައިވާ ދޮގުތަކުން އެކަލޭގެފާނު ދިފާޢުކުރެއްވުމަށެވެ. މިދެއިމާމުން ކުރައްވާފައިވާ ކަންތައްތަކަކީ އެބޭކަލުން ކުރެއްވި ގިނަގުނަ ކަންތައްތަކުން މަދު މިންވަރެކެވެ. މާތް ﷲ އެބޭކަލުންނަށް ރުއްސުން ލައްވާށިއެވެ. އެކަންކަމަކީ ދީނަށް ޚިދުމަތްކުރުމުގެ ތެރެއިން ހިމެނޭ ކަންތައްތަކެވެ. މިޘާލުތަކުން ދައްކުވާދެނީ އެބޭކަލުންގެ ކިބައިގައިވާ ކެތްތެރިކަމާއި ޢިލްމު ހޯދުމުގައި ޘާބިތުކަމާއެކު ކުރެއްވި މަސައްކަތްތަކެވެ. އަދި އެކި މައްސަލަތައް ދިރާސާކުރެއްވުމުގައި ފަރުވާ ބެހެއްޓެވި މިންވަރެވެ. އަދި ކަންކަން ރަނގަޅު ކުރެއްވުމަށް އުފުލެއްވި ބުރައެވެ. އަދި އެއަށްފަހު އެފެތުރެއްވުމުގައްޔާއި އުނގަންނަވާދެއްވުމުގައި ކުރި ބުރަ މަސައްކަތްތަކެވެ. ފަހެ، މިއަދުގެ ދީން ކިޔަވާ ކުދިންގެ ކިބައިގާ މިކަންކަން ކޮބާ ހެއްޔެވެ. ﷲ ގެ ނަބިއްޔާ صلى الله عليه وسلم ގެ ސުންނަތަށް ޚިދުމަތްކުރުމުގައްޔާއި އެފެތުރުމުގައްޔާއި އުނގަންނަވާދިނުމުގައި ކޮށްދެވެނީ ކޮންކަމެއް ހެއްޔެވެ!


SunOnline: GST gaanoonu islaahu kuran aanmunge hiyaalu hoadhanee\nޖީއެސްޓީ ގާނޫނު އިސްހާލުކުރަން އާންމުންގެ ހިޔާލު ހޯދަނީ\nޝަފްނާ ހުސައިން 18 Feb 2020, 11:17\nމީރާ އިން ބަޔަކު ހިދުމަތް ހޯދަނީ -- ސަން ފައިލް ފޮޓޯ\nމުދަލާ ހިދުމަތުގެ އަގުން ޓެކްސް ނެގުމުގެ ގާނޫނު އިސްލާހުކުރަން ނިންމައި، އެ ގާނޫނަށް ގެންނަން ފެންނަ އިސްލާހުތަކާ ގުޅޭގޮތުން އާންމުންގެ ހިޔާލު ހޯދަން ފިނޭންސް މިނިސްޓްރީން ހުޅުވާލައިފިއެވެ.\nފިނޭންސް މިނިސްޓްރީން މިއަދު ކުރި އިއުލާނެއްގައި ބުނީ ރާއްޖޭގެ ޓެކުހުގެ ނިޒާމަކީ ދެފުށް ފެންނަ، ހަމަހަމަ އުސޫލުތަކެއްގެ މައްޗަށް ބިނާކުރެވިފައިވާ ނިޒާމަކަށް ހެދުމަށާއި އެއީ ބައިނަލްއަގްވާމީ ގޮތުން ގަބޫލުކުރެވޭ މިންގަނޑުތަކާ އެއްހަމައެއްގައި ހުރި ނިޒާމަކަށް ހެދުމަށް ޓެކުހާގުޅޭ ގާނޫނުތައް އިސްލާހުކުރުމުގެ މަސައްކަތް މިނިސްޓްރީން ކުރަމުން އަންނަ ކަމަށެވެ.\nއެ މަސައްކަތުގެ ދަށުން މި އަހަރުގެ ތެރޭގައި މުދަލާއި ހިދުމަތުގެ އަގުން ޓެކްސް ނެގުމުގެ ގާނޫނު އިސްލާހުކުރުމަށް ނިންމާފައިވާ ކަމަށާއި އެހެންކަމުން އެ ގާނޫނަށް ގެންނަން ފެންނަ އިސްލާހުތަކާމެދު ހިޔާލުފާޅުކުރުމުގެ ފުރުސަތު އާންމުކޮށް ހުޅުވާލާފައިވާ ކަމަށެވެ.\nއެހެންކަމުން އެ ގާނޫނަށް އެއްވެސް އިސްލާހެއް ހުށަހަޅަން ބޭނުންވާނަމަ އަންނަ މާޗު މަހުގެ ފަހެއްވާ ބުރާސްފަތި ދުވަހުގެ ކުރިން ފިނޭންސް މިނިސްޓްރީގެ ޓެކްސް ޕޮލިސީ ޔުނިޓަށް އީމެއިލް މެދުވެރިކޮށް ފޮނުވުމަށް މިހާރު ވަނީ ހުޅުވާލައިފައެވެ.\nފޮނުވާ އިސްލާހުގެ ޕީޑީއެފް ކޮޕީއާއެކު މައިކްރޮސޮފްޓް ވޯޑް ޑޮކިއުމެންޓް ވެސް ހިމެނުމަށް މިނިސްޓްރީން ވަނީ އެދިފައެވެ.\nފިޔާ، އަލުވި އަދި ބިހުގެ އަގު ސަރުކާރުން ކޮންޓްރޯލްކޮށްފި\nފިޔަ އާއި ބިހާ އެކު ދަތުރު ކުރި ބޯޓެއްގައި ރޯވެއްޖެ


SunOnline: Mira ge collective center eh villingili gai hulhuvaifi\nމީރާގެ ކަލެކްޝަން ސެންޓަރެއް ވިލިނގިލީގައި ހުޅުވައިފި\nމުހައްމަދު މުޒައްޔިން ނާޒިމް 13 Feb 2020, 22:08\nމީރާގެ ކެލެކްޝަން ސެންޓަރު ހުޅުއްވައިދެއްވަނީ --- ފޮޓޯ/ ގއ. އަތޮޅު ކައުންސިލް އިދާރާ\nމޯލްޑިވްސް އިންލޭންޑް ރެވެނިޔު (މީރާ)ގެ ކަލެކްޝަން ސެންޓަރެ ގއ. ވިލިނގިލީގައި ހުޅުވައިފި އެވެ.\nމިއަދު ހެނދުނު އެ ރަށުގައި އެކަމައްޓަކައި ބޭއްވި ހާއްސަ ރަސްމިއްޔާތުގައި އެ ސެންޓަރު ހުޅުއްވައި ދެއްވީ ކޮމިޝަނާ ޖެނެރަލް އޮފް ޓެކްސޭޝަން ފަތުހުﷲ ޖަމީލާއި ގއ. އަތޮޅު ކައުންސިލްގެ ރައީސް އަހްމަދު ފުއާދެވެ.\nފުއާދު މިއަދު "ސަން" އަށް ވިދާޅުވީ، މީރާގެ ސެންޓަރު ހުޅުވިގެން ދިޔުމަކީ، އެ އަތޮޅުގެ ރައްޔިތުންނަށް ލިބިގެން ދިޔަ ވަރަށް ބޮޑު އުފަލެއް ކަމަށާއި ސެންޓަރާއެކު ރައްޔިތުންނަށް ވަރަށް ބޮޑު ފަސޭހައެއް ލިބިގެންދާނެ ކަމަށެވެ.\n"މިއީ މާލެއަށް ބަރޯސާ ނުވެ، އަތޮޅުގައި ތިބެގެން އަތޮޅުގެ ރައްޔިތުނަށް މީރާގެ ހުރިހާ ހިދުމަތެއް ލިބިގެންދާނެ ސެންޓަރެއް. މި ސެންޓަރާއެކު އެތަށް ލުއި ފަސޭހައެއް އަތޮޅުގެ ރައްޔިތުންނަށް ލިބިގެންދާނެ،" ފުއާދު ވިދާޅުވި އެވެ.\nމީރާ ގއ. ކަލެކްޓިވް ސެންޓަރު ހުޅުވުމުގެ ރަސްމިއްޔާތުގެ ތެރެއިން ---- ފޮޓޯ/ ގއ. އަތޮޅު ކައުންސިލް އިދާރާ\nމީގެ ކުރިން މީރާ ހިދުމަތްތައް ދެމުން އައީ އަތޮޅު ކައުންސިލް އިދާރާ އިން ކަމަށާއި އެ ހިދުމަތް ކުރިން ދިނުމުގައި ރައްޔިތުންނަށް އަތަށް އުދަނގޫތަކެއް ކުރިމަތިވި ކަމަށް ފުއާދު ވިދާޅުވިއެވެ. އެގޮތުން ވިޔަފާރިވެރިން ޓެކްސްއަށް ފައިސާ ދެއްކި ނަމަވެސް މައި މަރުކަޒުގެ ސިސްޓަމަށް ފައިސާ ދެއްކިކަން އަޕްޑޭޓު ނުވުމުން އެތައް ވިޔަފާރިތަކެއް މީގެ ކުރިން ޖޫރިމަނާ ވެފައިވާ ކަމަށް ފުއާދު ފާހަގަ ކުރެއްވި އެވެ.\n"ކުރިން ޓެކްސް ކްލިއަރެންސް ރިޕޯޓު ހޯދުމަށް ދާން ޖެހެނީ މާލެއަށް. މިހާރު އެ ހިދުމަތްތައްވެސް ލިބޭނެ. ޓެކްސް ފައިސާ ދެއްކުމުން ވަގުތުން ސިސްޓަމަށް އަޕްޑޭޓްވެސް ވާނެ،" ފުއާދު ވިދާޅުވިއެވެ.\nއަތޮޅު ކައުންސިލުން މީރާގެ ކުރީގެ މެނޭޖްމަންޓުގައި ސެންޓަރު ގާއިމުކުރުމަށް ވަރަށް ބޮޑަށް ބާރު އެޅި ކަމަށާއި ނަމަވެސް އެކަން ކޮށްފައިނުވާ ކަމަށް ފުއާދު ވިދާޅުވިއެވެ.\n"އާ މެނޭޖުމަންޓުން ކަލެކްޝަން ސެންޓަރު އެޅުމަށް މަގުފަހިކޮށްދިނުމުން އާ މެނޭޖްމަންޓަށް ޝުކުރު އަދާ ކުރަން،" ފުއާދު ވިދާޅުވިއެވެ.\nމިރާ އިން ވަނީ މިފަދަ ސެންޓަރުތަކެއް ރާއްޖޭގެ އެހެން އަތޮޅުތަކުގައިވެސް ގާއިމުކޮށްފައެވެ. ގއ. އަތޮޅުގައި ހުޅުވި އެ ސެންޓަރަކީ މީރާގެ މިފަދަ 15 ވަނަ ސެންޓަރެވެ.\nގއ. ވިލިނގިލީގައި ކަށީގެ ބޮޑު އޮޕަރޭޝަނެއްކޮށްފި


Ebola fethureythee Congo ah Hajju visa nudheyne\nއެބޯލާ ފެތުރޭތީ ކޮންގޯއަށް ހައްޖުގެ ވިސާ ނުލިބޭނެ\nހައްޖުގެ އަޅުކަމުގެ ތެރެއިން: އެބޯލާ ފެތުރޭތީ ކޮންގޯގެ މީހުނަށް މިއަހަރު ހައްޖުގެ އަޅުކަން އަދާ ކުރަން ނުދެވޭނެ\nއެފްރިކާގެ ގައުމެއް ކަމަށްވާ ޑިމޮކްރެޓިކް ރިބަލިކް އޮފް ކޮންގޯ ގައި ނުރައްކާތެރި އެބޯލާ ފެތުރޭތީ އެ ގައުމުން މިއަހަރުގެ ހައްޖުގެ އަޅުކަން އަދާކުރަން ނުދެވޭނެ ކަމަށް ސައުދީ އަރައްބިއްޔާއިން ބުނެފި އެވެ.\nސައުދީގެ ފޮރިން މިނިސްޓްރީން ނެރުނު ނޫސް ބަޔާނެއްގައި ބުނެފަވަނީ، ކޮންގޯގެ އުތުރުގެ ހިސާބެއް ކަމަށްވާ ކިއުވީ އަދި އިތުރީ ޕްރޮވިންސްގައި އެބޯލާ ފެތުރެމުންދާތީ ޑަބްލިޔޫއެޗްއޯއިން މުޅި ދުނިޔެއަށް އެމަޖެންސީއެއް އިއުލާން ކޮށްފައިވާ ކަމަށެވެ. އެހެންވެ ކޮންގޯގެ ރައްޔިތުންނަށް ހައްޖު ވިސާ ދިނުން މަނާކުރީ ހައްޖުގެ އަޅުކަން އަދާ ކުރުމަށްދާ އެހެން މީހުންގެ ސަލާމަތަށް ވިސްނައިގެން ކަމަށެވެ.\n"ކޮންގޯގެ ރައްޔިތުންނަށް ވިސާ ދިނުން ވަނީ މަޑުޖައްސާފައި އެއީ ހައްޖުގެ އަޅުކަން އަދާ ކުރަމުންދާ އެހެން މީހުންގެ ސަލާމަަތަށް ބަލާފައި" ސައުދީގެ ބަޔާނުގައި ބުނެފައިވެ އެވެ.\nކޮންގޯގެ ހެލްތް މިނިސްޓްރީގެ ތަފާސްހިސާބުތަށް ދައްކާގޮތުން އެބޯލާ ޖެހިގެން މިހާތަނަށްވަނީ 1700 މީހުން މަރުވެފަ އެވެ. އެ ހިސާބުތައް ދައްކާގޮތުން މިއީ ކޮންގޯގައި އެބޯލާ ޖެހިގެން މިހާތަނަށް އެންމެ ގިނަ މީހުން މަރުވި ފަހަރެވެ.\nމީގެ ކުރިން 2014 އިން 2016 އެފްރިކާގެ ގައުމުތަކުގައި އެބޯލާ ފެތުރެން ފެށުމުންވެސް ސައުދީން ވަނީ އެފްރިކާގެ ތިން ގައުމަކަށް ވަގުތީ ގޮތުން ވިސާ ދިނުން ހުއްޓާލާފަ އެވެ.\nސައުދީ އަަރަބިއްޔާ ހައްޖުގެ އަޅުކަން\nހައްޖުވުމުގެ ފުރުސަތު 10،000 މީހުންނަށް!\nހައްޖުގެ ފުރުސަތު ސައުދީއަށް އެކަނި


"Adee Dhaulaiy" Hoadhumah Jabir Majileehah Kulli Massalla Eh Hushahalhaifi | Hathaavees\n"އަޑީ ދައުލަތް" ހޯދުމަށް ޖާބިރު މަޖިލީހަށް ކުއްލި މައްސަލައެއް ހުށަހަޅައިފި\nކާށިދޫ ދާއިރާގެ މަޖިލިސް މެންބަރު އަބްދުﷲ ޖާބިރު/ ފޮޓޯ- ރައްޔިތުންގެ މަޖިލިސް\n"އަޑީ ދައުލަތަކީ" ކޮބައިކަން ސާފުކުރަން، މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރު މަޖިލީހަށް ކުއްލި މައްސަލައެއް ހުށަހަޅުއްވައިފިއެވެ.\nރައްޔިތުން މަޖިލީހުގެ މިއަދުގެ ޖަލްސާގައި ޑީއާރްޕީގެ ލީޑަރު އަބްދުﷲ ޖާބިރު ހުށަހެޅި މައްސަލާގައި ވަނީ ގާނޫނު އަސާސީގެ 1 ވަނަ ބާބުގެ2ވަނަ މާއްދާގައި ރާއްޖެއަކީ ފުރިހަމަ މިނިވަންކަން ލިބިގެންވާ، ސުންނީ މުސްލިމުންގެ މައްޗަށް ބިނާވެފައިވާ، އަމިއްލަ ވެރިކަންކުރާ، ދީމިގްރާތީ، ޖުމްހޫރީ އަދި ޔުނިޓަރީ ދައުލަތެއްކަން ސަރީހަ އިބާރާތުން ބަޔާންކޮށްފައިވީ ނަމަވެސް، ހަގީގަތަކީ ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ވިދާޅުވަމުން ގެންދަވާ "އަޑީ ދައުލަތުގެ" ބާރު ރާއްޖޭގައި ވަކިހިތްޕަމުންދާ ކަމަށެވެ.\nއެގޮތުން ރައީސް އިބްރާހިމް މުހައްމަދު ސޯލިހު އުފެއްދެވި ރިޔާސީ ކޮމިޝަންގެ ރިޕޯޓުތަކުން ވެސް "އަޑީ ދައުލަތުގެ" ބިރުވެރިކަން ވަޒަން ކުރެވިފައިވާ ކަމަށާއި، އަދި މިހާރުވެސް ރައީސް ސޯލިހާއި، ރައީސް ނަޝީދު އަދި މަޖިލީހުގެ 20 މެމްބަރުންނަށް "އަޑީ ދައުލަތުން" އަންނަނީ ލާދީނީ ފިކުރުގެ ބައެއް ކަމުގެ އިލްޒާމު އަޅުވައި މަރުގެ އިންޒާރު ދެމުން ކަމަށް ޖާބިރު ވިދާޅުވިއެވެ.\nއެހެންކަމުން މިހާރުން މިހާރަށް މި މައްސަލަ ހައްލުކުރުމަށްޓަކައި "އަޑީ ދައުލަތަކީ" ކޮބައިކަން ދެނެގަނެ، އެ ދައުލަތުގެ އެޖެންޑާ އާއި އެ ދައުލަތުގައި އިސްވެ ހަރަކާތްތެރިވަނީ ކޮން ބައެއްތޯ ސާފުކުރަން ބޭނުންވާ ކަމަށް ޖާބިރުގެ ކުއްލި މައްސަލައިގައި ވިދާޅުވެފައިވެއެވެ.\nPrevious ބިދޭސީންގެ މުޒާހަރާތަކާއި ގުޅިގެން ނޭޝަނަލް ސެކިއުރިޓީ ކައުންސިލާ ރައީސް މަޝްވަރާކޮށްފި\nNext "ލާދީނީ" މި ބަހުގެ މާނަ ނަޝީދު ހާމަ ކޮށްދެއްވައިފި


ކޯޓުން ބޭރުގަ މައްސަލަތައް ހައްލުކުރުން އަންނަނީ އިތުރުވަމުން، ފައިދާ ފެނޭ!: އުއްތަމަ ފަނޑިޔާރު\nކޯޓުތަކުގެ ބޭރުން މައްސަލަތައް ޙައްލުކުރުމުގެ ނިސްބަތް ރާއްޖޭގައި ވަރަށް ބޮޑަށް އިތުރުވެފައިވާކަމަށާ، އޭގެ ފައިދާ ފެންނަމުން އަންނަކަމަށް އުއްތަމަ ފަނޑިޔާރު ޑރ.އަޙްމަދު ޢަބްދުﷲ ދީދީ ވިދާޅުވެއްޖެއެވެ.\nއުއްތަމަ ފަނޑިޔާރު މިހެން ވިދާޅުވީ، އެމެރިކާގެ ސްޓޭޓް ޑިޕާޓްމަންޓްގެ އެހީގައި މޯލްޑިވްސް އިންޓަރނޭޝަނަލް އާރބިޓްރޭޝަން ސެންޓަރާއި ސްރީލަންކާގެ ސިލޯން ޗެމްބަރ އޮފް ކޮމާސް ގުޅިގެން "ޖުޑީޝަލް އެކްސްޗޭންޖް އޮން އޯލްޓަރނޭޓިވް ޑިސްޕިއުޓް ރިސޮލިއުޝަން"ގެ ނަމުގައި ކުރިއަށްގެންދާ މަސައްކަތު ބައްދަލުވުން ފަށްޓަވާދެއްވާ ވާހަކަފުޅު ދައްކަވަމުންނެވެ.\nމި މަސައްކަތު ބައްދަލުވުން ފަށްޓަވާދެއްވާ ވާހަކަފުޅު ދައްކަވަމުން އުއްތަމަ ފަނޑިޔާރު ވިދާޅުވީ، ކޯޓްތަކުގެ ބޭރުން މައްސަލަތައް ހައްލުކުރުމުގެ ނިޒާމް ނުވަތަ "ޑިސްޕިއުޓް ރިސޮލިއުޝަން" ނިޒާމަކީ ރާއްޖެއަށް ވަރަށް މުހިންމު ނިޒާމެއްކަމަމަށެވެ. އެގޮތުން ފާއިތުވި ހަތަރު އަހަރު ދުވަހުގެ ތެރޭގައި ކޯޓުން ބޭރުން މައްސަލަތައް ހައްލުކުރުމުގެ ނިސްބަތް ވަރަށް ބޮޑުތަން އިތުރުވެފައިވާކަމަށެވެ. އެގޮތުން 2015ވަނަ އަހަރުން ފެށިގެން 2018ވަނަ އަހަރާ ދެމެދު ސިވިލް ކޯޓުން އެކަނިވެސް ޑިސްޕިއުޓް ރިސޮލިއުޝަން މަރުހަލާއަށް ހުށައެޅި މައްސަލަތަކުގެ ނިސްބަތް 63 އިންސައްތައަށް އަރާކަމަށާއި، އޭގެ ތެރެއިން ފަންސާސް އިންސައްތަ މައްސަލަ ކާމިޔާބުވެފައިވާކަމަށެވެ.\n"ޑިސްޕިއުޓް ރިސޮލިއުޝަން" ނުވަތަ ކޯޓުން ބޭރުން މައްސަލަތައް ހައްލުކުރުމުގެ ފައިދާގެ މައްޗަށް އަލިއަޅުއްވާލައްވާ ވާހަކަފުޅު ދައްކަވަމުން އުއްތަމަ ފަނޑިޔާރު ވިދާޅުވީ، ކޯޓްތަކުގައި މައްސަލަތައް ނުނިމިހުންނަ ހުރުން އަވަސްވެ، އެކަމަށް ޚަރަދުވާ ފައިސާއާއި، އެ މައްސަލަތަކާއި ގުޅިގެން ޢާންމު ފަރާތްތަކުން ކުރަންޖެހޭ ޚަރަދު ކުޑަވެ ދެފަރާތުން ބޭނުންވާ ހައްލުތައް ހޯދޭކަން އުއްތަމަ ފަނޑިޔާރު ފާހަގަކުރެއްވިއެވެ.


Gofikolhakun Rosemary Hedhidhaane - TrendingRED\n18 ނޮވެންބަރ 2017 - 22:00\nހަނދާންގަދަކުރުމަށާއި އިސްތަށިގަނޑުގެ ސިއްހަތަށްވެސް ރޯސްމެރީއަކީ ވަރަށް ފައިދާހުރި ގަހެކެވެ. ރާއްޖޭގައި އާންމުކޮށް ފެންނަން ނުހުންނަ ގަހަކަށް މިގަސް ވިޔަސް ރޯޒްމެރީ ރާއްޖޭގައި ވެސް ހެއްދިދާނެއެވެ. މިކަމަށް ބޭނުންވަނީ ވަރަށް ތާޒާ ރޯސްމެރީ ގޮފިކޮޅަކެވެ. އަދި ފެން އަޅާނެ ފުޅިއެއް ނުވަތަ ފުޅިބުރިއެކެވެ. މިކަމަށް ހޯދާ ރޯސްމެރީ ގޮފިކޮޅަކީ ގަހުގެ ކުރީގެ ރަ ބައިން ހޯދާ ގޮފިކޮޅަކަށް ހަދާށެވެ. ގާތްގަނޑަކަށް5އިންޗި ގޮފިކޮޅެއް ހޯދުމަށްފަހު ތިރީ ބައި 45 ޑިގްރީއަށްވާގޮތަށް ކަފާލާށެވެ. އަދި ތިރިން 1 ސެންޓިމީޓަރުގެ ތަންކޮޅެއްގެ ތޮށި ކަހާލާށެވެ. އަދި ތިރީގައިހުރި ފަތްތަށް ނިއުޅާލުމަށްފަހު ފަތްނިއުޅާލި ބައި ފެނަށް ލާށެވެ. ގާތްގަނޑަކަށް2ހަފްތާތެރޭގައި މޫފައިބާން ފަށާނެވެ.\nމިގޮފިކޮޅު ބައިންދަންވާނީ ކޮންމެވެސް ވަރަކަށް އަވިދޭ ހިސާބެއްގައެވެ. ދެން ރަނގަޅަށް މޫފޭބުމުން ގަސް ފޮޓަކަށް ޖަހާށެވެ. މިގަސް ބޮޑަށް ހެދެނީ ހިކި ވެލީގައެވެ. ޕޮޓަށް ޖެހުމަށްފަހު ދެދުވަހުން އެއްދުވަހު ފެންދޭށެވެ. ރަނގަޅަށް ހެދި ކުރި ފަށަން ފެށުމުން ހަފްތާއަކު އެއްފަހަރު ފެންދޭށެވެ. މިގަސް އިންދާ ޕޮޓުން ފެން ރަނގަޅަށް ހިނދެންޖެހޭނެއެވެ. ނޫންނަމަ މޫތަށް ފީވެ ގަސްމަރުވާނެއެވެ.\nޙައިރާން | 20 ނޮވެންބަރ 2017 - 12:33\nޚކޮބައި މަންސާ ވާހަކަ.


Anehkaaves record eh: 29 dhuvastherey 1 lakka fathuruverin! - vNews.mv\nމިމަހު ރާއްޖެ ޒިޔާރަތްކުރި އެއް ލައްކަ ވަނަ ފަތުރުވެރިޔާ\nއަނެއްކާވެސް ރެކޯޑެއް: 29 ދުވަސްތެރޭ އެއްލައްކަ ފަތުރުވެރިން!\nޠާހިރާ އަޒްހާރު 29 March 2021, 14:39\nމިމަހުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު އެއް ލައްކައަށް އަރައިފިއެވެ.\nމިއީ ކޮވިޑް-19 އާއި ގުޅިގެން ރާއްޖޭގެ ބޯޑަރު ބަންދުކުރުމަށްފަހު އަލުން ހުޅުވާލިފަހުން އެއް މަހެއްގެ މައްޗަށް އެންމެ ގިނަ އަދަދަކަށް ފަތުރުވެރިން ޒިޔާރަތްކުރި މަހެވެ.\nމިމަހު ރާއްޖެ ޒިޔާރަތްކުރި އެއް ލައްކަވަނަ ފަތުރުވެރިޔާއަށް ވެލާނާ އިންޓަރނޭޝަނަލް އެއާޕޯޓުގައި، ޓުއަރިޒަމް މިނިސްޓްރީގެ ފަރާތުން ވަނީ ވަރަށް ހޫނު މަރުހަބާއެއް ކިޔާފައެވެ.\nރާއްޖެ ޒިޔާރަތްކުރި އެއް ލައްކަވަނަ ފަތުރުވެރިޔާއަކީ މިސްރަށް ނިސްބަތްވާ ހަނާ މުހައްމަދު އަހުމަދު ކާމެލް މުސްތޮފާއެވެ. އޭނާ ރާއްޖެ އައިސްފައިވަނީ މިއަދު ހެނދުނު ޝެޑިއުލްކޮށްފައި އޮތް ގަތަރު އެއާވޭސްގެ ފްލައިޓެއްގައެވެ.\nމި ދަތުރުގައި ހަނާ ހުރުމަށް ހަމަޖެހިފައިވަނީ އިންޓަރކޮންޓިނެންޓަލް މޯލްޑިވްސް މާމުނަގައު ރިސޯޓުގައެވެ.\nޓުއަރިޒަމް މިނިސްޓްރީން ބުނީ ކޮވިޑް-19 ގެ ހާލަތުގެ ކުރިން ކޮންމެ މަހަކުވެސް ރާއްޖެއަށް ލައްކައަކަށްވުރެ ގިނަ ފަތުރުވެރިން ޒިޔާރަތްކޮށްފައި ވީނަމަވެސް، ބޯޑަރު އަލުން ހުޅުވާލިފަހުން އެއް މަހަކު އެންމެ ގިނަ ފަތުރުވެރިން މިމަހު ޒިޔާރަތް ކޮށްފައިވާއިރު މިއީ ރާއްޖޭގެ އިގްތިސޯދު އަނބުރާ ކޮޅަށް ޖެހުމަށް ކުރާ މަސައްކަތަށް ލިބުނު ވަރަށް ބޮޑު ކުރިއެރުމެއް ކަމަށެވެ.\nމި ކާމިޔާބީ ފާހަގަކުރައްވައި ޓުއަރިޒަމް މިނިސްޓަރ ޑރ. އަބްދުﷲ މައުސޫމް ވެސް ވަނީ މިކަން ކާމިޔާބު ކުރުމަށް ފަތުރުވެރިކަމުގެ ސިނާއަތުގައި މަސައްކަތްކުރާ ފަރާތްތަކުން ކުރަމުންގެންދާ ބުރަ މަސައްކަތް ފާހަގަކުރައްވާފައެވެ.\nމިއަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު ވަނީ3ލައްކައަށް އަރަން ގާތްކޮށްފައެވެ. ސަރުކާރުގެ އަމާޒަކީ މިއަހަރު ނިމުމުގެ ކުރިން 1.5 މިލިއަން ފަތުރުވެރިން ރާއްޖެ ގެނައުމެވެ.


Ibrahim Rasheedh ge haalathu miadhanee kairin balamun: Minister\nމޭޑޭ މުޒަހާރައިގައި ހައްޔަރުކުރި ރަޝީދު- ޖަލުގައި ހުންނަވަނިކޮށް ވަނީ ހަމުގެ ބައްޔެއް ޖެހިފަ-- ފޮޓޯ- ޓުވިޓާ\nމޭޑޭ މުޒާހަރާގައި ފުލުހަކަށް ހަމަލާދިން ކަމުގެ ތުހުމަތުގައި ޖަލަށް ހުކުމް ކުރި އިބްރާހީމް ރަޝީދު 27 އަށް ޖަލުގައި ހުއްޓައި ޖެހުނު ހަމުގެ ބައްޔެއްގެ ސަބަބުން، އޭނާޔާ އަޅާލާނެ މީހަކު ނުވެ، މަގުމަތިވެފައިވާތީ އޭނާގެ ހާލަތު ގާތުން ބަލައި އަޅާލުމުގެ މަސައްކަތަ ކުރަމުން އަންނަ ކަމަށް ޖެންޑާ މިނިސްޓަރު ޝިދާތާ ޝަރީފު ވިދާޅުވެއްޖެ އެވެ.\nމީގެ ކުރިންވެސް ރަޝީދުގެ މައްސަލަ ސޯޝަލް މީޑިއާގަައި ވަރަށް ބޮޑަށް ވަނީ ދައުރުވެފަ އެވެ. އެގޮތުން އޭނާ އަށް ހަމުގެ ބައްޔެއް ޖެހި ގައިގެ ހަންގަނޑު ހަލާކުވަމުންދަނީ ޖަލު ބަންދުގައި ހުރިއިރު ކަރެކްޝަން ސާވިސް އިން ފޯރުކޮށްދޭން ޖެހޭ ބޭސް ފަރުވާ ފޯރުކޮށް ނުދިނުމުގެ ސަބަބުން ކަމަށް ރަޝީދުގެ ހާލަތާ މެދު ސޯޝަލް މީޑިއާގައި ކަންބޮޑުވުން ފާޅުކުރި މީހުން ވަނީ ބުނެފަ އެވެ.\nކަރެކްޝަން އިން ވަނީ ރަޝީދު އައިޖީއެމްޗްގައި ޑޮކްޓަރަކަށް ދައްކައިފަ އެވެ. އަދި އޭނާ ހޮސްޕިޓަލުގައި އެޑްމިޓްވެސް ކުރި އެވެ. ނަމަވެސް ޑޮކްޓަރުގެ ލަފާގެ މަތިން ކަރެކްޝަން އިން ވަނީ ރަޝީދު ގޭބަންދަށް ދޫކޮށްފަ އެވެ. އެފަހުން ރަޝީދު އާއްމުކޮށް ފެންނަނީ ކަރާ މާރުކޭޓް ކައިރިންނެވެ.\nއިއްޔެސުރެ ރަޝީދުގެ މައްސަލަ އަނެއްކާވެސް ސޯޝަލް މީޑިއާގައި ހޫނު ވުމުން ޖެންޑާ މިނިސްޓަރު ޝިދާތާ މިއަދު ކުރެއްވި ޓުވީޓުގައި އިތުރަށް ވިދާޅުވީ، އާއިލާގެ ބެލުމުގެ ދަށުން މިހާރު ރަޝީދަށް އަންނަނީ ސިއްހީ ފަރުވާ ދެމުން ކަމަށެވެ. ނަމަވެސް މޭޑާ މުޒާހަރާއިގައި އޭނާ ހައްޔަރު ކުރުމުން ދިފާއުގައި މަސައްކަތް ކުރެއްވި، ގާނޫނީ ވަކީލު އަހްމަދު ނާޒިމް ވިދާޅުވީ، ރަޝީދަކީ އޭނާގެ އާއިލާއާ އެހާ ގުޅުން އޮންނަ ފަރާތެއް ނޫން ކަމަށެވެ.\nހަމުގެ ބަލި ޖެހުމުގެ ކުރިން ރަޝީދު ކޯޓަށް ހާޒިރު ކުރަނީ- އޭނާއަށް ހަމުގެ ބަލި ޖެހުނީ ޖަލު ބަންދުގައި ހުންނަވަނިކޮށް-- ފޮޓޯ ސަން\nމޭޑޭ މުޒާހަރާއަކީ އޭރުގެ ރައީސް އަބްދުﷲ ޔާމީން ވެރިކަން ނިންމުމުގެ ގޮތުން މިހާރު ކޯލިޝަންގައި ތިއްބެވި ސިޔާސީ ލީޑަރުން ގުޅިގެން 2015 ވަނަ އަހަރު މޭމަހު 27 ވަނަ ދުވަހު ކުރި ބޮޑު މުޒާހަރާއެކެެވެ. ކަރެކްޝަން ސާވިސްގެ އޮފިޝަލަކު ވިދާޅުވީ ރަޝީދު ގޭ ބަންދަށް ދޫކޮށްލީ މިދިޔަ އަހަރުގެ ސެފްޓެމްބަރު މަހުގައި ކަމަށެވެ. އޭރު އޭނާއަށް ދިޔައީ ހަމުގެ ބައްޔަށް އައިޖީއެމްއެޗްގައި އެޑްމިޓް ކޮށްގެން ފަރުވާ ދެމުންނެވެ.\nޔާމީން ވެރިކަމުގައި ގައިދީންނަށް ފޮރުކޮށްދޭން ޖެހޭ ބެސް ފަރުވާ ފޯރުކޮށް ނުދޭ ވާހަކައަކީ އާއްމު ވާހަކަ އެކެވެ. އެގޮތުން މޭޑާ މުޒާހަރައިގައި ހައްޔަރު ފަރާތެއް ކަމަށްވާ އަބްދުﷲ ރަޝީދު މަރުގެ މައްސަަލަވެސް ހިމެނެ އެވެ. މިމައްސަލަ އެޗްއާރްސީއެމް އިން ތަހުގީގުކޮށް ދައުވާ ކުރަން ވަނީ ފޮނުވައިފަ އެވެ.\nމީގެ ކުރިން ޔޫތް މިނިސްޓަރު އަހްމަދް މަހްލޫފްވެސް ވަނީ ސޯޝަލް މީޑިއާގައި ރަޝީދުގެ ބަލި ހާލަތާ ގުޅިގެން ކަންބޮޑުވުން ފައުޅު ކުރައްވާފަ އެވެ.\nރައީސް އަބްދުﷲ ޔާމީން މޯލްޑިވްސް ކަރެކްޝަނަލް ސާވިސް އައިޖީއެމްއެޗް + މަރު މޭޑޭ މިނިސްޓްރީ އޮފް ޖެންޑާ އެންޑް ފެމިލީ ޝިދާތާ ޝަރީފު\nތިން ދުވަހު ފަރުވާ ދިނުމަށްފަހު ޔާމީން އަނބުރާ ޖަލަށް\nފަރުވާއަށް ރައީސް ޔާމީން މާލެ ގެނެސްފި\nފައިގައި ޗޭނެއް އެޅީ އާއިލާއިން، ހުރީ އެ ނިޝާން: މިނިސްޓްރީ


- އއ.ރަސްދޫ ޕޮލިސް ސްޓޭޝަން\n- މަޤާމުގެ މަސައްކަތާ ގުޅުން ހުރި ދާއިރާއަކުން މަސައްކަތުގެ ތަޖުރިބާ ލިބިފައިވާ ފަރާތްތަކަށް އިސްކަންދެވޭނެއެވެ.\nމި މަޤާމަށް އެދި ހުށަހަޅާ ފަރާތްތަކުން މޯލްޑިވްސް ޕޮލިސް ސަރވިސްއިން ދޫކުރާ ވަޒީފާއަށް އެދި ހުށަހަޅާ ފޯމާއި ވަޒީފާއަށް އެދޭ ފަރާތްތަކުގެ ކުށުގެ ރިކޯޑު ބަލާ ފޯމު ފުރިހަމަކުރުމަށްފަހު ހުށަހަޅަންޖެހޭ ލިޔުންތަކާއެކު 2014 ނޮވެންބަރު 20 ވަނަ ދުވަހުގެ 16:00 ގެ ކުރިން އއ.ރަސްދޫ ޕޮލިސް ސްޓޭޝަންގެ ރިޝެޕްޝަނަށް ހުށަހެޅުން، އެދެމެވެ.\nނޯޓް: ވަޒީފާއަށް އެދި ހުށަހަޅާ ފޯމު އއ.ރަސްދޫ ޕޮލިސް ސްޓޭޝަން އަދި މޯލްޑިވްސް ޕޮލިސް ސަރވިސްގެ ވެބްސައިޓް (www.police.gov.mv) އިން ލިބެން ހުންނާނެއެވެ.


Huvadhu Atoll Uthuruburi Atoll Council – ގއ. އަތޮޅު ތައުލީމީމަރުކަޒުގެ ސީނިއަރ މެނޭޖްމެންޓުން އަތޮޅުކައުންސިލާއި އެކު ބައްދަލުވުމެއް ބާއްވައިފި\nގއ. އަތޮޅު ތައުލީމީމަރުކަޒުގެ ސީނިއަރ މެނޭޖްމެންޓުން އަތޮޅުކައުންސިލާއި އެކު ބައްދަލުވުމެއް ބާއްވައިފި\nގއ. އަތޮޅު ތައުލީމީ މަރުކަޒުގެ ޕްރިންސިޕަލް ކަމުގެ މަގާމަށް ގއ. ވިލިނގިލީ އަންނާރުމާއާގޭ އަލްފާޟިލް ތަމްހީދު ހަމަޖެއްސެވުމާއި ގުޅިގެން އަތޮޅު ކައުންސިލަށް ތައާރަފްވެ ލެއްވުމަށާއި އަތޮޅު ތައުލީމީ މަރުކަޒުގަ މިވަގުތަށް ދިމާވެފައިވާ ދަތިތަކާއި އަދި ރޭވިފައިވާ ބައެއް މުހިއްމު މަސައްކަތްތަކުގައި އެހީތެރިކަން ހޯދުމަށް މައުލޫމާތު ހިއްސާ ކުރުމަށްޓަކައި 11 އެޕްރީލް 2018 ގައި ގއ. އަތޮޅު ތައުލީމީ މަރުކަޒުން ގއ އަތޮޅު ކައުންސިލާއި އެކު ބައްދަލުވުމެއް ބާއްވައިފިއެވެ.\nމި ބައްދަލުވުމުގައި އަތޮޅު ތައުލީމީ މަރުކަޒުގެ ޕްރިންސިޕަލް ތަމްހީދުގެ އިތުރުން އެސިސްޓެންޓް ޕްރިންސިޕަލް އަލްފާޟިލާ ޝިމްލާ އަލީ އާއި ، އެޑްމިނިސްޓްރޭޓަރ އަލްފާޟިލް މުޙައްމަދު ސައީދާއި ، ލީޑިންގ ޓީޗަރުން ބައިވެރިވެ ވަޑައިގެންނެވިއެވެ. އަތޮޅު ކައުންސިލްގެ ފަރާތުން ކައުންސިލްގެ ރައީސް އަލްފާޟިލް އަހްމަދު ފުއާދުގެ އިތުރުން އެސިސްޓެންޓް ޑިރެކްޓަރ އަލްފާޟިލް މުޙައްމަދު ޙަސަނާއި ، އެސިސްޓެންޓް ޑިރެކްޓަރ އަލްފާޟިލް އަޙްމަދު ހަސަން ދީދީ ބައިވެރިވެ ވަޑައިގެންނެވިއެވެ.\nމިބައްދަލުވުމުގައި ވިއްސާރަ މޫސުމުގައި ތައުލީމީ މަރުކަޒުގެ ގޯތިތެރޭގައި އާންމުކޮށް ފެންބޮޑުވެ އެކަމުގެ އުދަނގޫތައް މެދުވެރިވާތީ އެކަން ހައްލުކުރުމަށް ކުރެވިދާނެ ކަންތައްތަކާއިބެހޭގޮތުން ފުޅާދާއިރާ އެއްގައި މަޝްވަރާކުރެވިފައިވެއެވެ.


Gulhifalhu Ga Port Hedhumakee Rayyithunah Dhevey Aniyaa Eh: Shujau - Vaguthu\nކ. ގުޅީފަޅުގައި ޕޯޓެއް ހެދުމަކީ ރައްޔިތުންނަށް ދެވޭ އަނިޔާއެއް ކަމަށް ހުޅުމާލެ ދާއިރާގެ މެމްބަރު އިބްރާހިމް ޝުޖާއު ރޭ ވިދާޅުވެއްޖެއެވެ.\nޝުޖާއު އެގޮތަށް ވިދާޅުވެފައި ވަނީ ގުޅިފަޅު ބިން ހިއްކުމުގެ މަޝްރޫއުގެ މަސައްކަތް ފެށުމަށް ތައްޔާރުވެފައިވާ ކަމަށް އެމްޓީސީސީ އިން ހާމަކޮށްފައި ވަނިކޮށެވެ. އެ މަޝްރޫއު ފެށުމަށްޓަކައި އެމްޓީސީސީން ވަނީ ޕްރޮޖެކްޓް ސައިޓް ބުދަ ދުވަހު މޮބަލައިޒްކޮށްފައެވެ.\nރައީސް އިބްރާހިމް މުހައްމަދު ސޯލިހްގެ ސަރުކާރުން ނިންމާފައި އޮތީ، ގުޅީފަޅު ހިއްކުމަށް ފަހު އެ ތަނުގައި ވިޔަފާރި ބަނދަރެއް ހެދުމަށެވެ. އަދި މާލޭގެ ވިޔަފާރި ބަނދަރު ގުޅީފަޅަށް ބަދަލު ކުރުމަކީ ސަރުކާރުން ގެންގުޅޭ ވިސްނުމެކެވެ.\nއެކަމަށް އިޝާރާތް ކުރައްވައި ޝުޖާއު ކުރެއްވި ޓުވީޓެއްގައި ވިދާޅުވީ ގުޅީފަޅަކީ މާލޭގެ ރައްޔިތުންނަށް ބޯހިޔާވަހިކަން ކަށަވަރު ކޮށްދެއްވުމަށް ކުރީގެ ރައީސް އަބްދުﷲ ޔާމީން އަބްދުލްގައްޔޫމް ހުށަހެޅުއްވި މަންޒިލެއް ކަމަށެވެ.\nމިއީ މާލޭގެ ރައްޔިތުންނަށް ބޯހިޔާވަހިކަން ކަށަވަރު ކޮށްދެއްވުމަށް ރައީސް ޔާމީން ހުށަހެޅުއްވި މަންޒިލް.އާދެ “ވިލިމާލެ2”.ސަރުކާރުން އެއްވެސް ވަރަކަށް ނުވިސްނަވާ،ރައްޔިތުންގެ ހިޔާލު ނުހޯއްދަވާ މިތަނުގައި ޕޯޓް ހެދުމަކީ ރައްޔިތުންނަށް ދެވޭ އަނިޔާ އެއް. https://t.co/7IVoGpx47u\n— Ibrahim Shujau (@IbrahimShujaau) June 3, 2021\nކުރީގެ ސަރުކާރުން އެ މަޝްރޫއަށް ކިއާފައި ވަނީ "ވިލިމާލެ 2" މިގޮތަށެވެ. ވިލިމާލެ2ތަރައްގީކުރަން ނިންމާފައި ވަނީ، 300،000 މީހުންގެ އާބާދީއަކަށް އަމާޒުކޮށްގެންނެވެ. އެ މަޝްރޫއު ކުރިއަށް ގެންދަން ކުރީ ސަރުކާރުން ނިންމާފައި ވަނީ ގުޅީފަޅާއި ފުށިދިއްގަރު ފަޅުން 1،000 ހެކްޓަރު ބިން ހިއްކައި، މާލެ އާއި ވިލިމާލެ އާއި ވިލިމާލެ2އާއި ގުޅީފަޅުގެ އިތުރުން ތިލަފުށި ބްރިޖުތަކުން ގުޅުވާލައިގެންނެވެ.\nއެ މަޝްރޫއުގެ ދަށުން އޭރުގައި 300،000 މީހުންގެ އާބާދީ އަށް އަމާޒުކޮށް، ޖުމްލަ 80،000، ފްލެޓާއި ބިން ދޫކުރަން ހަމަޖެހިފައި އޮތެވެ.\nޝުޖާއު ވިދާޅުވީ ސަރުކާރުން އެއްވެސް ވަރަކަށް ނުވިސްނައި ރައްޔިތުންގެ ހިޔާލު ނުހޯއްދަވާ މިތަނުގައި ޕޯޓް ހެދުމަކީ ރައްޔިތުންނަށް ދެވޭ އަނިޔާ އެއް ކަމަށެވެ.\nމި ސަރުކާރުން ގުޅިފަޅު ބިން ހިއްކުމުގެ މަސައްކަތް ފެށުމަށްޓަކައި ތައްޔާރުވި އިރު އެ މަޝްރޫއަކީ ޖުމްލަ 8.94 މިލިއަން ރުފިޔާގެ މަޝްރޫއެކެވެ. އެމްޓީސީސީ އިން ބުނީ އެ މަސައްކަތް ނިންމަން ހަމަޖެހިފައިވަނީ 55 ދުވަހުގެ ތެރޭގައި ކަމަށެވެ.\nހައުސިން މިނިސްޓަރު މުހައްމަދު އަސްލަމް ދާދި ފަހުން ވަނީ މާލޭ ރައްޔިތުންނަށް އެތަނުން 1200 ގޯތި ދޫކުރަން ނިންމާފައިވާ ކަމަށް ވިދާޅުވެފައެވެ.\nޖޫން 4, 2021 13:39\nމިކަން ހައްލު ކުރުމަށް މާލޭގެ ރައްޔިތުން މަސައްކަތް ކުރަންޖެހޭ، ސަރުކާރަށް އިލްތިމާސް ކުރަންޖެހެވެ. ރައްޔިތުން ނަށް ގެއްލުން ވާގޮތަށް ފަރަންޖީންނަށް މަންފާ ވާގޮތަށް ރާއްޖޭގެ ތަރައްގީގެ މަޝްރޫއުތައް ކުރިއަށް ނުގެންދިއުމަށް އިލްތިމާސް ކުރަންޖެހެވެ. މާލެ ސަރަހައްދުގައި ގައި ހިއްކާނެ މާގިނަ ފަޅުތަކެއް ނެތް ހިނދު މިކަމަށް ސަމާލުކަން ދޭންޖެހޭނެއެވެ.\nޖޫން 4, 2021 23:12\nމާލޭ ކީއްކުރަން ރާއްޖޭ ގެ ހުރިހާއެއްމެން ފުރަތަމަ ކުރަންވިކަމަކީ ޔާމީނު އެކައުންޓް ގަ ހުރި 100 މިލިއަން ރުފިޔާއަކީ ވަގަށްނަގާފައިވާ ފައިސާތޯ ބަލަން ޥިޔާފާރި ނުކުރާމިހެއްކަމަށް ބުނެފައިވާއިރު މިކަންޖެހޭ ރަ ގަޅަށް ބަލަން. ޢަދި ދަރިފުޅު އެޕާރޓްމާންޓްގެ ކުލިދަޢްކާނެ ފައިސާވެސް ނެތްކަމަށްބުނިއިރު މީއީ ގޭފުރާޅަށްވެހުނު ފައިސާތޯވެސް ބަލަން.\nޖޫން 4, 2021 13:56\nމާލެއާއި ދުރުގައި ވިޔަފާރި ޕޯރޓް ހަދައި ގުދަން މުދާ ގުދަން ކުރުމަ ކީ މުހިއްމު ކަމެ ކެވެ. ވިޔަފާރިވެރިންގެ ވިންނުމުން ވިސްނަންޏާ އަނިޔާއަ ކަށް ވެދާނެ. މާލޭގެ ދުއްވާ އުޅަނދުތަ ކުގެ ބޮޑު\nޕި ކަޕު މަގުމަތީ އޮޕަރޭޝަން މަދުވެގެންދާނެ... ރަގަޅު ނިންމުމެއް..\nޖޫން 4, 2021 14:15\nގުޅިީ ފަޅުންރައްޔަތުންނައް ގެދޮރުދިނުން އެގޮތައްތަންފިީޒު ކުރައްވަާ އިބުރަހިީމު ބޯހަރުކަން ނުދައްކަާ ތިމަާގެ ތަންދޮރު ނުދަންނަކަން ގަބޮޮލު ކުރައްވަާ\nޖޫން 4, 2021 14:26\nއެމްއެމްޕީއާރުސީ ގެ ލާރި ގަނޑު ދަވާލި އިރު އަނިޔާ އެއްވި ތަ؟\nޔޯގާ ތެރި ރައީސު\nޖޫން 4, 2021 14:48\nއަނިޔާވެރި ވެރި ކަން ނިމިއްޖެ@ ރ ޔާމިނު ވެސް އެހުންނަވަނީ ގެ ކޮޅުގައި@ މީ ރައްުޔިތުންނަށް އެންމެ އޯގާތެރި ވެރި ކަން\nޖޫން 4, 2021 19:25\nމާލޭ ސަރަހައްދު ނޫން އެހެން ސަރަހައްދެއް ނެތީތަ\nހުރިޙާ ކަމެއް މާލެ ސަރަހައްދުގަ\nޖޫން 4, 2021 23:30\nބާރަށު ސުޖާއު ރައްޔިތުންނޭ ކިޔާފަ އަނ ގަ ހުޅުވަން ލަދުނު ގަނޭތޯ.


Maruvi masthakun vaikaradhoo falhuthere kunivejje! | Mihaaru\nވައިކަރަދޫ ފަޅުތެރޭގައި މަރުވި މަސްތައް ކުނިވެގެން މައްޗަށް އަރަން ފަށާފައި.---ފޮޓޯ: އަހްމަދު ފާރިސް\n18 ޑިސެމްބަރ 2016 - 11:06 13 comments\nއެ ރަށުން ވާހަކަ ދެއްކި މީހަކު ބުނިގޮތުގައި ރޭ މަރުވި މަސްތައް ކުނިވެގެން މިހާރު ވަނީ މައްޗަށް އަރަން ފަށައިފަ އެވެ. އޭގެ ތެރޭގައި ގިނަ އަދަދެއްގެ މުށި މަހާއި އެހެން ވެސް ތަފާތު ދިރޭތަކެތި ހިމެނޭ ކަމަށް އޭނާ ބުންޏެވެ.\n"އަޑީގައި ބައިވަރު މަސްތައް އެބަހުރި މަރުވެފައި. ކުނިވެގެން މިހާރު އެ މަސްތައް މައްޗަށް އެބައަރާ،" އޭނާ ބުންޏެވެ.\nވައިކަރަދޫ ފަޅުތެރޭގައި މަރުވެފައިވާ މަސްތައް އެ ރަށުގެ ދޯންޏަކަށް ބަޔަކު ރޭ ނަގަނީ.---ފޮޓޯ: އަހްމަދު ފާރިސް\nމެރިން ރިސާޗް ސެންޓަރުގެ އޮފިޝަލަކު މިއަދު ވިދާޅުވީ ވައިކަރަދޫ ފަޅުތެރޭގައި މަސް މަރުވި ސަބަބެއް އަދި ޔަގީން ނުވާ ކަމަށެވެ. އެ ސެންޓަރުން އެކަން ބަލަމުން އަންނަ ކަމަށް އޭނާ ވިދާޅުވި އެވެ.\nވައިކަރަދޫގެ ބައެއް މީހުން ލަފާކުރާ ގޮތުގައި މަސް މަރުވާން ދިމާވި ސަބަބަކީ ފަޅުތެރެ ބެދި، އޮކްސިޖަން ލެވެލް ދަށްވުމެވެ. ނުވަތަ އެކަން މެދުވެރިވީ ފަޅުތެރޭގެ ފިނިހޫނު މިނަށް ދިމާވެފައިވާ މައްސަލައެއްގެ ސަބަބުން ކަމަށް ވެސް ބައެއް މީހުން ލަފާކުރެ އެވެ.\nވައިކަރަދޫ ފަޅުތެރޭގައި މަރުވި މަސްތަކެއް ބަޔަކު ނަގާފައި.---ފޮޓޯ: އަހްމަދު ފާރިސް\nމަރުވި މަސްތައް ނަގައި ފަޅުތެރެ ސާފުކުރަން އެ ރަށުގެ ޒުވާނުންތަކެއް ވަނީ ތައްޔާރުވެފަ އެވެ. އެއީ، ފަޅު ކުނިވެ، ރަށު ތެރޭގައި ބަލިމަޑުކަމެއް ފެތުރިދާނެ ކަމުގެ ބިރުވެރިކަން އޮތުމުން ކަމަށް ވެސް "މިހާރު"އާ ވާހަކަ ދެއްކި މީހުން ބުންޏެވެ.\nއިތުރު ލިޔުންތައް މަސް ހދ. ވައިކަރަދޫ މެރިން ރިސާޗް ސެންޓަރު ށ. ފޯކައިދޫ


ފަލަސްތީނަށް ތާޢީދުކޮށް އދގެ އާއްމު މަޖިލީހުގައި ވޯޓުލާނެކަން ރާއްޖެއިން އިއުލާނުކޮށްފި | Jazeera\tފަލަސްތީނަށް ތާޢީދުކޮށް އދގެ އާއްމު މަޖިލީހުގައި ވޯޓުލާނެކަން ރާއްޖެއިން އިއުލާނުކޮށްފި - Jazeera\nފަލަސްތީނަށް ތާޢީދުކޮށް އދގެ އާއްމު މަޖިލީހުގައި ވޯޓުލާނެކަން ރާއްޖެއިން އިއުލާނުކޮށްފި\nއަލީ ޝިފާޒް September 15, 2019 59 views0\nމިނިސްޓަރ ޝާހިދު މިކަން އިއުލާންކުރެއްވީ އޯގަނައިޒޭޝަން އޮފް އިސްލާމިކް ކޯޕަރޭޝަން (އޯ.އައި.ސީ)ގެ ޚާރިޖީ ވަޒީރުންގެ ކުއްލި ބައްދަލުވުމުގައި ސަޢޫދީ ޢަރަބިއްޔާގެ ޖިއްދާގައި ވާހަކަފުޅު ދައްކަވަމުންނެވެ. މިނިސްޓަރ ޝާހިދު ވިދާޅުވީ ފަލަސްތީނުގެ މައްސަލަގައި ދިވެހިން ތިބީ އެޤައުމާއި އެކުގައިކަމަށާއި، އެކަމަށް ބަދަލެއް ނާންނާނެކަމަށެވެ. އަދި މުސްލިމް އެހެން ޤައުމުތަކުގެ ޚާރިޖީ ވަޒީރުންނެކޭ އެއްފަދައިން މިނިސްޓަރ ޝާހިދުވެސް ވަނީ، ކުރިއަށް އޮތް އިސްރާއީލުގެ އާއްމު އިންތިޚާބު ކާމިޔާބުވެއްޖެނަމަ ފަލަސްތީނުގެ އުރުދުން ވާދީއާއި އެހެން ބައެއް ސަރަހައްދުތައް އިސްރާއީލުގެ ބައެއްގެ ގޮތުގައި ހަމަޖައްސަން އިސްރާއީލުގެ ބޮޑުވަޒީރު ބެންޖަމިން ނަތަންޔާހޫ ވިދާޅުވި ވިދާޅުވުން ކުށްވެރިކުރައްވާފައެވެ.


Coalition gulhigen vaadha kurinama gaumuge maslahathu dhemiothees: Ali Hussain - vNews.mv\nސުވައިދާ ޙުސައިން 15 April 2019, 22:24\nރައްޔިތުން ވޯޓު ދިނީ ކޯލިޝަން ސަރުކާރަކަށް ކަމަށާއި އެހެންކަމުން ރައްޔިތުންގެ މަޖިލީހުގެ އިންތިޚާބުގައި ވެސް ކޯލިޝަނުން އެންމެން ގުޅިގެން ކުރިޔަށްދިޔަ ނަމަ ގައުމުގެ މަސްލަހަތު ދެމިއޮތީސް ކަމަށް ރައްޔިތުންގެ މަޖިލީހުގެ ކެންދޫ ދާއިރާގެ މެންބަރު އަލީ ހުސައިން ވިދާޅުވެއްޖެއެވެ.\nވީނިއުސްރޫމްގެ ފަސްމަންޒަރު ޕޮރޮގްރާމްގައި އަލީ ހުސައިން ވިދާޅުވީ މި ސަރުކާރު ގެނައީ ކޯލިޝަނަކުން ގުޅިގެން ކުރި ބުރަ މަސައްކަތުން ކަމަށެވެ. އަދި ރައްޔިތުން ވޯޓު ދިނީވެސް ވަކި ޕާޓީއަކަށް ނޫން ކަމަށާއި ވޯޓު ދިނީ ކޯލިޝަނަށް ކަމަށެވެ. އެހެންކަމުން މަޖިލިސް އިންތިޚާބަށް ވެސް ރިޔާސީ އިންތިޚާބަށް ކޯލިޝަން ޕާޓީތަކުން ގުޅިގެން މަސައްކަތް ކުރިހެން ކުރިޔަށްދިޔަ ނަމަ ގައުމުގެ މަސްލަހަތު މިހާރަށްވުރެ ރަގަޅު ވާނެ ކަމަށެވެ.\nއަލީ ހުސައިން ވިދާޅުވީ ރައްޔިތުންގެ މަޖިލީހުގެ އިންތިޚާބުގައި ކޯލިޝަންގެ ޕާޓީތަކުން އެކުގައި ވާދަކުރުމާ ގުޅޭ ގޮތުން އެއްބަސްވުމެއް އެކުލަވާލެވުނު ކަމަށާއި ނަމަވެސް ޕާޓީތަކުން ވަކިން ވާދަކުރަން ޖެހުމަކީ އެއްބަސްވުމާ ޚިލާފަށް ހިނގައިދިޔަ ކަމެއް ކަމަށެވެ. އެއްބަސްވުމާ ޚިލާފަށް އެމްޑީޕީން ވަކި ޕާޓީއެއްގެ ގޮތުގައި މަޖިލީހަށް ވާދަކުރަން ނިންމި ނަމަވެސް އެއީ ރައީސް އިބްރާހީމް މުހައްމަދު ސޯލިހު ބޭނުންފުޅުވި ގޮތް ކަމަށް ގަބޫލުފުޅު ނުކުރައްވާ ކަމަށް އަލީ ހުސައިން ވިދާޅުވިއެވެ.\n"2018 ގައި ކަމަށްވިޔަސް، މީގެ ކުރިން 2013 އަށް ބެލިކަމުގައިވިޔަސް، އަދި 2008 އަކަށް ބެއްޔަސް ރިޔާސީ އިންތިހާބުގައި އެކުގައި މަސައްކަތްކޮށްފައި ދެން ވަކި ހިސާބަކުން އެ ސިޔާސީ ޕާޓީތަކުގެ ކޯޅުންތައް ބޮޑުވެގެން ވަކިވަކިން މިދަނީ. އެހެންނަމަވެސް ކޮންމެ ފަހަރަކު ވެސް ރައްޔިތުން ވޯޓު ދެނީ ކޯލިޝަން ސަރުކާރެއް ގެނައުމަށް. އެހެންވީމާ ގައުމުގެ ހަމަޖެހުމާއި އަމާންކަން ދެމެހެއްޓުމަށްޓަކައި ނުވަތަ ސަރުކާރަކާ ދޭތެރޭގައި ރައްޔިތުންގެ އޮންނަ ސީދާ ސަތޭކަ ޕަސެންޓް އިތުބާރަށް ރަނގަޅު ފޯމިއުލާއެއް އެއީ އެކުގައި އަޅުގަނޑުމެންނަށް ވާދަކުރެވުން." އަލީ ހުސައިން ވިދާޅުވިއެވެ.\nއަލީ ހުސައިން ވިދާޅުވީ އެނާ ދެކެވަޑައިގަންނަވާ ގޮތުގައި ރައްޔިތުން ހަގީގަތުގައި ދެކެން ބޭނުންވާ މަންޒަރަކީ ހުރިހާ ޕާޓީއަކުން ވެސް ގުޅިގެން އިސްލާހީ މަސައްކަތުގައި ކުރިއަށްދާ މަންޒަރު ކަމަށެވެ.\nކުރިއަށް އޮތް 19 ވަނަ ރައްޔިތުންގެ މަޖިލީހަށް ވެސް ކެންދޫ ދާއިރާގެ މެންބަރުކަމަށް އިންތިޚާބުވެވަޑައިގެންފައިވާާ އަލީ ހުސައިން ވިދާޅުވީ އަންނަ މަޖިލީހާ މެދުގައި އުއްމީދުތަކެއް ވެސް ކުރައްވާާ ކަމަށާއި ކަންބޮޑުވުންތަކެއް ވެސް މަޖިލީހާ މެދުގައި އެބައޮތް ކަމަށެވެ.\nމިގޮތުން އެންމެ ޕާޓީއަކަށް މަޖިލީހުގެ ސުޕަ މެޖޯރިޓީ ލިބުމުން މެޖޯރިޓީގެ ބޭނުން ނާޖާއިޒު ގޮތުގައި ހިފާފާނެތީ އެކަމުގެ ކަންބޮޑުވުން އެބައޮތް ކަމަށް އަލީ ވިދާޅުވިއެވެ. ނަމަވެސް އަންނަ މަޖިލީހުގައި ކަންކަން ވެގެން ދާނެ ގޮތަކާ މެދު ގޮތެއް ނިންމުން އަދި މާއަވަސް ކަމަށް ވެސް އޭނާ ވިދާޅުވިއެވެ.


ހީވޭ ކަލާވާހެން-28 | Esfiya - Dhivehi Vaahaka Site\n” އަހަރެން ވަރަށް އަވަހަށް އަންނާނަން.. ޓޭކް ކެއަރ..” ދިޔާން ލިލިއަންގެ ގައިގާ ބައްދާލައިގެން ހުރެ މަޑުމަޑުން ބުނެލިއެވެ. ދިޔާންގެ ޢަމަލުން ހިތުގައިވީ އިޙްސާސްތައް ފުންވެގެން ދިޔަ ލިލިއަން ދެލޯ މަރާލަމުން ބޯޖަހާލިއެވެ. އެހިނދު ދިޔާން ލިލިއަން އާ ދުރުވެލަމުން ލިލިއަން ފަސްދީ ދާން ހިނގައިގަތެވެ. ގޭޓުން ނިކުމެގެން ކާރު ދަންދެން ލިލިއަން އަށް ބަލަހައްޓައިގެން ހުރެވުނެވެ. ހިތާއި ހިތުން ދިޔާން ވަރަށް އަވަހަށް އޭނާގެ ކައިރިއަށް އެނބުރި އައުމަށް އެދި ދުޢާ ކުރެވެމުން ދިޔައެވެ.\nދިޔާން ސިންގަޕޯރ އަށް ފުރުމުން ލިލިއަން އަށް ލިބުނު އެކަނިވެރިކަން ފޫބެއްދޭތޯ އޭނާ މަސައްކަތް ކުރިއެވެ. ސޯފީގެ އެކުވެރިކަމާއި ހިތްހެޔޮކަން އެކަން ކުރުމަށް ލިބުނު ބާރަކަށް ވެގެން ދިޔައެވެ. ކުޑަ ދުވަސްކޮޅެއްގެ ތެރޭގައި އެގޭގައި މަސައްކަތް ކުރާ ހުރިހާ އެންމެންނާ ގާތް ގުޅުމެއް އުފެދިގެން ދިޔައެވެ. ކަމެއް ނެތިފައި ހުރުމުގެ ބަދަލުގައި ގޭގެ މަގީޗާގައިވާ ގަސްތައް ބެލެހެއްޓުމަކީ ލިލިއަން އެންމެ އުފާވެގެން ކުރާ އެއްކަމެވެ. ސޯފީ އެކަމަށް އިންކާރު ކުރިނަމަވެސް ކެއްކުމުގައިވެސް ލިލިއަން އަތް ގާތް ކޮށްދީ ހަދައެވެ. އެހުރިހާ ކަމެއްގައި މަޝްޢޫލުވީނަމަވެސް އޭނާގެ އެކަނިވެރިކަމާއި ހިތުގައިވާ ހުސްކަން މުޅިން ފިލައިގެނެއް ނުދިޔައެވެ. ދިޔާން އަންނާނެ އިރަކަށް އިންތިޒާރު ކުރެވުނީ އެހެންވެއެވެ. ދިޔާންގެ މަންމަ މެން އޭނާއާމެދު ދެކޭނެ ގޮތަކާއި މެދުވެސް އެތައް ފަހަރަކު ލިލިއަން އަށް ޚިޔާލު ކުރެވިއްޖެއެވެ. އެގޮތުގައި ހަފްތާއެއް ލިލިއަންގެ ހަޔާތުން ހޭދަވެގެން ހިނގައްޖެއެވެ.\nއާދައިގެ މަތިން ލިލިއަން ހެނދުނު ވަޤުތު އިނީ ވާހަކަ ފޮތެއް ހިފައިގެން ބަގީޗާތައް ކައިރީ ހުރި ސައިބޯ މޭޒު ދޮށުގައެވެ. ފޮތުގެ ތެރެއަށް ނަޒަރު ހުއްޓާލައިގެން އިން ނަމަވެސް ދޭތެރެއަކުން މޭޒުގައި ހުރި ސައި ތަށިން އެތިފޮދެއް ބޯލައެވެ. ޖެހެމުން ދިޔަ މަޑު މަޑު ވައި ރޯޅިތަކުން މިނިވަންކަމާއެކު ދޫކޮށްލެވިފައިވާ އިސްތަށިތައް ލިލިއަންގެ މޫނުގައި ބޮސްދެމުން ދިޔައެވެ. އެ ހިތްގައިމު މާހައުލުން ހިތަށް އުފާވެރިކަން ލިއްބައިދެމުން ދިޔަ ލިލިއަންއަށް އެހުރިހާކަމެއްގެ މަތިން ހަނދާން ނެތިގެން ދިޔައީ ކުއްލިއަކަށް ގޭޓުން ވަދެގެން އަންނަ ކާރު ފެނުމުންނެވެ. އެއީ އެގޭ ކާރުކަން ޔަޤީން ވުމުން ނޭނގޭ ބާރުމިނެއްގައި ލިލިއަންގެ ހިތް ތެޅެން ފެށިއެވެ. އަތުގައި އޮތް ވާހަކަ ފޮތުގައި ދެއަތުން ހިފާ ބާރު ކޮށްލެވުނު އިރު އިށީނދެ އިން ގޮނޑިން ލިލިއަން އަށް ތެދުވެވިއްޖެއެވެ.\nކާރު އައިސް ގޭ ޕޯޓިކޯގައި މަޑު ކޮށްލުމާއެކު ދޮރު ހުޅުވާލަމުން ކާރުގެ ކުރީ ސީޓުން ދިޔާން ފޭބިތަން ފެނުނެވެ. އެއާ އެކު އެކީހެން ކާރުގެ ފަހަތު ސީޓު ހުޅުވާލަމުން ފޭބި ދެމީހުން ފެނުމުން ލިލިއަންއަށް ނޭވާ ހިފަހައްޓާލެވުނެވެ.\nކާރުން ފޭބި ދެމީހުން ދިޔާން ކައިރީ ހުއްޓި ކޮންމެވެސް ވާހަކަތަކެއް ދެއްކިކަން ލިލިއަން އަށް އެނގެއެވެ. އެއާއެކު ލިލިއަން އަށް ސިހުން ގެނުވީ ކުއްލިއަކަށް ދިޔާންގެ ތޫނު ނަޒަރު އޭނާއާ އަމާޒުވުމުންނެވެ. ދިޔާންގެ ރާޑަރަށް އޭނާ އެރުމާއެކު ދެން ތިބި ދެމީހުންވެސް ދިޔާން ބަލަމުން ދިޔަ ދިމާއަށް ނަޒަރު ހިންގާލިއެވެ. ޖެހި ބުދެއްހެން ހުއްޓުން އަރާފައި ހުރި ލިލިއަން އަށް ހަދަންވީ ގޮތެއް ނޭނގިގެން އުޅެނިކޮށް ތިން މީހުން އޭނާއާ ދިމާއަށް މިސްރާބު ޖަހައިފިއެވެ.\n” މިއީތަ ލިލިއަން އަކީ..؟” ދިޔާން އާއެކު އައި އަންހެން މީހާ ލިލިއަންގެ ދެއަތުގައި ހިފާލަމުން އެމޫނަށް ބަލައިލި އިރު އޭނާގެ މޫނުގައިވީ ސާފު ހިނިތުންވުމެކެވެ. ލިލިއަން އާއި ގާތްގަނޑަކަށް އެއް އިސްކޮޅެއް ލިބިފައިވާ އެ ލޫޅާފަތި އަންހެނާ ފެނުމުން ލިލިއަންގެ މެއަށް ކުއްލިއަކަށް ތަދުވީ ކީއްވެކަމެއް ނޭނގުނެވެ. އެސާފު ހިނިތުންވުމުން އޭނާއަށް ދިޔާންގެ ކިބައިން ގެއްލިފައިވާ އެ ސިފަ ހަނދާން އާކޮށްދިނީކަމެއް ނުވަތަ އެ ހިތްހެޔޮ އަލި މޫނު ފެނުމުން މައިވަންތަކަމުގެ ލޯބިން މަޙުރޫމުވެފައިވާ އެހިތް އޭނާގެ މަންމަގެ މަތިން ހަނދާން އާކޮށްދިނީކަމެއް ނޭނގެއެވެ.\n“މާޝާﷲ.. ލިލިއަން ފެނިލުމުންވެސް މަންމައަށް ޔަޤީންވެއްޖެ ދަރިފުޅުގެ ހޮވުމުގަ އުނިކަމެއް ނުވާކަން..” އަދިވެސް ލިލިއަންގެ މޫނަށް ބަލަހައްޓަިއގެން ހުރެ އޭނާ ވާހަކަ ދެއްކީ ދިޔާން އާއެވެ.\n” މިއީ ކާކުކަން ނޭނގިފަ ދޯ ތިހުރީ.. މިއީ ދިޔާންގެ މަންމަ.. އަހަރެންނަށް ކިޔަނީ ދިރާޝާ.. އެކަމަކު.. ލިލިއަން ކިޔަންވާނީ މަންމަ..” ދިރާޝާގެ ލޮލުންވެސް އޭނާގެ ތުންފަތުގައިވާ ހިނިތުންވުން ރަމްޒުކޮށްދެމުން ދިޔައެވެ. ލިލިއަން އަށް އަދިވެސް އާޝޯޚުވެފައި ހުރެވުނީ އެފަދަ ގޮތަކަށް ދިޔާންގެ މަންމަ އާއި ކުރެވޭ ބައްދަލުވުން ކުރިއަށް ހިނގައިދާނެ ކަމަށް އުންމީދު ކުރެވިފައި ނުވުމުންނެވެ.\n” ދެން މިހުރީ ދިޔާންގެ ބައްޕަ ހަމްދޫން..” ދިރާޝާ ލިިލިއަންގެ ކައިރީ ހުރި ފިރިހެންމީހާ ދައްކާލަމުން ބުނެލިއެެވެ. ލިލިއަން އަށް އޭނާގެ ކައިރީ ހުއްޓި ސަލާމަށް އަތް ދިއްކޮށްލި މީހާގެ މޫނަށް ބަލައިލެވުނެވެ. ކޮންމެވެސް ވަރަކަށް ނުރަޖަހާފައިވާ ތުނބުޅިއާ ޚިލާފަށް ކަޅުކަން ގަދަ އިސްތަށިގަނޑުގައި އެންމެ ނުރައެއްވެސް ނެތެވެ. ދިގު އިސްކޮޅާއި ގުޅޭ ރޫފައެއްގެ ވެރިއެކެވެ. އޭނާގެ މޫނުގައިވީ ހަރުދަނާކަމާއި ހައިބަތު ލިލިއަން އަށް ފެނިގެން ދިޔައެވެ. ދިޔާން އަށް އޭނާގެ ސިފަތައް ލިބުނީ އޭނާގެ ބައްޕަގެ ފަރާތުންކަން ޔަޤީންވާ ވަރުވެއެވެ.\n” ބައްޕަ މިހުރީ ދިޔާން ދަރިފުޅު ނުލާ ސިންގަޕޯރ އަށް ދިޔައީމަ އެކަމާ ހިތްހަމަ ނުޖެހިފަ.. ވަރަށް ފޫހިވި ދޯ އެހާ ދުވަހު އެކަނިމައި އެކަނި މިއޮށް ބޮޑު ގޭގަ އުޅެން ޖެހުނީމަ..” ހަމްދޫން ލިލިއަން އާ ސަލާމް ކޮށްލުމަށްފަހު ބޮލުގައި ފިރުމާލަމުން ހިތްހެޔޮ ކަމާއެކު ވާހަކަދެއްކިއެވެ. ދިޔާންގެ ބައްޕަ ދަރިފުޅާއޭ ކިޔާ އޭނާއާ މުޚާތަބު ކުރުމުން ލިލިއަންގެ ހިތުގައި ތަފާތު ޝުޢޫރެއް ދަޢުރުވެގެން ދިޔައެވެ. ދުވަހަކުވެސް ބައްޕައެއްގެ ލޯބި ލިބިފައިނުވާ ލިލިއަން އަށް އެކުޑަ ކުޑަ ޢަމަލުންވެސް ހިތަށް އަސަރު ކުރުވިއެވެ.\n” ނު.. ނޫން.. ސޯފީ ހުރީމަ ފޫއްސެއްނުވެ… އެކަކުވެސް އަޅުގަނޑު ފޫހިވިޔަކަ ނުދެ..” ލިލިއަން ލަދުން ހުރެމެނަމަވެސް ވާހަކަ ދެއްކިއެވެ. ލިލިއަންގެ ވާހަކައާއެކު ހަމްދޫނުގެ ތުންފަތަށް ލުއި ހިނިތުންވުމެއް ވެރިވެގެން ދިޔައެވެ. އޭނާއަށް ލިލިއަންގެ ވާހަކަ ދެއްކުމާއި މިޒާޖު ކަމުގޮސްފިއެވެ. ދެއްކުންތެރި ކަމާއި ފޮނި ބޮޑާ ކަމެއް އޭނާއަށް ލިލިއަންގެ ފަރާތުން ނުފެނުނެވެ. ކުއްލި ގޮތަކަށް ދިޔާން މީހަކާ އިންނަން ބޭނުންވާ ކަން ހާމަކުރުމުން އޭނާ ހުރީ ހިތް ނުތަނަވަސްވެފައެވެ. ދިޔާންގެ މިޒާޖު ރަނގަޅަށް އެނގޭއިރު ބައިވެރިއެއްގެ ގޮތުގައި އިޙްތިޔާރު ކުރާނީ ކޮންކަހަލަ އަންހެން ކުއްޖެއްކަން ހަމްދޫނަށް ޚިޔާލު ކޮށްލަންވެސް ނޭނގޭތީއެވެ. އެހެނަސް ލިލިއަން ފެނުމާއެކު އޭނާގެ ހިތުގައިވާ ހުރިހާ އުދާސްކަމެއް ވަޔަށް ބުރައިގެން ހިނގައްޖެއެވެ. އޭނާގެ ދަރިފުޅުގެ ހޮވުމުގައި އޭނާ ބޭނުންވާ ސިފަތައް އެބަހުއްޓެވެ.\n” ހިނގާ އެތެރެއަށް ވަންނަން… މިތާ ކޮށްޅަށް ތިބުމުގެ ބޭނުމެއް ނެތެންނު..” ދިރާޝާ ލިލިއަންގެ އަތުގައި ހިފައިގެން އެތެރެއަށް ހިނގައިގަތުމުން ދެބަފައިންވެސް އެމީހުންގެ ފަސް ފަހަތުން ހިނގަައިގަތެވެ.\n“މަންމަމެން އަންނާނަން އިނގޭ ތާޒާ ވެލައިގެން…ދެން އިތުރަށް ވާހަކަ ދައްކާނީ އޭގެ ފަހުން…. ސޯފީ…!” ދިރާޝާ ގޭތެރެއަށް ވަދެވުމުން ލިލިއަން ކައިރި ބުނެލިއެވެ. ލިލިއަން ހިނިތުންވެލަމުން ބޯ ޖަހާލުމާއެކު ދެން ދިރާޝާ ގޮވާލީ ސޯފީއަށެވެ.\n” މެޑަމް..! މެޑަމް ދުރުވީތަ..؟” ދުވެފައި ކަހަލަ ގޮތަކަށް އައި ސޯފީއަށް ދިރާޝާ ފެނުމާއެކު ހީވީ އުދުއްސައިގެން ގޮސްފާނެހެންނެވެ. އެ މޫނުމަތީގައިވާ ހިނިތުންވުމުން ސޯފީ ދިރާޝާ އަށް ކުރާ ޤަދަރު ހާމަވެގެން ދިޔައެވެ.\n” އާން.. ދެންމެ މިއައީ.. ސޯފީ ކިހިނެއްތަ..؟ ހުންނާނެ އިނގޭ ހަދިޔާ ގެނެއްސަ..” ދިރާޝާވެސް ހަމަ އެހާމެ ފުޅާ ހިނިތުންވުމަކާއެކު ސޯފީގެ ދެއަތް ތިލައިގާ ހިފާލަމުން ވާހަކަ ދެއްކިއެވެ.\n” އަޅުގަނޑު ހަމަ ވަރަށް ބަރާބަރު.. ކީއްކުރަންތޯ ކޮންމެ ފަހަރަކު އެހާ ބައިވަރު ހަދިޔާ ގެންނަވަނީ..؟” ސޯފީ ޝަކުވާ ކޮށްލީ އެއީ އާންމުކޮށް ދިރާޝާގެ އާދައަށް ވީމައެވެ. ރާއްޖޭން ބޭރުން އަންނަ ކޮންމެ ފަހަރަކު އެގާގައި އުޅޭ އެންމެނަށް އެތަކެއް އަގުބޮޑު ހަދިޔާއެއް ގެނެއެވެ. ބައެއް ފަހަރު އެހާ ބައިވަރު ތަކެތީގައި ހިފަން ސޯފީ ލަދުވެތިވެއެވެ.\n” އެއީ ސޯފީމެން ތިކޮށްދޭ ހުރިހާ ކަމަކަށް އަހަރެންގެ ފަރާތުން ދެވޭ ކުޑަ މިންވަރެއް..އަދި އަހަރެން ސޯފީއަށް ވަރަށް ބޮޑަށް ޝުކުރު އަދާކުރަން އެބަޖެހޭ..އަހަރެންގެ ވާން އުޅޭ ޅީ ދަރިފުޅު ރަނގަޅަށް ބަލަހައްޓައި ދިނީތީ..” ލިލިއަންގެ ކޮނޑުގައި އަތް ބާއްވާލަމުން ދިރާޝާ ބުނެލިއެވެ.\n” އެއީ މެޑަމް ޝުކުރު އަދާކުރަން ޖެހޭވަރުގެ ކަމެއް ނޫނޭ ދޯ ލިލިއަން.. އަޅުގަނޑުމެން ދެމީހުން މިހާރު މިއީ ރަޙުމަތްތެރިން..” ސޯފީ ލިލިއަން އަށް ބަލާލަމުން ބުނެލުމާއެކު ލިލިއަން ވެސް ހިނިތުންވެލަމުން ބޯ ޖަހާލިއެވެ. ލިލިއަން ގޭގައި އުޅޭ އެހެން މީހުންނާއި ގުޅުން ބަފަހި ކޮށްފައިވާކަން އެނގުމުން ދިރާޝާގެ ހިތަށް ހިތްހަމަޖެހުން ލިބިގެން ދިޔައެވެ. ފެންވަރައިގެން އަންނަން ވާއިރަށް ނުވަގަޑީގެ ސައި ތައްޔާރު ކުރަން ބުނަމުން ދެމަފިރިން ކޮޓަރިއާ ދިމާއަށް ހިނގައިގަތެވެ.\nދިރާޝާމެން ކޮޓަރިއަށް ވަނުމާއެކު ލިލިއަން އަށް ބަލާލެވުނީ ދިޔާން އަށެވެ. އޭރު ދިޔާންވެސް ޑްރައިވަރާ ވާހަކައެެއް ދައްކަމުން ގޭތެރެއަށް ވަންނަނީއެވެ.\n” ސޮރީ ނުބުނެ އާދެވުނީމަ.. ވަރަށް ކުއްލިއަކަށް ފުރަން ޖެހުނީ.. ” ދިޔާން ހިސާބެއްގެ ކުއްވެރިކަން އެކުލެވޭ ބެލުމަކާއެކު ހާމަކުރިއެވެ.\n” އިޓްސް އޯކޭ.. ” ލިލިއަން އެކަމާ ޝަކުވާ ކުރާކަށް ބޭނުމެއްނުވިއެވެ. އެއަށްވުރެ ދިޔާން ހެޔޮހާލުގައި އޭނާ ކައިރިއަށް އަނބުރާ އައުމުން ލިލިއަންގެ ހިތްވަނީ ޝުކުރުން ފުރިފައެވެ.\n” އެބަ އަންނަން އިނގޭ ތާޒާ ވެލައިގެން..” ދިޔާންގެ އޭނާގެ ކޮނޑުގައި ބެކްޕެކް އަޅުވާލަމުން ބުނެލިއެވެ. ލިލިއަން ބޯ ޖަހާލުމުން ދިޔާން ހިނގައިގަތީ ސިޑިއާ ދިމާއަށެވެ.\nއެންމެން ފެންވަރާ ތާޒާަވެލައިގެން ނުވަގަޑިއަށް އިންސާފު ކުރަން ސުފުރާ ދޮށުގައި އިށީނެވެ.\n” ކޮން އިރަކު ދެކުދިން ކައިވެނީވެ ކަންކަން ނިންމަން ބޭނުމީ..” ކެއުމުގެ ތެރެއިން ދިރާޝާ އިސްވެ ލިލިއަން އާއި ދިޔާންގެ މޫނަށް ވަކި ވަކިން ބަލައިލަމުން ސުވާލު ކޮށްލިއެވެ.\nލިލިއަން އަށް ބަލައިލެވުނީ ދިޔާންގެ މޫނަށެވެ. ދިޔާން ދޭނެ ޖަވާބެއް އަޑުއަހަން ލިލިއަން ބޭނުންވިއެވެ.\n” އަދި.. އަޅުގަނޑުމެން ވަކި ދުވަހެއް ފައިނަލެއް ނުކުރަން..” ދިޔާން ތެދު ތެދަށް ޖަވާބު ދިނެވެ.\n” މަންމަމެންނަށް ރަނގަޅީ ވީހާވެސް އަވަހަކަށް ދަރިފުޅުމެންގެ ކައިވެނި ކުރިއްޔާ.. އެކަމަކު.. ދަރިފުޅުމެން އިތުރު ވަޤުތު ބޭނުންވަންޏާ މަންމައާއި ބަޢްޕަވެސް ދަރިފުޅުމެންނަށް އެއްވެސް ކަމަކަށް މަޖުބޫރެއް ނުކުރުވާނަން..” ދިރާޝާ ޖޫސްތަށިން އެތި ފޮދެއް ބޯލަމުން ބުނެލިއެވެ.\n” ދެން ދެކުދިން ވާހަކަ ދައްކާފަ ދުވަހެއް ފައިނަލް ކުރޭ..” ހަމްދޫނު ބުނެލިއެވެ. އެވާހަކައަށް ދިޔާން އާ ލިލިއަން ވެސް އެކު އެކީ ބޯ ޖަހާލިއެވެ.\n“ދަރިފުޅާ..” ދިޔާން ކެއުން ނިންމާފައި ތެދުވި ވަޤުތު ދިރާޝާ ގޮވާލިއެވެ.\n” ބޭބެ ކައިރީ ކައިވެނީގެ ވާހަކަ ބުނިންތަ..؟” ކުޑަ ފަސްޖެހުމަކާއެކު ދިރާޝާ ސުުވާލު ކޮށްލި އިރު ލިލިއަން އަށް ބަލައިލެވުނީ އޭނާއާ ފުރަގަސްދީގެން ހުރި ދިޔާން އަށެވެ. ދިރާޝާ ބޭބެއޭ ބުނުމުން ލިލިއަންގެ ހިތުގައި ސުވާލު އުފެދުނެވެ.\n” ނޫން.. ނުބުނަން..” ދިޔާންގެ ޖަވާބު ކުރެވެ. ދިޔާންގެ މޫނަށް ވެރިވާ ކުލަތައް ނުފެނުނު ނަމަވެސް އެވާހަކައާ ދިޔާން ގަޔާ ނުވިހެން ލިލިއަން އަށް ހީވީ ކީއްވެކަމެއް ނޭނގެއެވެ.\n” ބޭބެ ކައިރީ ބުނެލަން ވާނެ އެންނު.. ދަރިފުޅު އަމިއްލަ އަށް އެވާހަކަ ބުނާނެކަމަށް މަންމަ ނުބުނީ.. ބޭބެއަށް ދަރިފުޅުގެ ކައިވެންޏަށް އަންނަން ދަޢުވަތެއް ނުދޭނަންތަ..؟” ދިރާޝާ ގޮނޑިން ތެދުވެ ދިޔާންގެ ކޮނޑުގައި އަތް ބާއްވާލަމުން ސުވާލު ކުރިއެެވެ.\n” ބޭބެ ގާތުގަ އަޅުގަނޑު ބުނާނަން.. އެކަމަކު މަންމައަށް ހީވޭތަ ބޭބެ ދަތުރުކުރަން އެންމެ ފިޓުހެން.. މާހައުލު ބަދަލުވީމަ ބޭބެގެ ހާލު އަނެއްކަަ މާ ގޯސްވެދާނެ.. ކަމެއްވިޔަސް ރަނގަޅު ފަރުވާއެއް ދެވޭނީ ބޭބެ މިހާރު އެހުރި ތަނުގަ ހުރެގެން.. ” ދިޔާން ބުނެލުމުން ދިރާޝާ ފިނި ނޭވާއެއް ދޫކޮށްލިއެވެ. އޭނާގެ މޫނުމަތިން ލިލިއަން އަށް ފެނުނީ ހިތާމައިގެ އަސަރުތަކެކެވެ. ވެގެން އުޅޭ އެއްވެސް ކަމެއް ނޭނގިފައި އިން ލިލިއަންގެ ހިތުގައި ސުވާލުތައް ފުނިޖެހެމުން ދިޔައެވެ.\nދިމާވި އާދަޔާ ޚިލާފް ޒުވާނާ (އަށްޑިހަ އެއްވަނަބައި)\nބިރުވެރި ލޯބި November 6, 2021


Sushant ah Sanjay Leela Bhansali4film hushahelhi\nސުޝާންތަށް ސަންޖޭ ލީލާ ބާންސާލީ ހަތަރު ފިލްމެއް ހުށަހެޅި\nސުޝާންތު އާއި ސަންޖޭ ލީލާ ބަންސާލީ\nއެކްޓަރު ސުޝާންތު ސިންގް ރާޖްޕޫތުގެ ކުއްލި މަރާ ގުޅިގެން ފިލްމު އިންޑަސްޓްރީގެ ފުންނާބު އުސް ފަރާތްތަކަށް ތުހުމަތުގެ އިނގިލި ދަނީ ދިއްކުރެވެމުންނެވެ. ސުޝާންތުގެ ފޭނުން ބުނަނީ އޭނާ އެ ކަހަލަ ކަމެއް ކުރީ އިންޑަސްޓްރީގެ މީހުން އޭނާއާ ދޭތެރޭ ކަންތައް ކުރި ގޮތުން މާ ބޮޑަށް ޑިޕްރެޝަނަށް ގޮސްގެން ކަމަށެވެ.\nނަމަވެސް ފަހުގެ ޚަބަރުތައް ބުނާ ގޮތުގައި ސުޝާންތު އާ ދޭތެރޭ ފިލްމު އިންޑަސްޓްރީގެ ގިނަ މީހުން ކަންތައް ކޮށްފައި ވަނީ އެހާ ގޯސްކޮށެއް ނޫނެވެ. އޭނާގެ އަތުގައި ބޮލީވުޑްގެ އެންމެ ވަރުގަދަ ޕްރޮޑަކްޝަން ހައުސް ޔާޝްރާޖް ފިލްމްސްގެ ތިން ފިލްމުގެ ކޮންޓްރެކްޓެއް އޮތެވެ. އަނެއްކޮޅުން ސަންޖޭ ލީލާ ބާންސާލީ ވެސް ހަތަރު ފިލްމެއް ސުޝާންތަށް ހުށަހެޅި ކަމަށް ވެއެވެ. އަދި ސުޝާންތުގެ މަރުގެ ސަބަބުން ބޮލީވުޑް ފިލްމު އުފައްދާ އެތައް ބަޔަކު ވެސް ވަނީ ވަރަށް ހިތާމަވެރި ހާލަތެއްގަ އެވެ.\nބާންސާލީ އަށް އަބަދުވެސް ސުޝާންތުގެ އެކްޓިން ހުނަރު ވަރަށް ކަމުދެ އެވެ. އަދި ޚުދް ސުޝާންތު ވެސް ބާންސާލީ އަށް ވަރަށް އިހްތިރާމް ކުރެ އެވެ. އެގޮތުން ދެ މީހުންގެ މެދުގައި ވަރަށް ރަނގަޅު ގުޅުމެއް އޮތެވެ. ހަތަރު ފަހަރެއްގެ މަތިން ހަތަރު ފިލްމެއް ބާންސާލީ ސުޝާންތަށް ހުށަހަޅާފައި ވަނީ ހަމަ ގައިމުވެސް ސުޝާންތުގެ ގާބިލްކަން ބާންސާލީ ގަބޫލުކުރާތީ އެވެ.\nނަމަވެސް މީގެން އެއްވެސް ފިލްމެއް ސުޝާންތަށް ކުޅެވޭގޮތް ނުވީ ބާންސާލީ ބޭނުންވާ ދުވަސްތައް ދެވޭ ގޮތް ނުވެގެންނެވެ. ބާންސާލީގެ ފިލްމެއް ކުޅޭނަމަ އެ އެކްޓަރަކު އަހަރެއްހާ ދުވަހު ހަމައެކަނި އޭނާއަށް ހުސްވާން ޖެހޭނެ އެވެ. ބޮލީވުޑް ގިނަ ތަރިންނަކީ އަބަދުވެސް ދެ ތިން ހަތަރު ފިލްމެއް ކުޅެން ސޮއިކޮށް އެފިލްމުތަކަށް ތާރީޚުތައް ބަހާލައިގެން ތިބޭ ބައެކެވެ. ސުޝާންތަށް ވެސް ބާންސާލީގެ ފިލްމެއް ކުޅެވޭގޮތް ނުވީ މި ސަބަބާ ހެދި އެވެ.\nސުޝާންތު އާއި ބާންސާލީގެ ގުޅުން އެންމެ ބޮޑަށް ބަދަހިވީ ބާންސާލީގެ "ޕަދްމާވަތު" އުފެއްދި ދުވަސްވަރު އެ ފިލްމުގެ ސެޓަށާއި ބާންސާލީއަށް ގެއްލުން ދީ ހެދިއިރު އެންމެ ބޮޑަށް އެކަމާ ރުޅިގަދަވެ އަޑު އުފުލައި ބާންސާލީ އަށް ތާއީދުކޮށް ހެދި އެއް އެކްޓަރަކީ ސުޝާންތަށް ވުމެވެ. ސުޝާންތުގެ ނަމުގެ ފަހަތުގައިވާ ރާޖްޕޫތު ވެސް އޭނާ އެ ދުވަސްވަރު ކަނޑާލައިގެން އުޅުނެވެ. އެ ވެސް ބާންސާލީ އަށް އޭނާ ކުރާ ތާއީދު ހާމަކުރުމުގެ ގޮތުންނެވެ.\nއަނެއްކޮޅުން ސުޝާންތުގެ މަރުގައި ޕްރޮޑިއުސަރު އެކްތާ ކަޕޫރަށް ވެސް ތުހުމަތުގެ އިނގިލި ދިއްކުރެވޭނެ އެއްވެސް ގޮތެއް ނެތެވެ. ސުޝާންތަށް ފުރަތަމަ ޓީވީ ސިލްސިލާއެއްގެ ލީޑް ރޯލު ދިނީ ވެސް އެކްޓާ އެވެ. އެއީ ޒީ-ޓީވީގެ "ޕަވިތުރަ ރިޝްތާ" އިންނެވެ. ސުޝާންތު ލީޑް ރޯލަށް ނަގަން އެ ސިލްސިލާގެ ޑައިރެކްޓަރު ހިތްހަމަނުޖެހިގެން އުޅުނުއިރުވެސް އެކްތާ ސާބިތުކަމާއެކު ސުޝާންތު ލައްވާ އެ ރޯލު ކުޅުވަން ޑައިރެކްޓަރަށް ބާރު އެޅި ކަމަށް ވެއެވެ.\nވީމާ ސުޝާންތުގެ ޑިޕްރެޝަން މައްސަލަ ތަކަކީ ހަމައެކަނި ފިލްމު އިންޑަސްޓްރީގެ ބޮލުގައި އެޅުވޭނެ ކަމެއް ނޫންކަން މިހާރު ގިނަ ބަޔަކު ވަނީ ގަބޫލުކުރަން ފަށާފަ އެވެ.\nސުޝާންތާ ވައްތަރު މީހަކު ފެނިގެން އުތުރި އަރަނީ\nފިލްމު ދީފައި ސުޝާންތު އަތަކުން ނާތުލަން: ބާންސާލީ\nސުޝާންތުގެ ފަހު ފިލްމުގެ ޓްރެއިލާ: ފޭނުން ރޮއްވާލައިފި\nސުޝާންތަށް އެހީވާން ލޯބިވެރިޔާ މަސައްކަތްކުރި


Chelsea Gannan4Billion Ah Vure Agu Bodu Hushahelhumeh – adduLIVE\nޗެލްސީ ގަންނަން ހަތަރު ބިލިއަނަށް ވުރެ ބޮޑު ހުށަހެޅުމެއް\nApr 29, 2022, 19:25 ހަސަން ރަޝީދު\nޗެލްސީ ގަންނަން އިނގިރޭސިވިލާތުގެ މަހުޖަނު ސަރ ޖިމް ރެޓްކްލިފް ހަތަރު ބިލިއަން ޕައުންޑަށް ވުރެ ބޮޑު ބިޑެއް މިއަދު ހުށަހަޅައިފި އެވެ.\nރެޓްކްލިފްގެ ކުންފުނި ކަމަށްވާ "އިނެއޯސް" އިން ޗެލްސީ ގަންނަން ހުށަހަޅާފައިވަނީ 4.25 ބިލިއަން ޕައުންޑުގެ ހުށަހެޅުމެކެވެ. މީގެތެރެއިން 1.75 ބިލިއަން ޕައުންޑު ޗެލްސީގެ ސްޓޭޑިއަމަށާއި ޓީމަށް އަދި އެހެނިހެން ކަންކަމަށް ހަރަދު ކުރުމަށް ވަނީ ނިންމާފަ އެވެ. އަދި 2.5 ބިލިއަން ޕައުންޑު ހަދިޔާކުރުމަށް ނިންމާފައިވަނީ ހަނގުރާމައިގައި ހާލުގައި ޖެހުނު ޔުކްރޭނު މީހުންނަށް އެހީވުމަށް ހުޅުވާ ޗެރިޓީ ފަންޑަކަށެވެ.\nމި ހުށަހެޅުން ހުށަހަޅާފައިމިވަނީ ޗެލްސީ ވިއްކާލުމުގެ އެންމެފަހު މަރުހަލާ އަށް ގޮސްފައިވާ ދަނޑިވަޅެއްގަ އެވެ.\nރެޓްކްލިފްގެ ކުންފުނިން ވަނީ 2019 ވަނަ އަހަރުތެރޭ ފްރެންޗު ލީގުގެ ކްލަބެއް ކަމަށްވާ ނީސް ވެސް ގަނެފަ އެވެ. އަދި އެ ކުންފުނިން އަންނަނީ ކުޅިވަރުގެ އެކި ޓީމުތައް ހިންގަމުންނެވެ.\nޗެލްސީ ގަތުމަށް ބިޑްކުރި ފަރާތްތަކުގެ ތެރެއިން ޝޯޓްލިސްޓުކޮށްފައިވަނީ ތިން ފަރާތެކެވެ. އެ ތިން ފަރާތަކީ އެމެރިކާގެ ބޭސްބޯލް ޓީމު އެލްއޭ ޑޮޖާސްގެ ކޯ އޯނަރު ޓޮޑް ބޯލީ އާއި އެމެރިކާގެ ބާސްކެޓް ބޯޅަ ޓީމެއް ކަމަށްވާ ބޮސްޓަން ސެލްޓިކްސްގެ ކޯ އޯނަރު ސްޓެފަން ޕަގްލިއުކާގެ އިތުރުން އިނގިރޭސިވިލާގެ މަހުޖަނެއް ކަމަށްވާ ސަރ މާޓިން ބްރޯޓަން އެވެ.\nދެހާސްތިނެއްގައި ރަޝިއާގެ މަހުޖަނު ރޯމަން އަބްރަމޮވިޗް ޗެލްސީ ގަތީ 140 މިލިއަން ޕައުންޑަށް ކަމަށްވާއިރު، އިނގިރޭސި ސަރުކާރުން އަބްރަމޮވިޗް އަށް އަޅާފައިވާ ދަތިކުރުމުގެ ފިޔަވަޅުތަކާއެކު ޗެލްސީ ވިއްކާލުމަށްފަހު ލިބޭ އެއްވެސް ފައިސާއެއް އަބްރަމޮވިޗް އަށް ނުލިބޭނެ އެވެ.\nއަބްރަމޮވިޗް އަށް އިނގިރޭސި ސަރުކާރުން އެޅި ފިޔަވަޅުތަކާއެކު ޗެލްސީ މިހާރު ހިންގަމުން އަންނަނީ ހާއްސަ ލައިސަނެއްގެ ދަށުންނެވެ. އެ ލައިސަންސްގެ ދަށުން ކްލަބު ހިންގާއިރު ޗެލްސީ ކުޅޭ މެޗުތަކަށް ސަޕޯޓަރުން ވައްދަން ޓިކެޓް ނުވިއްކޭއިރު އެ މެޗުތަކަށް ވަދެވޭނީ ހަމައެކަނި ސީޒަން ޓިކެޓް ގަނެފައިވާ 25،000 ޗެލްސީ ސަޕޯޓަރުންނަށެވެ. އަދި ޗެލްސީގެ ކުޅުންތެރިންގެ ކޮންޓްރެކްޓް އާކުރުން ވެސް މި ވަގުތަށް ވަނީ ހުއްޓާލަން ޖެހިފަ އެވެ.


Omicron Variant ge furathama2case UK in fenijje - vNews.mv\nޒިދާން މުޙައްމަދު 27 November 2021, 23:38\nއިނގިރޭސިވިލާތް (ޔޫކޭ) އިން އޯމައިކްރޯން ވޭރިންޓްގެ ފުރަތަމަ ދެ ކޭސް ފެނިއްޖެ އެވެ.\nމިއާއެކު އިނގިރޭސިވިލާތުގެ ޓްރެވަލް ރެޑް ލިސްޓަށް އިތުރު4ޤައުމެއް އިތުރުކުރިކަން އެ ގައުމުގެ ސަރުކާރުން ވަނީ އިއުލާން ކޮށްފައެވެ. އެއީ އެންގޯލާ، މަލާވީ، ޒެމްބިއާ، އަދި މޮޒަމްބީކް އެވެ.\nއޯމައިކްރޯން ކޮވިޑް-19 ވޭރިއަންޓްގެ އިނގިރޭސިވިލާތުގެ ފުރަތަމަ ކޭސް ފެނިފައިވަނީ މިއަދު އެވެ.\nއެހެންވެ، މި ވޭރިއެންޓް ފެނިފައިވާ އިތުރު ގައުމުތަކަށް ވެސް ދަތުރުފަތުރު ކުރުމުގައި ދަތިތަކެއް ކުރިމަތިކުރުމަށް އެގައުމުގެ ވަޒީރުންގެ މަޖިލީހުން މަޝްވަރާ ކުރަމުންދާ ކަމަށް މައުލޫމާތު ލިބެއެވެ.\nޔޫކޭގެ އެސެކްސް އާއި ނޮޓިންހަމްޝަޔަރގެ ދެމީހަކު އާ ވޭރިއަންޓަށް ޕޮޒިޓިވް ވެފައިވާކަން މިއަދު ޔާގީންވެފައި ވާއިރު، ސިއްހީ ވުޒާރާގެ އޮފިޝަލުން ވަނީ އިތުރު ކޭސްތައް ދެނެގަތުމަށް، ބަލި ފެނުން ސަރަހައްދު ތަކުގައި މާސް ޓެސްޓްތައް ކުރިއަށް ގެންދާކަމަށް ވިދާޅުވެފައެވެ.\nޕޮޒިޓިވްވި ދެމީހުން އަލުން ޓެސްޓުކޮށް ސެލްފް އައިސޮލޭޓްވާން އަންގާފައި ވާއިރު، އެ ދެމީހުންގެ ގޭބިސީގެ ހުރިހާ މެމްބަރުންނަށް ވެސް ވަނީ ސެލްފް އައިސޮލޭޓްވާން އަންގާފައެވެ. އަދި ކޮންޓްރެކްޓް ޓްރޭސިންގެ މަސައްކަތް ވެސް ކުރިއަށް އެބަ ދެއެވެ.\nއޮފިޝަލުން ވިދާޅުވަނީ މި ދެކޭސް ގުޅިފައިވާ ކަމަށާއި "ދެކުނު އެފްރިކާއަށް ދަތުރުކުރުމުގެ ރެކޯޑެއް" ވެސް އެބައޮތް ކަމަށެވެ.\nކޮރޯނާވައިރަހުގެ އައު ވޭރިއަންޓާ ގުޅިގެން އިންޒާރުތައް ނެރެފައިވަނިކޮށް އެފްރިކާގެ ބައެއް ގައުމުތަކުން އިނގިރޭސިވިލާތަށް ދަތުރުކުރާ މީހުން ކަރަންޓީން ވާން ޖެހޭގޮތަށް ހަދައި، ރެޑް ލިސްޓަށް ގައުމުތަކެއް ފުރަތަމަ ލާފައިވަނީ ހުކުރު ދުވަހުއެވެ.\nއިނގިރޭސިވިލާތުގެ ހެލްތު ސެކްރެޓަރީ ސާޖިދު ޖާވިދު ވިދާޅުވީ ހުކުރު ދުވަހުގެ މެންދުރު 12:00 އިން ފެށިގެން6ގައުމެއް އެ ގަައުމުގެ ރެޑް ލިސްޓަށް އިތުރުކުރާނެ ކަމަށާއި، މިއާއެކު އެ ގައުމުތަކާއި އިނގިރޭސިވިލާތާއި ދެމެދުގައި ވައިގެ މަގުން ދަތުރުކުރުން ވަގުތީ ގޮތުން މަނާވާނެ ކަމަށެވެ.\nއެ6ގައުމަކީ ދެކުނު އެފްރިކާ، ނެމީބިއާ، ޒިމްބާބްވޭ، ބޮޓްސްވާނާ، ލެސޯތޯ އަދި އެސްވަތީނީއެވެ.\nމި ވޭރިއަންޓަކީ "މިހާތަނަށް ފެނުނު އެންމެ ނުރައްކާ ވޭރިއަންޓް" ގެ ގޮތުގައި ސިއްހީ ތަޖުރިބާކާރުން ސިފަކުރައްވާފައި ވާއިރު، މިހާރު އުފައްދާފައިވާ ކޮވިޑް-19 ވެކްސިންތަކުން މި ވޭރިއަންޓުން ދިފާއު ނުވާނެކަމުގެ ކަންބޮޑުވުން އެބަ އޮތެވެ.\nޖާވިދު ވިދާޅުވާ ގޮތުގައި، އާ ވޭރިއަންޓާމެދު ސައިންސްވެރިން "ވަރަށް ބޮޑަށް ކަންބޮޑުވާ" ކަމަށާއި، ނަމަވެސް އެކަމާ ބެހޭގޮތުން އިތުރަށް މައުލޫމާތު ހޯދަންޖެހޭ ކަމަށެވެ.\nއެކަމަކު އޭނާ ވިދާޅުވި ގޮތުގައި މި ވޭރިއަންޓުގައި ވަރަށް ގިނަ މިއުޓޭޝަންތައް އެބަހުރި ކަމަށާއި އެއީ "ޑެލްޓާ ވޭރިއަންޓްގައި ފެނުނު މިއުޓޭޝަންތަކުގެ އަދަދު ދެގުނައަށް އިތުރުވެދާނެ" ކަމަށެވެ.\nއޭނާ ވިދާޅުވީ، މީގެ ސަބަބުން މިހާރު ހުރި ވެކްސިންތަކުން އެ ވޭރިއަންޓަށް މާބޮޑު އަސަރެއް ނުކުރާނެ ކަމަށެވެ.


ބީސީސީ ޑިއުޓީ ފްރީ ފިހާރައިގައި ދިވެހި އުފެއްދުންތައް ވިއްކަން ކުދި ވިޔަފާރިތަކަށް ހުޅުވާލުން\nބިޒްނަސް ސެންޓަރ ކޯޕަރޭޝަން (ބީސީސީ) އިން ވެލާނާ އިންޓަނޭޝަނަލް އެއަރޕޯޓްގައި ހުޅުވަން ހަމަޖެހިފައިވާ ސުވެނިއަރ ޑިއުޓީ ފްރީ ފިހާރައިގައި ތަކެތި ވިއްކަން ބެހެއްޓުމަށް ބޭނުންވާ ފަރާތްތަކަށް އެފުރުސަތު ހުޅުވާލަމެވެ. މިއީ ދިވެހި އަތްތެރިމަސައްކަތް ކުރައްވާ ދިވެހިންނަށް އަމާޒުކޮށްގެން ސަރުކާރުގެ ކުދި އަދި މެދު ފަންތީގެ ސިޔާސަތުގެ ދަށުން އެފަދަ ވިޔަފާރިތައް ކުރިއެރުވުމުގެ މަގްސަދުގައި އަދި އެފަދަ ފަރާތްތަކަށް ތަކެތި ވިއްކަން ފަހި މާހައުލެއް ގާއިމު ކުރުމުގެ ގޮތުން ބީސީސީ އިން ކުރަން ނިންމާފައިވާ ކަމެކެވެ. މިއީ ދިވެހި އުފެއްދުންތެރިކަމާއި ދިވެހީންގެ ހުނަރުވެރިކަން ބޭރުދުނިޔެއަށް ދައްކާލުމަށް ލިބޭ ރަނގަޅު ފުރުސަތެކެވެ. މިކަމާއި ބެހޭ އެންމެހައި މައުލޫމާތު މިއިއުލާނާއިއެކު ހިމަނާފައިވާނެއެވެ.\nމިކަމަށް ޝައުގުވެރިވާ ފަރާތްތަކުން3ސެޕްޓެންބަރ 2019 ވާ އަންގާރަ ވަނަ ދުވަހުގެ 15:00 ގެ ކުރިން މިކަމަށް އެދި ޕްރޮޕޯސަލްއާއި އެހެނިހެން ލިޔެކިއުންތައް، ތިރީގައިވާ އެޑްރެހަށް ހުށަހެޅުއްވުން އެދެމެވެ. އީމެއިލް މެދުވެރިކޮށް ޕްރޮޕޯސަލް ހުށަހަޅުއްވާނަމަ [email protected] އަށް އީމެއިލް ކުރެއްވުން އެދެމެވެ.\n10 އޮގަސްޓް 2019 މ\nޕަބްލިޝްކުރި ތާރީޚު: 10 އޮގަސްޓް 2019\nޕަބްލިޝްކުރި ގަޑި: 0023\nސުންގަޑި: 03 ސެޕްޓެންބަރު 2019 1500\n- (Annex 1 (Terms of Reference\n- (Annex2(Information Form


ސައުދީން ފަތުރުވެރިކަމަށް 810 ބިލިއަން ޑޮލަރު އިންވެސްޓްކުރަނީ ސައުދީން ފަތުރުވެރިކަމަށް 810 ބިލިއަން ޑޮލަރު އިންވެސްޓްކުރަނީ\nސަޢުދި އަރަބިއްޔާގެ ފަތުރުވެރިކަމުގެ ދާއިރާ ފުޅާކުރުމަށް ކުރިއަށް އޮތް 10 އަހަރަށް 810 ބިލިއަން ޑޮލަރު އިންވެސްޓްކުރަން ނިންމާފައިވާކަމަށް އެ ޤައުމުގެ ޚަބަރުތައް ބުނެފިއެވެ.\nމި އިންވެސްޓްމެންޓްތަކުގެ ސަބަބުން ސައުދިއަރަބިއްޔާ ތެލަށް ބަރޯސާ މިންވަރު ބޮޑުތަން ކުޑަވެ، ފަތުރުވެރިކަމުގެ ދާއިރާއިން މެދުއިރުމަތީގެ މަޤުބޫލު މަންޒިލަކަށް ސައުދީ އަރަބިއްޔާ ވެގެންދާނެއެވެ.\nމި މަސައްކަތަކީ، ސައުދީ ސަރުކާރުން އެ ޤައުމުގެ ވަލީއަޙުދު މުޙައްމަދު ބިން ސަލްމާންގެ ބެއްލެވުމުގެ ދަށުން އެ ޤައުމުގެ އިޤްތިޞާދުގެ މިސްރާބު ބަދަލުކުރުމަށް ކުރާ މަސައްކަތެއްކަމަށް މީޑިއާ ރިޕޯޓްތައް ބުނެއެވެ. އެގޮތުން ސައުދީ މީޑިއާއަކުން ދާދިފަހުން ވަނީ ސައުދީ ވަލީއަޙުދުގެ ބެއްލެވުމުގެ ދަށުން ފަތުރުވެރިކަމުގެ ދާއިރާއިން ބިޔަ މަޝްރޫޢުތަކެއް ކުރިއަށްއޮތް ދުވަސްތަކުގައި އިއުލާންކުރަން ތައްޔާރުވަމުންދާކަން ހާމަކޮށްފައެވެ. ވިޝަން 2030ގެ ދަށުން ކުރިއަށްގެންދާ މި މަސައްކަތަށް ކުރިއަށް އޮތް 10 އަހަރަށް 810 ބިލިއަން އެމެރިކާ ޑޮލަރު ނުވަތަ 2.97 ޓްރިލިއަން ދިރްޙަމް ޚަރަދުކުރަން ވަނީ ނިންމާފައެވެ.\nދުނިޔޭގެ އެންމެ ބޮޑު އެއް ސޮވެރިން ޑިވެލޮޕްމެންޓް ފަންޑްކަމުގައިވާ، ސައުދީގެ ޕަބްލިކް އިންވެސްޓްމެންޓް ފަންޑުން ޚަރަދުކޮށްގެން ކުރިއަށް ގެންދިއުމަށް ނިންމާފައިވާ މި މަޝްރޫޢުތަކުގެ މަސައްކަތް ސައުދީގެ ބޮޑު ސަރަހައްދެއްގައި ކުރިއަށްގެންދިއުމަށް ނިންމާފައިވާކަމަށް ސައުދީގެ ފަތުރުވެރިކަމާ ބެހޭ ވުޒާރާއިން ބުނެއެވެ.\nސައުދީގެ ފަތުރުވެރިކަމާ ބެހޭ ވުޒާރާއިން ވަނީ މި އިންވެސްޓްމަންޓުން ކުރިއަށްގެންދާ ބައެއް ޕްރޮޖެކްތަކުގެ ތަފްސީލްވެސް ހިއްސާކޮށްފައެވެ. އެގޮތުން އެންމެ ބޮޑު ޚަރަދެއްކޮށް އެންމެ ބިޔަ މަޝްރޫޢެއްގެ ގޮތުން ހިންގުމަށް ހަމަޖެހިފައިވަނީ ނިއޯމްގައި ކުރިއަށްގެންދާ ސޯލާ ޑޯމް ހަކަތައިގެ ޕްރޮޖެކްޓަށެވެ. 500 ބިލިއަން ޑޮލަރު އިންވެސްޓްކުރާ މި ޕްރޮޖްކްޓްގެ ސަބަބުން ދެމެހެއްޓެނިވި ގޮތެއްގައި ތިމާވެއްޓަށް ގެއްލުން ކުޑަވާގޮތަށް ހަކަތަ އުފައްދާ ފުއިޗަރިސްޓިކް ސިޓީއެއް ތަރައްޤީކުރުމަށް ވަނީ ނިންމާފައެވެ.\nސޯލާ ޑޯމް ހަކަތައިގެ ޕްރޮޖެކްޓްގެ އިތުރުން 2019 ވަނަ އަހަރު މަސައްކަތް ފަށާފައިވާ ޤިދިއްޔާ ޕްރޮޖެކްޓަށް 10 ބިލިއަން ޑޮލަރު އިންވެސްޓްކުރުމަށް ވަނީ ނިންމާފައެވެ. މި ޕްރޮޖްކްޓަކީ ވެރިރަށް ރިޔާދްގެ 334 އަކަކިލޯމީޓަރުގެ ސަރަހައްދެއްގައި ކުރިއަށްގެންދާ މަޝްރޫޢަކަށްވާއިރު، މި މަޝްރޫޢުގެ ދަށުން ރިޔާދްގައި ފުއިޗަރިސްޓިކް ރިސޯޓްތަކާއި، ޕާކްތައް އަދި ސިޓީ ސެންޓަރތައް ތަރައްޤީކުރުމަށް ވަނީ ނިންމާފައެވެ.\nސައުދީ އަރަބިއްޔާގެ ވެރިރަށް ރިޔާދް\nސައުދީން ފަށާ ޕްރޮޖެކްތަކުގެ ތެރޭގައި އަމާލާ ޕްރޮޖެކްޓްގެ ނަމުގައި މެޑިކަލް ޓުއަރިޒަމް ނުވަތަ ވެލްނެސް ޓުއަރިޒަމް ކޮންސެޕްޓްގައި ތަރައްޤީކުރާ ޕްރޮޖެކްޓަކީވެސް ފާހަގަކޮށްލެވޭ މަޝްރޫޢުއެކެވެ. މިއީ މި ސަރަހައްދުގައިވެސް މިފަދަ ފަތުރުވެރިކަމަކަށް ހުޅުވާލާ ފުރަތަމަ ސަރަހައްދުކަމަށްވެފައި، މި މަންޒިލަކީ ފުރިހަމަ ތަނަކަށް ހެދުމަށްޓަކައި ސައުދީއިން ދަނީ މި ތަނުގައި މަސައްކަތްކުރާނެ ތަޖުރިބާކާރުން ހޯދުމުގެ މަސައްކަތް މިހާރުވެސް ކުރަމުންނެވެ.\nސަޢުދީގެ ބިޔަ ޕްލޭންގައި އެ ޤައުމުގެ ތާރީޚާއި ތަރިކަ އަދި އާސާރު ހިމާޔަތްކޮށް ފަތުރުވެރިންގެ މަޤުބޫލު މަންޒިލަކަށް ހެދުމަށް ވަނީ ނިންމާފައެވެ. މިކަމަށް 1.3 ބިލިއަން ޑޮލަރު ކަނޑައަޅާފައިވާއިރު، މި އިންވެސްޓްމެންޓްގެ ދަށުން ޤައުމުގެ އެކި ސަރަހައްދުތަކުގައި ދާރުލް އާސާރުތަކާއި، ފަތުރުވެރިން ޒިޔާރަތްކުރާ މަރުކަޒުތައް ހެދުމަށް ވަނީ ނިންމާފައެވެ.\nއަމާލާ ޕްރޮޖްކްޓް ހިންގާ ސަރަހައްދު\nމި ޕްރޮޖެކްޓްތައް 2030އަށް ނިންމާލެވޭއިރު، މިކަމުގެ ސަބަބުން ސައުދީގެ އިތުރުން ސަރަހައްދީ ފަތުރުވެރިކަމަށްވެސް ބޮޑު ކުރިއެރުމެއް ލިބިގެންދާނެކަމަށް ސައުދީ ފަތުރުވެރިކަމުގެ އިދާރާއިން ޤަބޫލުކުރެއެވެ. އެ ވުޒާރާއިން ވަނީ މި ޕްރޮޖްކްޓްތައް އެންމެ އެކަށޭނެ ގޮތެއްގައި ފަށައިގަނެވޭނީ ކޯވިޑްގެ ނުރައްކާ ކުޑަވުމުންކަމަށް ބުނެފައެވެ. ނަމަވެސް ކޯވިޑްއާ ގުޅިގެން މަސައްކަތް އެއްކޮށް މަޑުޖައްސާލާފައިނުވާކަމަށާއި އެގޮތުން ބައެއް ޕްރޮޖްކްޓްތައް ކޮންޓްރެކްޓަރުންނާއި ހަވާލުކޮށް ބައެއް ޓެކްނިކަލް މަސައްކަތްތައް ބާރު ސްޕީޑްގައި ކުރިއަށްދާކަމަށް ސައުދީގެ ފަތުރުވެރިކަމާބެހޭ ވުޒާރާއިން ބުނެއެވެ.\nފަތުރުވެރިކަމުގެ ސިނާއަތް ފުޅާކުރުމަށް ސައުދީން މަސައްކަތްކުރަމުންދާއިރު، އެ ޤައުމުން ވަނީ ވޭތުވެދިޔަ 10 އަހަރުގެ ތެރޭގައި ފަތުރުވެރިކަމުގެ ދާއިރާއިން ކާމިޔާބީތަކެއް ހާސިލުކޮށްފައެވެ. އެގޮތުން ހައްޖާއި އުމްރާގެ އަޅުކަމަށް ސައުދީއަށް ފަތުރުވެރިން އަންނަ އައުމުގެ ބަދަލުގައި އިތުރު ގޮތްތަކުން ފަތުރުވެރިން އެ ޤައުމަށް ގެނައުމުގެ ކާމިޔާބު މަސައްކަތްތަކެއް ވޭތުވެ ދިޔަ އަހަރުތަކުގައި ވަނީ ކުރިއަށްގެންގޮސްފައެވެ.


ސިޓީ އަށް އަދިވެސް ލިވަޕޫލް އަތުލެވޭނެކަމަށް ގާޑިއޯލާ ގަބޫލުކުރޭ! | Jazeera\tސިޓީ އަށް އަދިވެސް ލިވަޕޫލް އަތުލެވޭނެކަމަށް ގާޑިއޯލާ ގަބޫލުކުރޭ! - Jazeera\nމުޙައްމަދު ޤާސިމް October 7, 2019 103 views0


Sarukaaru kunfunyehge iss magaamakun fenun ekasheegenvey: EC Shareef\n5 މަސް, 1 ދުވަސް, 13 ގަޑި, 33 މިނެޓް, 30 ސިކުންތު ކުރިން 2650އިދުހާމް ނައީމް\nއިލެކްޝަންސް ކޮމިޝަންގެ ރައީސްކަމުން އިސްތިއުފާދެއްވުމަށްފަހު، މިސަރުކާރުގެ ކުންފުންޏެއްގެ އިސް މަޤާމަކަށްކަމަށް ވަޑައިގަންނަވާނެކަމަށް އިލެކްޝަންސް ކޮމިޝަންގެ ރައީސް އަޙްމަދު ޝަރީފް ވިދާޅުވެއްޖެއެވެ.\nޕީއެސްއެމްނިއުސް އަށް ދެއްވި އިންޓަވިއުއެއްގައި ވާހަކަ ދައްވަމުން ޝަރީފު އެފަދައިން ވިދާޅުވެފައި ވީނަމަވެސް ވަޑައިގަންނަވަނީ ކޮން ކުންފުންޏެއްގެ، ކޮން މަޤާމަކަށް ކަމެއް ހާމަކުރައްވާފައި ނުވެއެވެ. އެ އިންޓަވިއުގައި ވާހަކަދައްކަވަމުން ޝަރީފް ވިދާޅުވީ ގިނަ ގޮންޖެހުންތަކާއިއެކީގައި އިލެކްޝަންސް ކޮމިޝަންގެ ޒިންމާތައް އަދާކުރެއްވުނުކަމަށް ޤަބޫލުފުޅުކުރައްވާކަމަށެވެ.\nއަދި މެމްބަރުކަމުން އިސްތިއުފާ ދެއްވަން ނިންމެވީ މިނިވަން މުއައްސަސާއެއްގެ މެންބަރުކަމުގައި ހުންނަވައިގެން ސިޔާސީ ހަރަކާތްތަކުގައި ބައިވެރިވެވަޑައި ނުގެންނެވޭތީ ކަމަށްވެސް ވިދާޅުވިއެވެ. އަދި މަގާމުން އިސްތިއުފާ ދެއްވުމަށްފަހު ރައީސް އިބްރާހީމް މުޙައްމަދު ޞާލިޙްގެ ސަރުކާރު ޙިއްސާވާ ވިޔަފާރި ކުންފުންޏެއްގެ އިސް މަޤާމަކުން ފެނުމަކީ އެންމެ އެކަށީގެންވާ ކަމެއް ކަމަށްވެސް އޭނާ ވަނީ ވިދާޅުވެފައެވެ.\n2018ވަނަ އަހަރު އީސީގެ ރައީސް ކަމަށް އައްޔަން ކޮށްފައިވާ ޝަރީފު ކުއްލިއަކަށް އެ މަގާމުން އިސްތިއުފާ ދެއްވައި ސަރުކާރު ކުންފުންނެއްގެ އިސް މަގާމަކަށް ވަޑައިގަންނަވާނެ ކަމަށް ވިދާޅުވުމުން އެތައް ބައެއްގެ ފާޑުކިޔުންތައް އޭނާއަށް ވަނީ ރައްދުވެފައެވެ.\nއިލެކްޝަންސް ކޮމިޝަން އަހުމަދު ޝަރީފް


"ޑަންގަލް" ގެ ކާމިޔަބަށް ފަހު ޑައިރެކްޓަރ ނިތޭޝް އާފިލްމަށް ތައްޔާރު ވަނީ\nސްކްރިޕްޓް ތައްޔާރު ކުރުމުގެ މަސައްކަތް ވަރަށް އަވަހަށް ފަށާނެ\nފިލްމްގައި އާމިރްހާންގެ އެކްޓް ދައްކާލުމަށް ނިތޭޝް ބޭނުންވުން\nކ. މާލެ 8 ފެބުރުއަރީ 2017 | ބުދަ 21:06 1,539\n"ޑަންގަލް" ގެ ޑައިރެކްޓަރ ނިތޭޝް ތިވާރީ - ފޭސްބުކް\n"ޑަންގަލް" ގެ ބޮޑު ކާމިޔާބީއަށް ފަހު ފިލްމްގެ ޑައިރެކްޓަރު ނިތޭޝް ތިވާރީ އޭނާގެ އާ ފިލްމަކަށް ތައްޔާރު ވެއްޖެ އެވެ.\nއެ ފިލްމްގެ ސްކްރިޕްޓް ތައްޔާރު ކުރުމުގެ މަސައްކަތް ވަރަށް އަވަހަށް ފަށާނެ ކަމަށް ނިތޭޝް ވަނީ ބުނެފައެވެ.\nނިތޭޝް ބުނީ މި ފިލްމް ޕްރޮޑިއުސް ކުރުމަށް ހަމަޖެހިފައިވަނީ ބޮލީވުޑްގެ ކާމިޔާބު ގިނަ ފިލްމްތަކެއް ޕްރޮޑިއުސް ކޮށްފައިވާ ތިން ފަރާތް ކަމުގައިވާ ރޮނީ ސްކްރެވާލާ އާއި ސިދްހާތު ރޯއީ ކަޕޫރްގެ އަދި ކަރަން ޖޯހަރާ ގުޅިގެން ކަމަށެވެ.\nމި ފިލްމްގެ ކާސްޓުންގެ ނަންތައް ހާމަ ކޮށްފައި ނުވި ނަމަވެސް ނިތޭޝް ބުނެފައިވަނީ އާމިރުޚާނާއެކު މަސައްކަތްކުރާ ހިތްވާ ކަމަށާއި އޭނާގެ ފިލްމްގައި އާމިރްހާންގެ އެކްޓް ދައްކާލުމަކީ ވަރަށް ބޭނުންވާ ކަމެއް ކަމަށެވެ.ނަމަވެސް އާމިރު ޚާން މިހާރު ދަނީ ވިޖޭ ކްރިޝްނާ އަޝަރްޔާގެ "ތަގްސް އޮފް ހިންދުސްތާން"ގެ މަސައްކަތްތައް ކުރަމުންނެވެ.\nއެ ފިލްމް ޕްރިމިއާ ކުރުމަށް ހަމަޖެހިފައިވަނީ އަންނަ އަހަރު އެވެ. އެހެން ކަމުން އާމިރްހާންއަށް ނިތޭޝްގެ ފިލްމުގެ މަސައްކަތް ތަކުގައި ބައިވެރިވެވޭނީ މި ފިލމުގެ ހުރިހާ މަސައްކަތެއް ނިމުމުން ކަމަށް މީޑިއާ ރިޕޯޓްތައް ބުނެއެވެ.


އެނބުރޭ ވަހުތާން (10)\nޢަބްދުﷲ ނަޢީމު އިބްރާހީމް 02 އޯގަސްޓް 2018\n(30 ޖުލައި 2018 ގައި ޝާއިއުކުރި ބަޔާ ގުޅޭ)\nއެއް މަސް ދުވަސް ފާއިތު ވެގެން ހިނގައްޖެއެވެ. ނަވީންގެ ބިއުޓީ ޕާލަރ ހުޅުވި ދުވަހުން ފެށިގެން ވެސް ރަނގަޅަށް ހިނގައެވެ. އެއް ދުވަހަކު ނަވީން ބިއުޓީ ޕާލަރުގެ މަސައްކަތް ނިމިގެން ނުކުންނަން ސިޑިއާ ހަމައަށް އައި ތަނާ ސިޑީގެ އެންމެ ތިރީ ހަރުފަތުގައި ބޮޑުބޭބެ އިރުޝާދު ހުއްޓާ ފެނިއްޖެއެވެ. ހަމަ ފެނުމާ އެކު އޭނާ ހުރީ ބޮއިގެން އަމަލު ވެފައި ކަން ނަވީން އަށް އެނގިއްޖެއެވެ.\n"އިރުޝާދު- މި ތާނގައި ކީއް ކުރަނީ-؟" ނަވީން މަޑުމައިތިރި ކަމާއެކު އަހައިލިއެވެ.\nއިރުޝާދު އޭނާއާ ދިމާއަށް ޕާރުސަލެއް ދިއް ކޮށްލިއެވެ. "ހިނގާ މައްޗަށް- އޭރުން ބުނާނަން-"\n"މިތާނގައި ހުރެގެންވެސް ބުނެވިދާނެ- ބުނޭ"\n"މި ތާނގައި ހުރެގެން ކިހިނެއް..؟"\n"އެންމެ ރަނގަޅު- އަހަރެން މިހިރީ ވަރުބަލި ވެފައި- އެހެންވީމާ ކަލޭގެ ހާސަރު އަޑު އަހަން ހުރެވޭކަށް ވެސް ނެތް- ދެން ދޭ-"\n"ނަވީން... އެހައި ގާތް ކޮށް އުޅެފައި ކުއްލިއަކަށް އަހަރެން ތިޔަހައި ދުރު ކޮށްލެވޭނީ ކިހިނެއް-؟ އަހަރެންނަށް ކަލެޔާ ނުލައެއް ނޫޅެވޭނެ-"\nނަވީން އެއްވެސް ޖަވާބެއް ނުދީ ފައިބާން ހިނގައިގެންފިއެވެ. އިރުޝާދު އޭނާގެ ކޮނޑުގައި އެއް އަތުން ހިފައި ދަމައި ގަތެވެ. ނަވީން ނުވެއްޓި ސަލާމަތް ވީ ކިރިޔާއެވެ. އެ ވަގުތު ބާރު ގަދަ އަތަކުން މުސްކުޅި އިރުޝާދު ކޮއްޕައި އެއް ފަރާތް ކޮށްލިއެވެ. "އޭތް މުސްކުޅިޔާ- ތިޔަ އުމުރުގައި ތިޔަހެން އުޅޭކަށް ލަދެއް ނުގަނޭތަ-؟" ކޮންމެވެސް މީހަކު ހަރުކަށި ރާގަކަށް ބުނެލިއެވެ.\nއިރުޝާދު އެނބުރި ބަލައިލިއެވެ. އެ ދޭތެރެ އަށް ވަން މީހާގެ މޫނުމައްޗަށް ޙައިރާން ކަމުގެ އަސަރު ވެރި ވެގަން ދިޔައެވެ. "އަނހާނ- ނަވީންތަ؟ ކިހިނެއް ވެގެން މި އުޅެނީ-؟" އޭނާ މާނަ އިން ފުރިފައިވާ ގޮތަކަށް އަހައިލިއެވެ.\nނަވީން އަކީ ކާކުކަން އޭނާ ދަނެއެވެ. ކްލަބުން ދެތިން ފަހަރަކު ދިމާވެ ސަލާން ގޮވައިވެސް ލެވުނެވެ. މި އިމާރާތުގައި އޭނާގެ ފިހާރައެއް ހުރެއެވެ. "އެއްވެސް ކަމެއް ނުވޭ ނަވީދް- ބޮޑުބޭބެ ގެއަށް ދަނީ-" އޭނާ ފަރުވާ ކުޑަ ގޮތަކަށް ބުނެލިއެވެ.\n"ނަވީން- ހެޔޮ ނުވާނެ- އަހަރެންގެ އަގު ތިޔަ ގޮތަށް ވައްޓައިނުލާ-" ނަވީދް ހުރި ކަމުގެ އިޙްސާސެއް އިރުޝާދަކަށް ނުކުރެވެއެވެ. އޭނާ އަނެއްކާ ވެސް ނަވީން އާ ދިމާއަށް އަތް ދިއް ކޮށްލިއެވެ.\nނަވީން އަތް ފޮޅުވައިލިއެވެ. "ގެއަށް ދޭ- ބޮޑުބޭބޭ- ތިޔަހައި ގިނައިން ބޯކަށް ނުވާނެ-"\nނަވީދް ޙައިރާން ވެފައި މި ކުޅިގަނޑު ބަލަން ހުއްޓެވެ. "އެއީ ތެދެއް- ދެން ގެއަށް ދޭ-" އޭނާ ބުންޏެވެ.\n"އޭތް- ކަލެޔާ ނުބެހޭ ކަންތައްތަކުގެ ތެރެއަށް ވަންނަން ނޫޅޭ-" އިރުޝާދު ކަޅި އަޅައިލިއެވެ. "އަހަރެން މި ވާހަކަ ދައްކަނީ ކަލެޔަކާ ނޫން- މީނާޔާ-"\nނަވީން އަނެއްކާ ވެސް ފައިބާން ހިނގައިގަތެވެ. އިރުޝާދު ހުރަސް އަޅަން އުޅުނެވެ. އެހެން ނަމަވެސް ނަވީދް ދެމެދަށް ވަދެއްޖެ އެވެ. "އޭނާ ކަލެޔާ ވާހަކަ ދައްކާކަށް ބޭނުމެއް ނޫން- އެހެންވީމާ ރަނގަޅަށް ޞުލްޙައިގައި މި ތަނުންދޭ-"\nއިރުޝާދު ވޭނުން ފުރިފައިވާ އާހެއް ލިއެވެ. އޭނާ ފެންނަނީ ވަރުބަލިވެ ހަދާނެ ގޮތް ހުސްވެފައިވާ މީހެއްގެ ގޮތުގައެވެ. ކުރާނޭ އެއްވެސް ކަމެއް ނެތުމާއެކީ އޭނާ އެނބުރި ދާން ހިނގައިގެންފިއެވެ. ނަވީން ކުރިއަށް ހިނގައިގަތް ތަނާ ނަވީދްގެ އަޑު އިވިފައި އެނބުރި ބަލައިލިއެވެ.\n"މިއީ ނަވީންގެ ޕާރުސަލެއްތޯ-؟" ފުރޭތަ ގެނައި ޕާރުސަލު ނަވީދްގެ އަތުގައި އޮތެވެ.\n"ނޫން- އަޅުގަނޑުގެ އެއްޗެއް ނޫން-"\n"ތިޔަ ހެން ނުހައްދަވާ- މިއީ މުސްކުޅިޔާ ނުލާހިކު ލޯބިން ނަވީން އަށް ދޭން ގެނައި އެއްޗެއް-" ނަވީދް ސިޑިން އަރައިގެން ނަވީން އާ ހަމައަށް އަތުވެއްޖެއެވެ. "މި ގެންދަވާ-"\n"އެންމެ ރަނގަޅު-" ނަވީން ޕާރުސަލު އަތުލަން އަތް ދިއްކޮށްލިއެވެ.\nނަވީދް ޕާރުސަލެއް ނުދިނެވެ. "މިއީ ޙައިރާން ވާ ކަހަލަ ކަމެއް- އެއީ ނަވީންގެ ބޮޑުބޭބެތޯ-؟"\nނަވީން އާނއެކޭ ބުނުމުގެ ގޮތުން ބޯ ޖަހައިލިއެވެ.\nނަވީދް ހީނގެންފިއެވެ. "އެކަމަކު އުޅުނު ގޮތުން ހީވަނީ ލޯބިވެރިއެއް ހެން-"\n"އަމަލު ވެފައި ހުންނަ އިރު ކުރެވޭ ނުކުރެވޭ ކަމެއް އޭނާ އަށް ނޭނގެނީ-"\n"ތިޔަ ބަހަނާ ދައްކާނީ ކިތައް މީހުންނަށް-؟" ނަވީދްގެ ވާހަކަ އާދައިގެ ބަހުރުވަ އަށް ބަދަލު ވެއްޖެއެވެ. އަޑުގައި ވަނީ ބިރު ގެންނެވުމުގެ އަސަރެވެ. "މީހަކަށް މި ކަން އެނގިއްޖެއްޔާ ވާހަކަ ބޮޑު ކޮށްލުމަކީ މާ އުނދަގޫ ކަމަކަށް ނުވާނެ- މީހުން ތިބެނީ އަޑެއް ނީވިގެން-"\nނަވީން ފަރުވާލެއް ނެތޭ ބުނާ ގޮތަށް ދެ ކޮނޑު ހިއްލައިލާފައި އަނެއްކާވެސް ކުރިއަށް ހިނގައިގެންފިއެވެ. ޕާރުސަލުގެ މަތިން ގަސްތުގައި ހަނދާން ނައްތައިލާފައެވެ.\n"ކަލޭގެ ވާހަކަ ގޮތް ގޮތަށް ދެއްކުމަކީ ކަލޭ އެދޭނޭ ގޮތެއް ނޫން ކަން ޔަޤީން- އެ ކަމުން ވިޔަފާރި އަށް ނުބައި އަސަރު ކުރާނެ-"\n"އަހަރެން މައްޗަށް ދަންތަ-؟"\nސިޑީގެ މައްޗަށް ވެރިވެފައި އޮތް ފަނޑު އަލީގެ ތެރޭގައި އެކަކު އަނެކަކާ ދިމާއަށް ބަލައިލިއެވެ. އެކަކު އަނެކެއްގެ އަގު ވަޒަން ކުރަނީކަން ނޭނގެއެވެ.\nނަވީން ފަރުވާ ކުޑަ ގޮތަކަށް ބުންޏެވެ. "އަހަންނަށް ވަރިހަމަ-" ބްލެކް މެއިލް ކުރުމަކީ ވަރަށް ފަސޭހަ ކަމެކެވެ. އެހެންނަމަވެސް ބްލެކް މެއިލް ވުމުގައި އެކުލެވޭ އަސަރު އޭނާއަށް އިޙްޞާސް ކުރެވުނީ މިއަދުއެވެ.\nއޭގެ ފަހުން ނަވީދް އާ ނަވީން ބައްދަލު ވީ ޑްރީމް ކްލަބުންނެވެ. އޭނާ އިން މޭޒު ދޮށުގައި އިތުރު ދެ ފިރިހެނުންނާއި ތިން އަންހެނުން ތިއްބެވެ. އޭނާގެ މޫނު މަތިން އެއްވެސް ކަހަލަ ޖެހިލުން ވުމެއް ގެ އަސަރު ނުދައްކައި ވޭތޯ ނަވީން މަސައްކަތް ކުރިއެވެ. އޭނާ ކައުންޓަރު ކައިރިއަށް ގޮސް ޖޫސް ތަށްޓެއް އަތުލައިގެން ބޯން ފަށައިފިއެވެ. އަދި މިއުޒިކް ގްރޫޕްގެ މީހުންނާ ދިމާއަށް ބަލަން ފަށައިފިއެވެ. ސެކްސޮފޯން ކުޅެން ހުރީ ބޮލުން އިސްތަށި ވެރި ހުސްވެފައި ހުރި މީހެކެވެ. އެންމެ ވައްތަރީ ބޮޑު ފުރޭތަޔާއެވެ. ބެރު ޖަހާ މީހާ އަކީ ޅަ މީހެކެވެ. އިސްތަށިގަނޑު ވަރަށް ދިގެވެ. ޕިޔާނާ ކުޅެން ހުރިީ ގްރޫޕްގެ އިސްމީހާއެވެ. އޭނާގެ ނަން ނަވީން އަށް އެނގެއެވެ. އެއީ ރޫފީއެވެ. ނަވީންގެ ނަޒަރު އޭނާގެ މައްޗަށް ހުއްޓިއްޖެއެވެ. ރޫފީ އަށް އޭނާ ބަލަމުންދާ ކަން އެނގިއްޖެއެވެ. އޭނާ އާ ދިމާއަށް ބަލައިލާފައި ހިތް ހެޔޮ ކަމާއެކު ހިނިތުން ވެލިއެވެ. ނަވީން އެ ހިނިތުންވުމުގެ ޖަވާބު ނުދީ ގިޓާ ޖަހާ މީހާއާ ދިމާއަށް ބަލަން ފަށައިފިއެވެ. އެއީ ވަރަށް އަސަރު ގަދަ، ފިރިހެންވަންތަ ގޮތް ހުރި މީހެކެވެ. މި ފަހަރު ހިނިތުން ވެލީ ނަވީންއެވެ. އެހެން ނަމަވެސް ގިޓާ ޖަހާ މީހާގެ ފަރާތުން ރައްދު ހިނިތުން ވުމެއް ނުލިބުނެވެ. އެއީ ނަޞީރުކަން ނަވީން އަށް އެނގެއެވެ. ޝަބާނާގެ ލޯބިވެރިޔާއެވެ. ނަވީންގެ ހިތުގައި ޝަބާނާގެ މައްޗަށް ރަޙުމް އުފެދުނެވެ. އޭނާ މި ހިތްގައިމު ފިރިހެނާ ދޫ ކޮށްލާފައި ދުވަމުން ދަނީ އެ ފީކަޅާ އިޤްބާލުގެ ފަހަތުންނެވެ.\nކުއްލިއަކަށް ނަޞީރުގެ ނަޒަރު ވަކި ދިމާއަކަށް ހުއްޓިއްޖެއެވެ. އޭނާގެ ލޮލުން ވިދުވަރެއް ފާޅުވިއެވެ. ނަވީން އެނބުރި ނަޞީރުގެ ނަޒަރު ހުއްޓިފައިވާ ދިމާއަށް ބަލައިލިއެވެ. އޭރު ޝަބާނާއާއި، ފަރުޒާނާއާ ދެ މީހުން ހޯލަށް ވަންނަނީއެވެ. އެ މީހުންގެ ފަހަތުން އިޤްބާލް އަޙްމަދު ވެސް ވަނެވެ.\nނުވަގަޑި ބައި ވީ ތަނާ ނެށުން ފެށިއްޖެއެވެ. މިއުޒިކް ގްރޫޕް އެންމެ ފަހުގެ ރާގު ކުޅުނީ ބާރަގަޑި ބައިގައެވެ. އޭރު ޝަބާނާ ނަށަމުން ދިޔައީ އިޤްބާލާ އެކީގައެވެ. ނަވީން އިނީ ކައުންޓަރުގެ ކައިރީގައި އިށީނދެގެންނެވެ. ކުއްލިއަކަށް ނަވީދް އޭނާ އަށް ގޮވައިލިއެވެ. ނަވީން ބަލައިލާފައި ނުދެނަހުރި ކަމަށް ހަދައިލިއެވެ. ނަވީދް ވަރަށް ބާރަށް ހީނގަތެވެ.\nމިއުޒިކް ނިމުމާއެކު މީހުން ނުކުންނަން ފަށައިފިއެވެ. ނަވީދްގެ ރައްޓެހިންނާ އެކީ ތިބި ތިން އަންހެން ކުދިންވެސް ހިނގައްޖެއެވެ. އެކަމަކު ނަވީދާއި އޭނާގެ ރައްޓެހިން އަދިވެސް ތިބީއެވެ. ނަވީން އެކި ދިމަދިމާއަށް ނަޒަރު ހިންގަ ހިންގާ އިނީއެވެ. ޝަބާނާ މިއުޒިކް ގްރޫޕާ ދިމާއަށް ދާތަން އޭނާއަށް ފެނެއެވެ. "ނަޞީރު- އަހަރެން ގެއަށް ލައި ދީފާނަންތަ-؟" ޝަބާނާ އަހައިލި އަޑު އިވުނެވެ.\nނަޞީރު ހިނިއައިސްފައި ހުރެގެން ޝަބާނާއާ ދިމާއަށް ބަލައިލިއެވެ. "ކިހިނެއްވީ..؟ އެއްކަލަ އަޚްލާޤް ރަނގަޅު ތަހުޒީބް މަހުޖަނު ކޮބާ-؟"\n"މަހުޖަނު ދިޔައީ ރީތި އަންހެން ކުއްޖަކު ގެއަށް ލައިދޭން-"\nއަރުޝީފަށް ނެގީ 02/08/2018 18:26\nއެންމެފަހުން އަޕްޑޭޓްކުރީ 02/08/2018 18:26


BML ge Chief Internal Auditor ge Magaaha Bisvajit Hamajassaifi - AO News\nބީއެމްއެލްގެ ޗީފް އިންޓަރނަލް އޮޑިޓަރގެ މަޤާމަށް ބިސްވަޖިތު ހަމަަޖައްސައިފި\nބޭންކް އޮފް މޯލްޑިވްސް (ބީއެމްއެލް) ގެ ޗީފް އިންޓަރނަލް އޮޑިޓަރުގެ މަޤާމަށް ބިޝްވަޖިތު މަޒުމްދާރު ހަމަޖައްސައިފިއެވެ.\nބީއެމްއެލް އިން ބުނީ އިންޓަރނަލް އޮޑިޓިންގ، ބިޒްނަސް އޮޕަރޭޝަންސް އަދި ސްޓްރެޓެޖިކް ޕްލޭނިންގެ ދާއިރާއިން 35 އަހަރަށްވުރެ ގިނަދުވަހުގެ ތަޖުރިބާ ހޯއްދަވާފައިވާ ބިސްވަޖީތުގެ ޕްރޮފެޝަނަލް ކެރިއަރުގައި ގިނަ ބޭންކުތަކެއްގައި ޗީފް އޮޓިޑް މަގާމުތަކުގައި މަސައްކަތް ކުރައްވާފައިވާ ކަމަށެވެ.\nއެގޮތުން އަފްޣާނިސްތާން އިންޓަރނޭޝަނަލް ބޭންކް، ސްޓޭޓް ބޭންކް އޮފް މޮރިޝަސް، އައިއެންޖީ ބޭންކް ލިމިޑެޓް، ބެންގަލޫރު ހިމެނޭ ކަމަށް ބީއެމްއެލް އިން ބުނެއެވެ. އަދި ސެންޓްރަލް ބޭންކް އޮފް އޮމާންގެ ޗީފް އިންޓަރނަލް އޮޑިޓަރުގެ މަޤާމު ވެސް ފުރުއްވާފައިވާ ކަމަށް ބީއެމްއެލް އިން ބުނެއެވެ.\nބީއެމްއެލް އިން ބުނީ ބިސްވަޖިތު ބީއެމްއެލްއާ ގުޅިވަޑައިގެންނެވުމުގެ ކުރިން ހުންނެވީ ކާބުލްގެ ޣާޒަންފަރު ބޭންކުގެ ޗީފް އިންޓަރނަލް އޮޑިޓަރުގެ މަގާމުގައި ކަމަށެވެ.\nބިސްވަޖިތު ބީއެމްއެލް އާ ގުޅިވަޑައިގަތުން ބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރު ޓިމް ސޯޔާ ވިދާޅުވީ އިންޓަރނަލް އޮޑިޓިންގ ގެ ދާއިރާއާއި ކޯޕަރޭޓް ގަވަރނަންސް، ރިސްކް މެނޭޖްމަންޓް އަދި ކޮންޕްލައަންސްގެ ދާއިރާގައި 20 އަހަރަށް ވުރެ ގިނަ ދުވަހުގެ ތަޖުރިބާ ވެސް ބިޝްވަޖިތު ހޯދާފައިވާ ކަމަށެވެ.\n“ބީއެމްއެލްގެ ލީޑަރޝިޕް ޓީމާ ބިޝްވަޖިތު ގުޅިވަޑައިގަތުމާ ގުޅިގެން އޭނާއަށް ވަރަށްބޮޑަށް މަރުޙަބާ. މި މަގާމުގައި އޭނާއަށް ކާމިޔާބަށް އެދެން.” ޓިމް ވިދާޅުވިއެވެ.\nބިޝްވަޖިތަކީ އައިއައިއޭ، ޔޫއެސްއޭ އިން ސަޓިފައިޑް ޗީފް އިންޓަރނަލް އޮޑިޓަރު (ސީއައިއޭ)، އަދި އިންޑިއާގެ ނިއު ދިއްލީ ގެ އައިސީއޭއައި އިން ޗާޓަރޑް އެކައުންޓިންގ (އޭސީއޭ) ފުރިހަމަ ކޮށްފައިވާ ބޭފުޅެއް ކަމަށް ވެސް ބީއެމްއެލް އިން ބުނެއެވެ.\nމީގެ އިތުރުން ކަލްކަތާ ޔުނިވަރސިޓީން އެލްއެލްބީ ހާސިލުކޮށްފައިވާ ކަމަށާއި ޔޫއެސްއޭ އިން ސަރޓިފައިޑް އިންފޯމޭޝަން ސިސްޓަމްސް އޮޑިޓަރު (ސީއައިއެސްއޭ) އަދި ސަޓިފައިޑް ފްރޯޑް އެގްޒަމިނާ (ސީއެފްއީ) ފަދަ ގުޅުންހުރި ޕްރޮފެޝަނަލް ސެޓްފިކެޓްތައް ވެސް ބިސްވަޖިތު ހާސިލުކޮށްފައި ކަމަށް ބީއެމްއެލް އިން ބުންޏެވެ.\nބީއެމްއެލް ފެހި ޕްރޮޖެކްޓަށް ހުށަހެޅުމުގެ މުއްދަތު މި މަހުގެ 20 ވަނަ ދުވަހަށް ހަމަވާނެ\nބޭންކް އޮފް މޯލްޑިވްސް އިން ‘ބީއެމްއެލް ފެހި ޕްރޮޖެކްޓް’ އިފްތިތާހްކޮށްފި\nބީއެމްއެލް ގެ ސްކޮލަރޝިޕް ފަންޑު ލިބޭ ދަރިވަރުން ހޮވައިފި\nބީއެމްއެލް ކޮމިއުނިޓީ ފަންޑުގެ އެހީގައި ބިލެތްފަހި ސްކޫލު ލައިބްރަރީއަށް އައު ދިރުމެއް


Barcelona ah anekaa ves furathama leg ge hiydhathikan | Mihaaru\nޔުވެންޓަސްގެ ފޯވާޑް ޑީބަލާ ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\n12 އެޕްރީލް 2017 - 09:00 16 comments\nދެ ވަނަ ބުރުގެ ފުރަތަމަ ލެގުގައި ރަށުން ބޭރުގައި ފްރާންސުގެ ޕީއެސްޖީ އަތުން 4-0 އިން ބަލިވެ ބާސެލޯނާ ކެޓީ ކަމަށް ގިނަ ބަޔަކު ނިންމައިގެން އެ ޓީމުން މަންޒަރު ބަދަލުކޮށް އަމިއްލަ ދަނޑުގައި 6-1 އިން މޮޅުވެގެންނެވެ. ކުއާޓާގައި ޔުވެންޓަސްއާ ދެކޮޅަށް އަމިއްލަ ދަނޑުގައި ބާސެލޯނާ ކުޅޭ މެޗު އޮންނާނީ އަންނަ ބުދަ ދުވަހުގެރޭގަ އެވެ.\nޗެމްޕިއަންސް ލީގުގެ ފައިނަލުން 2015 ވަނަ އަހަރު ބާސެލޯނާ އަތުން 3-1 އިން ޔުވެންޓަސް ބަލިވި ބަލިވުމުގެ ބަދަލު އެ ޓީމުން ހިފިއިރު މި މެޗުގެ ތަރިއަކަށްވީ އާޖެންޓީނާގެ ޑީބަލާ އެވެ. ބާސެލޯނާގެ ލިއޮނަލް މެސީގެ ވިދުވަރު ފަނޑުވެ ޑީބަލާ ވިދާލިއިރު އޭނާ އަކީ ބާސެލޯނާ އިން މިހާރު ވެސް ފާރަލަމުން އަންނަ ކުޅުންތެރިޔެކެވެ.\nއޭނާ ހަތް ވަނަ މިނެޓުގައި ލީޑު ނަގައިދިން އިރު ބާސެލޯނާ އަށް ހަމަޖެހިނުލެވެނީސް 22 ވަނަ މިނެޓުގައި ދެ ވަނަ ގޯލް ވައްދާލި އެވެ. ރަށުން ބޭރުގައި ގޯލެއް ޖަހައި، ބާސެލޯނާ އިން އެޑްވާންޓޭޖް ނަގަން ދެ ވަނަ ހާފުގައި މަސައްކަތްކުރި ނަމަވެސް 55 ވަނަ މިނެޓުގައި ޖިއޯޖިއޯ ކިއެލީނީ ވަނީ ޔުވެންޓަސްގެ ތިން ވަނަ ގޯލް ޖަހައިފަ އެވެ.\n"ކުޑައިރުން ފެށިގެން އަހަރެން މިފަދަ ރޭރޭތަކުގެ ހުވަފެން ދެކެން. މިއީ ފުޓްބޯޅައިގައި އަހަރެންގެ އެންމެ ބޮޑު އެއް ރޭ،" ޑީބަލާ ބުންޏެވެ.\nޕަލޭމޯ އިން 2015 ވަނަ އަހަރު 32 މިލިއަން ޔޫރޯ ޔުވެންޓަސް އިން ގަތް ޑީބަލާ ބުނީ ޓީމެއްގެ ގޮތުގައި ޔުވެންޓަސް ވަރަށް ފުރިހަމަ ކަމަށާއި ޔުވެންޓަސްގެ ތެރޭގައި އިތުބާރު ވަރަށް ބޮޑު ކަމަށެވެ.\n"އެކަމަކު އަދި ނެތް އެހާ ބޮޑަށް ހިތްހަމަޖައްސާލެވޭކަށް. ސަބަބަކީ ކޭމްޕް ނޯ މެޗު އަދި އޮތުން. އެ މެޗު އުނދަގޫވާ،" ޑީބަލާ ބުންޏެވެ.\nޔުވެންޓަސްގެ ކޯޗު މެކްސް އެލެގްރީ ބުނީ ބާސެލޯނާ ފަދަ ޓީމެއްގެ އަތުން މޮޅުވުމަކީ ފަސޭހަ ކަމެއް ނޫން ކަމަށާއި ހާއްސަކޮށް ބައިކޮޅަށް ލަނޑެއް ވައްދާނުލާ މެޗު ނިންމާލަން ބޮޑު މަސައްކަތެއް ކުރަން ޖެހުނު ކަމަށެވެ.\n"އެކަމަކު އަހަރެމެން ހަމަބިމުގައި ތިބެން ޖެހޭނީ. ޕީއެސްޖީން ޖެހި ހަތަރު ލަނޑު. އެކަމަކު ކިހިނެއް ދެންވީ،" ޗެމްޕިއަންސް ލީގު ދެ ފަހަރު ކާމިޔާބުކޮށް ހަ ފަހަރު ފައިނަލުން ބަލިވެފައިވާ ޔުވެންޓަސްގެ ކޯޗު ބުންޏެވެ.\nއިތުރު ލިޔުންތައް ބާސެލޯނާ ޔުވެންޓަސް ޗެމްޕިއަންސް ލީގު


India in Mauritius ge rasheggai sirru askaree marukazeh hadhaa kamah Aljazeera in bunefi | Atoll News\nއިންޑިއާއިން މޮރިޝަސްގެ ރަށެއްގައި ސިއްރުން އަސްކަރީ މަރުކަޒެއް ހަދާ ކަމަށް އަލް ޖަޒީރާއިން ބުނެފި\nޝާއިޢުކުރީ: ފާޠިމަތު ފާޒިހާ އޯގަސްޓް 3, 2021, 21:55\nއިންޑިއާއިން މޮރިޝަސްގެ އަގަލޭގައި ސިއްރު އަސްކަރީ މަރުކަޒެއް ހަދާ ކަމަށް ބައިނަލްއަގުވާމީ ނިއުސް އެޖެންސީ އަލްޖަޒީރާއިން ބުނެފި އެވެ.\n“އަލް ޖަޒީރާ އިންވެސްޓިގޭޝަންސް” ކޮށްފައިވާ ދިރާސާތަކުގެ މައްޗަށް ބިނާކޮށް ތައްޔާރުކޮށްފައިވާ އިންވެސްޓިގޭޓިވް ރިޕޯޓުގައި ބުނެފައިވަނީ އިންޑިއާއިން އެ ރަށުގައި އަސްކަރީ ވަރުގަދަ މަރުކަޒެއް ތަރައްގީ ކުރަމުންދާ ކަމަށެވެ. އެގޮތުން އެތަނުގައި ބޮޑު އެއާޕޯޓަކާއި މީހުންނަށް ދިރިއުޅެވޭނެހެން އިމާރާތްތަކެއް ހަދަމުންދާ ކަމަށް ބުނެ އެވެ.\nއަލްޖަޒްރީއާއިން ވަނީ އެމީހުންގެ ތަހުގީގީ ރިޕޯޓު ހެދުމަށް ލިބުނު ސެޓެލައިޓް ފޮޓޯތަކާއި މާލީ މުއާމަލާތްތައް ބެލުުމުގެ އިތުރުން އެހެން ގޮތްގޮތުން ހޯދާފައިވާ ހެކިތަކަށް ދައްކާފައި އެވެ. އެ ރިޕޯޓުގައި ބުނެފައިވަނީ ތިން ކިލޯމީޓަރުގެ ރަންވޭއަކާއި އިމާރާތްތަކެއްގެ އިތުރުން ބޮޑު ދެ ބަނދަރު ހަދަމުންދާ ކަމަށެވެ.\nއެ ރިޕޯޓުގައި ބުނެފައިވާ ގޮތުގައި އިންޑިއާގެ އަސްކަރީ ބޭނުމަށް ނޫން ގޮތުގައި އެ ރަށުގައި އެހާ ބޮޑު ރަންވޭއަކާއި ފްލައިޓު ބާކު ކުރާ ސަރަހައްދެއް ހެދުމުގެ ބޭނުމެއް ނެތް ކަމަށެވެ. އެއީ އަގަލޭއަކީ އެންމެ300 މީހުންގެ އާބާދީއަކަށްވެފައި އެމީހުންނަށް އެކަށީގެންވާ800 މީޓަރުގެ ރަންވޭއެއް މިހާރުވެސް އެ ރަށުގައި އޮތުމުންނެވެ.\nމިދިޔަ ދެ އަހަރުގެ ތެރޭގައި އެގަލޭގާ ތަރައްގީކުރަން އިންޑިއާއިން ގެންދިޔަ އެތައް ސަތޭކަ ކޮންސްޓްރަކްޝަން މަސައްކަތް ކުރާ މީހުން ވެސް އެ ރަށުގައި ދިރިއުޅެމުންދާ ކަމަށް އަލްޖަޒީރާއިން ބުނެފައިވެ އެވެ. އަދި މި މަޝްރޫއުތަކާއި ގުޅިގެން އެ ރަށުގެ ބައެއް މީހުން ވަނީ ކަންބޮޑުވުން ފާޅުކޮށް ވާހަކަ ދައްކައިފަ އެވެ.\nއެ ރަށުގައި އިންޑިއާ އިން ތަރައްގީގެ މަޝްރޫއުތައް ހިންގަނީ އިންޑިއާ ސަރުކާރާއި މޮރިޝަސް ސަރުކާރާ ދެމެދު 2015 ވަނަ އަހަރު ގާއިމްކޮށްފައިވާ އެއްބަސްވުމެއްގެ ދަށުންނެވެ. އެ އެއްބަސްވުމަކީ މޮރިޝަސްގެ މައި ރަށްރަށާއި ދުރުގައި އޮންނަ ރަށްތަކާ ގުޅުވާލެވޭނެ އުމްރާނީ ވަސީލަތްތައް ގާއިމްކުރުމާއި މިހާރު ހުރި ވަސީލަތްތައް ވަރުގަދަ ކުރުމަށް ހެދި އެއްބަސްވުމެކެވެ.\nއަގަލޭގާގައި ކަނޑުގެ ސިފައިންގެ ބޭސްއެއް އަޅާ ވާހަކައަކީ 2018 ވަނަ އަހަރުން ފެށިގެން ދައްކަމުން ދިޔަ ވާހަކައެކެވެ. އެކަމަކު މޮރިޝަސް އަދި އިންޑިއާގެ ސަރުކާރުން އެ ވާހަކަތައް ދޮގުކޮށްފަ ވާއިރު އަލްޖަޒީރާއިން ހިންގި ތަހުގީގުން ލިބުނު މައުލޫމާތަށް ދެ ގައުމުން ދޮގު ކޮށްފައިވާ ކަމަށެވެ.\nބައެއް ތަޖުރިބާކާރުންނާއި ހަވާލާދީ އަލްޖަޒީރާގެ ރިޕޯޓުގައި ބުނެފައިވަނީ އިންޑިއާއިން އެ ރަށުގައި އަސްކަރީ ބޭސްއެއް ހަދަނީ ޗައިނާގެ ނުފޫޒު އިންޑިއާ ކަނޑުގައި ގަދަވިޔަ ނުދިނުމަށް ކުރާ މަސައްކަތުގެ ދަށުންނެވެ.\nޚިޔާލު 1 on "އިންޑިއާއިން މޮރިޝަސްގެ ރަށެއްގައި ސިއްރުން އަސްކަރީ މަރުކަޒެއް ހަދާ ކަމަށް އަލް ޖަޒީރާއިން ބުނެފި"\nބުރޭސް | އޯގަސްޓް 3, 2021 at 23:16 |\nނަސީބެއްނު އެމީހުން ގެއެއްގެ ހަޑަސްބުރީގަ އަސްކަރީ މަރުކަޒެއް ނެހެދިކަން


Vaudhu Fuhdhunu Kan Iulaan Kuri Iru Vaudhu Fuhdhan Masahkatheh Nufashaa - Vaguthu\nވައުދު ފުއްދުނުކަން އިއުލާން ކުރިއިރު ވައުދު ފުއްދަން މަސައްކަތެއް ނުފަށާ\nފުވައްމުލަކުގައި ފުޅާކުރަން ސަރުކާރުން ވައުދުވި މަގު – ފޮޓޯ: ފުވައްމުލަކު ޓައިމްސް\nސަރުކާރުގެ ފުރަތަމަ 30 ދުވަހުގެ ތެރޭގައި ފުއްދަން ނިންމާފައިވާ ވައުދުތަކުގެ ތެރޭގައި ހިމެނޭ ފުވައްމުލަކު ސްކޫލްގެ ކުރިމަތީގައިވާ ބިޅިފޭށި މަގު ފުޅާކުރަން ސަރުކާރުން ލިސްޓްކޮށް، އެވައުދު ފުއްދިއްޖެކަން އިއްޔެ އިއުލާން ކުރިއިރު މަގު ފުޅާކުރުމަށް އެއްވެސް މަސައްކަތެއް ނުފަށާ ކަމަށް ފުވައްމުލަކު މީހުން ބުނެފިއެވެ.\nފުދިފައިވާ ވައުދުތަކުގެ ލިސްޓްގައި ބިޅިފޭށި މަގު ފުޅާކުރުން ހިމަނާފައި ވާއިރު މިހާތަނަށް ސިޓީ ކައުންސިލުން ކުރި ހަމައެކަނި ކަމަކީ ކުރީގެ އޮތޮޅު ކައުންސިލުން އެމަގު ފުޅާކުރަން ނިންމާފައި އޮތް ނިންމުން ތަންފީޒު ކުރުމުގެ ގޮތުން ސްކޫލުގެ މަގުފާރު ތަޅާ ރާނަން ބަޔަކު ހޯދުމަށް އިއުލާން ކުރުން އެކަންޏެވެ. ނަމަވެސް ސަރުކާރުން ވިދާޅުވަނީ މިހާރު މަގު ފުޅާކޮށް ނިމިއްޖެ ކަމަށެވެ.\nދާދީ ފަހުން ނާއިބު ރައީސް ފައިސަލް ނަސީމު ފުވައްމުލަކަށް ވަޑައިގެން ވެސް މިމަގު ބެއްލެވިއެވެ. އެހެންކަމުން މަގު ފުޅާކޮށްފައި އޮތް ކަމަށް ސަރުކާރަށް ރިޕޯޓް ކުރެވިފައި ވަނީ އޮޅިގެން ކަމަކަށް ލަފައެއް ނުކުރެވެއެވެ.\n"ފުވައްމުލަކު ރައްޔިތުން ދެކެނީ މިއީ ސަރުކާރުން ފުއްދާ ދެއްވި އާދަޔާ ޚިލާފު ވައުދެއް ކަމަށާއި ހުވަފެނުން މިކަން ފުރިހަމަވިޔަސް ޢަމަލުން މިކަން ފުރިހަމަވެގެންދާނެ ދުވަހެއް ދެކެން ވެސް ރައްޔިތުން ބޭނުންވާ ކަމަށެވެ." ފުވައްމުލަކުގެ އޮންލައިން ނޫހެއް ކަމަށްވާ "ފުވައްމުލަކު ޓައިމްސް" ގައި ބުނެފައި ވެއެވެ.\nސަރުކާރުގެ ފުރަތަމަ 100 ދުވަހުގެ ވައުތަކުގެ ތެރޭގައި ވަރަށް އާދައިގެ ކަންކަން ހިމަނާފައި ވުމުން ވެސް މީގެ ކުރިން ފާޑުކިޔުންތައް އަމާޒުވެފައި ވެއެވެ. ބައެއް ތަންތަނުގެ ނަން ބަދަލު ކުރުމާއި މަސައްކަތް ނިމިފައި ހުރި ތަންތަން ހުޅުވުން ވެސް ސަރުކާރުން ފުއްދަން ވައުދުވި ފުރަތަމަ 100 ދުވަހުގެ ވައުދުތަކުގެ ތެރޭގައި ހިމަނާފައި ވެއެވެ.\nޖެނުއަރީ 3, 2019 11:30\nތިނޫން ގޮތަކަށް ތި ބައިގަނޑު ކަމެއް އެބަކުރޭތަ؟ ވޯޓުދިންމީހުން ވިސްނާލާ! މަނުދެން! ދުވަހަކުވެސް ތިބައިގަނޑކަށް ނުވެސް ދޭނަން!\nޖެނުއަރީ 3, 2019 11:33\nއެއްކަމެއްވެސް ނުވަނެއެވެ. ދުވަހެއް ދުވަހަކަށް ޤަވްމު އިނދަޖެހެމުންދާތަން ފެންނާނެއެވެ. ރައީސް ޔާމީން ފައްޓަވާފަހުރި ގިނަ މަސައްކަތްތަކަކަާއި ، ނުވަތަ ފެށުމަށް ފަންޑުހަމަޖެހި ބަޔަކާ މަސައްކަތް ޙަވާލުކުރަން ތައްޔާރުވެފައިހުރި ކަންތައްތައްވެސް އެވަނީ ހުއްޓިފައެވެ. ފުވައްމުލަކު ރައްޔިތުން 2018 ގައި ވަރަށް ރަގަޅަށް ރައީސް ޔާމީނަށް ވޯޓު ދެއްވިކަން ފާހަގަކުރެވެއެވެ. ހަތަރުސަތޭކައެއްހާ ވޯޓުގެ ތަފާތަކުން ކޯލިސަން މޮޅުވިޔަސް ރައްޔިތުންނަށް ޝުކުރުހުއްޓެވެ. މަޖްލިސް އިންތިޚާބުގައި ، ވަޢުދު ނުފުއްދާމީހުނަށް ނޫނެކޭ ބުނަން ތައްޔާރަށް ތިއްބަވާށެވެ.\nޖެނުއަރީ 3, 2019 11:42\nބިޅިފޭށި އަނެއްކާވެސް ފަޅުރަށަކަށް ހަދާލަނިކޮށް ރަނގަޅުވާނެނު\nޖެނުއަރީ 3, 2019 12:09\nޝޯލިހް ވަނީ ބުނެފަ ދަނބިދޫގަ ކޯޒްވޭއެޅުންވެސް ފުރަތަމަ މަސްތެރޭގަ ފެޗޭނެޔޯ މިކޮޅަށް އައިއްސަ ބުނީ. ޢެކަމަކު އޭގެ ހިލަމެއް އަދިވެސް ނުވޭ\nޖެނުއަރީ 3, 2019 14:43\nއޮޅުވާލި ސަރުކާރުން وعد ފުއްދަނީ އަދި ފުއްދާނީ عمل އަކުންނޫނެވެ. ހަމައެކަނި ބަހުންނެވެ.


Vazeefaage Furusathu - Assistant Director (Hithadhoo Avashu Office)\nވަޒީފާގެ ފުރުސަތު - އެސިސްޓެންޓް ޑިރެކްޓަރ (ހިތަދޫ އަވަށު އޮފީސް)\n23 ސެޕްޓެމްބަރ 2020 1 month ago\nމި އިދާރާގެ ނަންބަރ (IUL)426-CB/426/2020/288 ޢިއުލާނުގައި ބަޔާންކޮށްފައިވާ ޝަރުތު އިސްލާހުކުރުމާ ގުޅިގެން މި އިއުލާން ބާޠިލުކޮށް އަލުން އިއުލާން ކުރީމެވެ.\nހިތަދޫ އަވަށު އޮފީސް / އައްޑޫސިޓީ ކައުންސިލްގެ އިދާރާ\nސަޕޯޓިންގ ކޯ އެލަވަންސް 2: މަހަކު -/900 ރުފިޔާ ނުވަތަ ޓެކްނިކަލް ކޯ އެލަވަންސް އަށް ޝަރުތު ހަމަވާނަމަ މުސާރައިގެ 28%\nހިތަދޫ އަވަށުގެ މަގުތަކާއި ޕާރކުތަކާއި، ސްވިމިންގ ޓްރެކާއި، ބަނދަރާއި، ހޭޅިފަށާއި، މިސްކިތްތަކާއި، އާއްމު އިޖްތިމާޢީ މައިދާންތައް ސާފުކުރުވުމާ ގުޅޭ އެންމެހައި އިންތިޒާމުތައް ހަމަޖެއްސުމާއި މަސައްކަތް ހިނގާ ނުހިނގާ ގޮތް ބެލެހެއްޓުން.\nހިތަދޫ އަވަށުގެ މަގުތައް މަރާމާތުކުރުމާއި މަގު ބަންދުކުރުމާއި ގުޅޭ އެންމެހައި އިންތިޒާމުތައް ހަމަޖެއްސުމާއި މަސައްކަތް ހިނގާ ނުހިނގާ ގޮތް ބެލެހެއްޓުން.\nހިތަދޫ އަވަށުގެ މަގުތަކުގެ ޒީނަތްތެރިކަން ދެމެހެއްޓުމުގެ ގޮތުން ހަމަޖައްސަންޖެހޭ އެންމެހައި އިންތިޒާމުތައް ހަމަޖެއްސުމާއި މަސައްކަތް ހިނގާ ނުހިނގާ ގޮތް ބެލެހެއްޓުން.\nހިތަދޫ އަވަށުގެ އާއްމު ތަންތަނުގައި އިޝްތިހާރުތަކާއި ބެނާތައް ހަރުކުރުމުގައި ދޭންޖެހޭ ހުއްދަތައް ދިނުމާއި، އެ ކަންކަން ކުރިއަށްދާ ގޮތް ރާވައި ހިންގުން.\nމަގު ބައްތި ޖެހުމާއި ގުޅޭ އެންމެހައި އިންތިޒާމުތައް ހަމަޖެއްސުމާއި މަސައްކަތް ހިނގާ ނުހިނގާ ގޮތް ބެލެހެއްޓުން.\nޤުދުރަތީ ކާރިޘާތަކާއި ގުޅިގެން ކުރަންޖެހޭ މަސައްކަތްތައް ރާވައި، އެހީތެރިކަން ބޭނުންވާ ފަރާތްތަކަށް އެހީތެރިކަން ފޯރުކޮށްދިނުމުގެ އިންތިޒާމްތައް ރާވައި ހިންގުން.\nޕެސްޓް ކޮންޓްރޯލްގެ މަސައްކަތްތައް ހިންގައި ބެލެހެއްޓުން.\nމުނިސިޕަލް ސަރވިސް ޔުނިޓުގައި މަސައްކަތް ކުރާ މުވައްޒަފުންގެ މަސައްކަތް ރާވައި، ސުޕަވައިޒުކޮށް، މަސައްކަތް ކުރެވޭނެ ރަނގަޅު މާހައުލެއް ގާއިމުކޮށްދިނުމަށް ކުރަންޖެހޭ އެންމެހައި މަސައްކަތް ކުރުން.\nމުނިސިޕަލް ސަރވިސް ޔުނިޓުގެ މަސައްކަތަށް ބޭނުންވާ ސާމާނުތައް ހޯދުމުގައި ކުރަންޖެހޭ އެންމެހައި މަސައްކަތް ކުރުން.\nބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / ސޯޝަލް ސައިންސް / އަރބަން ސްޓަޑީޒްގެ ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލުކޮށްފައިވުމާއެކު، އެޑްމިނިސްޓްރޭޝަން / މެނޭޖްމަންޓް / އަރބަން ސްޓަޑީޒްގެ ދާއިރާއެއްގައި މަދުވެގެން2އަހަރު ދުވަހުގެ މަސައްކަތު ތަޖުރިބާ ލިބިފައިވުން.\nބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / ސޯޝަލް ސައިންސް / އަރބަން ސްޓަޑީޒްގެ ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލުކޮށްފައިވުން.\n06 ޞަފަރު 1442\n23 ސެޕްޓެންބަރު 2020\nޕަބްލިޝް ކުރި ތާރީޚް: 23-09-2020


SunOnline: De Ligt adhi Griezman ves PSG ah?\nޑެ ލީޙް އަދި ގްރީޒްމަން ވެސް ޕީއެސްޖީއަށް؟\nޢަބްދުﷲ އައިމަން 12 Jun 2019, 14:41\nމިހާރުގެ ޓްރާންސްފާ މާކެޓުގައި އެންމެ ޑިމާންޑު ބޮޑު ދެ ކުޅުންތެރީން: އެންޓޮއިން ގްރީޒްމަން އަދި މެތިއަސް ޑެ ލީޚް\nމިހާރު ފެށިފައިވާ ސަމާ ޓްރާންސްފާ މާކެޓުގައި އެންމެ ޑިމާންޑު ބޮޑު ދެ ކުޅުންތެރީން ކަމަށްވާ އަޔެކްސްގެ ޑިފެންޑަރު މެތިއަސް ޑެ ލީހްއާއި އެތުލެޓިކޯ މެޑްރިޑްގެ އެންޓޮއިން ގްރީޒްމަން ވެސް ޕީއެސްޖީއާ ގުޅޭނެ ކަމަށް ގިނަ ރިޕޯޓްތަކުން ބުނެފި އެވެ.\nނިމިގެން މިދިޔަ ސީޒަނުގައި އަޔެކްސްއާ އެކު ޑަޗް ލީގާއި ލީގު ކަޕު ކާމިޔާބު ކުރުމުގެ އިތުރުން އަހަރު ތަކަކަށްފަހު ޗެމްޕިއަންސް ލީގުގެ ސެމީ ފައިނަލަށް އެ ޓީމު ގެންދިޔުމުގައި މުހިއްމު ދައުރެއް އަދާ ކުރި ޓީމުގެ ކެޕްޓަން ޑެ ލީޚް ވަނީ އެ ކުލަބު ދޫކޮށްލާފައިވާ ކަން އިއުލާން ކޮށްފަ އެވެ. އޭނާ އެކަން އިއުލާން ކުރުމާ އެކު ޔޫރަޕުގެ ބޮޑެތި ބާރުތަކުން ވަނީ އެލާޓަށް އައިސްފައެވެ.\nނެދަލެންޑުގެ ޑިފެންޑަރު މެތިއަސް ޑެ ލީޚް --- ފޮޓޯ/ސަޗާ ޕިސަނީ\nއެގޮތުން ސްޕެއިންގެ ބާސެލޯނާއާއި އިނގިރޭސި ވިލާތުގެ މެންޗެސްޓާ ޔުނައިޓެޑާއި ސިޓީ އަދި އިޓަލީގެ ޔުވެންޓަސްގެ އިތުރުން ޕީއެސްޖީ ވެސް ވަނީ ޑެ ލީޚް އެކުލަބުތަކަށް ގެންދަން މަސައްކަތް ފަށައިފަ އެވެ. އަދުގެ މާކެޓަށް ބަލައި އެ ފެންވަރުގެ ކުޅުންތެރިއެއްގެ އަގު 100 މިލިއަން ޕައުންޑުން މަތީގައި އުޅޭ އިރު ރިޕޯޓްތަކުން ބުނާ ގޮތުގައި ޑެ ލީޚް ގުޅުން އެންމެ ގާތީ ފްރާންސްގެ ޕީއެސްޖީއާ އެވެ.\nފްރާންސްގެ ނޫހެއް ކަމަށްވާ ޖިއަން ލޫކާ ޑެ މާޒިއޯއިން ނެރުނު ރިޕޯޓެއްގައި ބުނެފައި ވަނީ އަޔެކްސްގެ ޑިފެންޑަރު ފްރާންސް ލީގުގެ ޗެމްޕިއަން ޕީއެސްޖީއާ ގުޅުމާ ވަނީ ވަރަށް ގާތް ވެފަ އެވެ. އަދި ޑެ ލީޚްގެ އެޖެންޓް ވަރަށް އަވަހަށް ފްރާންސަށް ގޮސް އެކަން ހަމަޖައްސާނެ ކަމަށް ވެސް އެ ރިޕޯޓުގައި ބުނެފައިވެ އެވެ.\nނަމަވެސް ދާދި ފަހުން ޑެ ލީޚް ދިން އިންޓަވިއުއެއްގައި އޭނާ ބުނީ އަންނަ ސީޒަނުގައި ކުޅޭނެ ވަކި ކުލަބެއް އަދި ނުނިންމާ ކަމަށެވެ. މިދިޔަ އާދީއްތަ ދުވަހުގެ ރޭ ނޭޝަންސް ކަޕުގެ ފައިނަލުން ނެދަލެންޑު ބަލިވި މެޗަށް ފަހު ޔުވެންޓަސްގެ ތަރި ކުރިސްޓިއާނޯ ރޮނާލްޑޯ ވެސް ވަނީ ޑެ ލީޚް އެކުލަބަށް ގެންދިއުމަށް އޭނާއާ ވާހަކަ ދައްކާފަ އެވެ.\nމީގެ އިތުރުން އެތުލެޓިކޯ މެޑްރިޑާ އެކު ފަސް އަހަރު ކުޅެ ބޮޑެތި ކާމިޔާބީތަކެއް ހޯދުމަށްފަހު އެ ކުލަބު ދޫކޮށްލާނެ ކަން އިއުލާން ކޮށްފައިވާ ގްރީޒްމަން ވެސް ވަނީ ޕީއެސްޖީއާ ގުޅެން އުޅޭ ކަމުގެ "ޔޯލަ" ވާހަކަތައް ފެތުރިފަ އެވެ.\nފްރާންސްގެ ފޯވާޑް އެންޓޮއިން ގްރީޒްމަން --- ފޮޓޯ/ސަޗާ ޕިސަނީ\nރޭ ޔޫރޯ ކޮލިފައިންގައި އެންޑޯރާއާއި ފްރާންސް ވާދަކުރި މެޗުން 0-4 ގެ ނަތީޖާއަކުން ފްރާންސް މޮޅުވި އިރު މޮޅު ކުޅުމެއް ދެއްކި ގްރީޒްމަން މެޗަށް ފަހު ބުނީ ކުރިއަށް އޮތް ދެ ހަފްތާއެއްގެ ތެރޭގައި އޭނާ ދާނެ ކުލަބެއް ނިންމާނެ ކަމަށެވެ.\n"ސްޕެއިންގައި މަޑު ކުރާނެ ކަމެއް އަދި ނޫން ކަމެއް ޔަގީނެއް ނޫން. އަވަސް އަރުވާލައިގެން ކުލަބެއް ހޯދާކަށް ނޫޅެން. ކުރިއަށް އޮތް ދުވަސްތަކުގެ ތެރޭގައި ދާނެ ކުލަބެއް އިއުލާން ކުރާނަން."\nގްރީޒްމަން ވަނީ މި ނިމުނު ސީޒަނުގައި އެތުލެޓިކޯ މެޑްރިޑަށް 21 ގޯލު ޖަހައިދީ ސްޕެނިޝް ލީގުގެ ދެވަނަ އެ ޓީމަށް ހޯދައިދިނުމުގައި މުހިއްމު ދައުރެއް އަދާ ކޮށްފައެވެ.\nޔުވެންޓަސް އެއްވަރުވި އިރު ޕީއެސްޖީން ރެއާލް ބަލިކޮށްފި\nޕީއެސްޖީއަކީ އަހުލާގު ނެތް ކުޅުންތެރިންގެ ކުލަބެެއް


Sara aaeky marijuana beynun kurin: Rhea – Iru\nޝާޝާ·9ޖޫން 2021\nމިދިޔަ އަހަރު މަސްތުވާތަކެތީގެ މައްސަލައެއްގައި ހައްޔަރުކުރި ބޮލީވުޑް އެކްޓްރެސް ރިއާ ޗަކްރަބަތީ، ނާކޮޓިކްސް ކޮންޓްރޯލް ބިއުރޯ (އެންސީބީ) އަށް ދިން ބަޔާނުގެ ބައެއް މީޑިއާތަކަށް ލީކުވެއްޖެއެވެ.\nރިއާ އާއި އޭނާގެ ކޮއްކޮ ޝޮވިކް ޗަކްރަބަތީ މިދިޔަ އޮގަސްޓުމަހު ހައްޔަރުކުރީ، މަސްތުވާތަކެތި ގަނެ އޭގެ ބޭނުންކުރި ކަމުގެ ތުހުމަތުގައެވެ. އެ މައްސަލަ އެންސީބީގެ ސަމާލުކަމަށް އައީ މިދިޔަ އަހަރު ދަންޖެހިގެން މަރުވި އެކްޓަރު ސުޝާންތު ސިންގް ރާޖްޕުތުގެ މަރުގެ ތަހުގީގުގެ ތެރެއިންނެވެ. މަސްތުވާކެތީގެ މައްސަލައާ ގުޅިގެން ބޮލީވުޑްގެ ގިނަ ތަރިންތަކެއް ވަނީ އެންސީބީއަށް ހާޒިރުކޮށް ސުވާލުކޮށްފައެވެ. އޭގެތެރޭގައި ސުޝާންތާއެކު “ކޭދަރުނާތު” ގައި މަސައްކަތްކުރި ސާރާ އަލީ ޚާނާއި، “ޗިޗޯރޭ” ގެ ބަތަލާ ޝްރަދާ ކަޕޫރުވެސް ހިމެނެއެވެ. އެހެންނަމަވެސް އެމީހުން ވަނީ ފަހުން އެ މައްސަލައިން ސަލާމަތްވެފައެވެ. ރިއާ ވެސް ވަނީ ކަފާލާތުގެ ދަށުން މިނިވަންވެފައެވެ.\nކޮންމެއަކަސް، ރިއާ މިދިޔަ އަހަރު ދިން ބަޔާނުގެ ބައިތަކެއް ޒީ ނިއުސް އަށް ލިބިފައިވާއިރު، އެ މީޑިއާ އިން ވަނީ އޭގައި ހުރި މުހިންމު ނުކުތާތައް އާންމުކޮށްފައެވެ. އެގޮތުން 2017 ވަނަ އަހަރު ސާރާ އަލީ ޚާން، މެރުވާނާ އާއި ވޮޑްކާ ބޯން ހިނގާށޭ ކިޔާފައި ޚިޔާލު ދިން ކަމަށް ރިއާ ވަނީ ބުނެފައެވެ. އެއީ އެދުވަސްވަރު ރިއާ ކޮންމެވެސް ކަމަކާ ދެރަވެގެން އުޅޭތީ މޫޑު ރަނގަޅު ކުރުމަށް ސާރާ ދިން ޚިޔާލެއް ކަމަށް ވަނީ ބުނެފައެވެ. ހަމައެހެންމެ އައިސްކްރީމާއެކު މެރުވާނާ ބޯން ސާރާ ޚިޔާލުދިން ކަމަށް ރިއާ ބުނެއެވެ.\nއެކަމަކު އެއީ ހަމައެކަނި ވަޓްސްއެޕްގައި ކުރިއަށްދިޔަ މަޝްވަރާއެއް ކަމަށާއި، އެއަށް އަމަލު ކޮށްފައި ނުވާނެ ކަމަށް ރިއާ ވަނީ އެ ބަޔާނުގައި ބުނެފައެވެ. އެހެންނަމަވެސް އެ ބަޔާނުގެ ދެވަނަ ބައިގައި ރިއާ ވަނީ ސާރާއާއެކީ މެރުވާނާ ބޭނުންކުރި ކަމަށް އެއްބަސްވެފައެވެ. އެގޮތުން ރިއާ އެއަށް ދިން ނަމަކީ “ޑޫބީ” އެވެ. ޑޫބީ އަކީ މެރުވާނާ އަޅައި އޮޅާފައި ހުންނަ ބިޑިއަކަށް ކިޔައި އުޅޭ ނަމެކެވެ.\nރިއާ ބުނީ ސާރާ އޭރު ޑޫބީ ބޮއެ އުޅޭ ކަމަށާއި، ބައެއް ފަހަރު ރިއާ ވެސް އޭނާއާ އެއްބައިވެގެން އެކަން ކުރާ ކަމަށެވެ. އަދި ރިއާއަށް ޑޫބީ ފޯރުކޮށްދެނީ ސާރާ ކަމަށް ވަނީ ބުނެފައެވެ.\nރިއާގެ ބަޔާން ލީކުވެފައި ވިޔަސް، މިކަމާ ގުޅިގެން އޭނާ ވާހަކަދައްކައިފައެއް ނުވެއެވެ. އަދި ސާރާވެސް އެއްޗެއް ބުނެފައެއް ނުވެއެވެ.\nމިދިޔަ އަހަރު ބޮލީވުޑާ ގުޅުންހުރި މަސްތުވާތަކެތީގެ މި މައްސަލަ ފެންމަތިވުމުން އެންސީބީއަށް ހާޒިރުކޮށްގެން ސުވާލުކުރި ތަރިންގެ ތެރޭގައި ދިޕިކާ ޕަޑުކޯން ވެސް ހިމެނެއެވެ. ނަމަވެސް އެ މައްސަލަ މިހާރު އޮތީ ކިހާ ހިސާބެއްގައި ކަމެއް ނޭނގެއެވެ.


Gaanoonu asaasee islaahukuran eid bandhugai jalsathah baahvanee\nމަޖިލީހުގެ ރައީސް މުހައްމަދު ނަޝީދު--ފޮޓޯ:މަޖިލީސް\nކައުންސިލަރުންގެ ދައުރު ދަންމަން ސަރުކާރުން ރައްޔިތުންގެ މަޖިލީހަށް ހުށަހެޅި މައްސަލަ ނިންމަން ފިތުރު އީދުގެ ބަންދުގައި ޖަލްސާތައް ބާއްވަން ރައްޔިތުންގެ މަޖިލީހުގެ ރައީސްް މުހައްމަދު ނަޝީދު މިއަދު ނިންމަވައިފި އެވެ.\nމިއަދުގެ ޖަލްސާގައި ރިޔާސަތުން އަންގާ އެންގުމެއްގެ ގޮތުގައި މަޖިލީހުގެ ރައީސް ވިދާޅުވީ ގާނޫނު އަސާސީ އަށް ބަދަލު ގެނައުމުގެ މަސައްކަތް މިމަހުގެ 26 ،27 އަދި 28 ވަނަ ދުވަހު ކުރިއަށް ގެންދަވަން ގަސްދުކުރައްވާ ކަމުގަ އެވެ.\nނަޝީދު ވިދާޅުވީ ރައްޔިތުންގެ މަޖިލީހުގެ މެމްބަރުން މި ރޯދަ މަހު ދަތިހާލުގައި ގިނަ މަސައްކަތްތަކެއް ކުރައްވާފައިވާ ކަމަށާއި މަޖިލީހުގެ ޔައުމިއްޔާތަކާއި ބަޔާންތައް އަދި ހަބަރުތަކުން އެ މަސަައްކަތްތައް ހިނގައި ދިޔަ ގޮތް ސާފުކޮށް ފެންނަން އޮންނާނެ ކަމަށެވެ.\nކައުންސިލުންގެ ދައުރު ބަދަލުކުރަން ސަރުކާރުން މަޖިލީހަށް ހުށައެޅީ ކޮވިޑް-19 ފެތުރޭތީ ކައުންސިލް އިންތިހާބު ބޭއްވެން ނެތުމުންނެވެ. އެ މައްސަަލަ އަށް ހައްލެއް ހޯދަން ސަރުކާރުން ހުށަހެޅި ސަންސެޓް ގާނޫނުގެ ބިލް މަޖިލީހުން ފާސްކޮށް ރައީސް އިބްރާހީމް މުހައްމަދު ސޯލިހު ވަނީ ތަސްދީގު ވެސް ކުރައްވައިފަ އެވެ.\nނަމަވެސް ނޫނަށް އަމަލުކުރެވޭނީ ގާނޫނު އަސާސީއަށް ބަދަލު ގެނެސްގެން ކަމަށް ސަރުކާރުން އަންނަނީ ބުނަމުންނެވެ.\nނަޝީދު ވިދާޅުވީ ގާނޫނު އަސާސީ އަށް ބަދަލު ގެންނާނީކަން ނުވަތަ ނޫންކަން ނިންމަވާނީ ރައްޔިތުންގެ މަޖިލީހުގެ މެމްބަރުން ކަމަށާއި އެ ކަމުގައި ގޮތެއް ކަނޑައެޅުމަކީ އެ މަނިކުފާނު ކުރައްވާ ކަމެއް ނޫން ކަމަށެވެ.


ބައިނަލްއަޤްވާމީ ދަތުރުފަތުރު ހުޅުވާލާއިރު ކިއުއާރް ކޯޑް ބޭނުންކުރުމަށް ޗައިނާއިން ގޮވާލައިފި ބައިނަލްއަޤްވާމީ ދަތުރުފަތުރު ހުޅުވާލާއިރު ކިއުއާރް ކޯޑް ބޭނުންކުރުމަށް ޗައިނާއިން ގޮވާލައިފި\nބައިނަލްއަޤްވާމީ ދަތުރުފަތުރު ހުޅުވާލާއިރު ކިއުއާރް ކޯޑް ބޭނުންކުރުމަށް ޗައިނާއިން ގޮވާލައިފި\nބައިނަލްއަޤްވާމީ ދަތުރުފަތުރު ހުޅުވާލާއިރު ކިއުއާރް ކޯޑް ސްކޭންކޮށްގެން ދަތުރުފަތުރުކުރެވޭނެ ނިޒާމެއް ޤާއިމުކުރުމަށް ޗައިނާއިން ގޮވާލައިފިއެވެ.\nކޯވިޑް-19ގެ ކޭސްތައް އެންމެ ފުރަތަމަ ފެނުނު ޗައިނާގައި މި ބަލިމަޑުކަމުގެ ދުވަސްވަރު ވަނީ ކިއުއާރް ކޯޑް ބޭނުންކުރާ އެތެރޭގެ ދަތުރުފަތުރުގެ ނިޒާމެއް ޤާއިމްކޮށްފައެވެ.\nދުނިޔޭގެ އެންމެ ކުރިއަރާފައިވާ 20 އިޤްތިޞާދު ހިމެނޭ ޖީ-20ގެ ވަރޗުއަލް ސަމިޓްގެ ތެރެއިން ވާހަކަފުޅުދައްކަވަމުން ޗައިނާގެ ރައީސް ޝީ ޖިންގް ޕިންގް ވަނީ ކޯވިޑްގެ ހާލަތުން އަރައިގަނެ އިޤްތިޞާދީ މަސައްކަތް ފަށާފައިވާ މި ދަނޑިވަޅުގައި ބައިނަލްއަޤްވާމީ ދަތުރުފަތުރު ވީހާވެސް އަވަހަށް ފެށުމަކީ މުހިންމުކަމެއްކަމަށެވެ. ދަތުރުފަތުރުކުރުމަކީ ޤައުމުތަކުގެ އާމްދަނީއާއި ސީދާ ގުޅިފައިވާކަމެއްކަން ފާހަގަކުރައްވާ ޗައިނާގެ ރައީސް ޝީ ވިދާޅުވީ، ރައްކާތެރި ގޮތެއްގައި މި ނިޒާމު ފެށުމަށް ހުރިހާ ޤައުމުތަކަކުން އަތުގުޅާލަން ޖެހޭކަމަށެވެ. ރައްކާތެރިކަން ކަށަވަރުކުރުމައްޓަކައި ޓެކްނޮލޮޖީގެ އެންމެ ފަހުގެ ވަސީލަތްތައް ބޭނުންކުރުން މުހިންމުކަމެއްކަން ޗައިނާގެ ރައީސް ވިދާޅުވިއެވެ.\nޗައިނާއިން ކޯވިޑްގެ ދަތިޙާލަތުގައި އެތެރޭގެ ދަތުރުތައް ހުޅުވާލިއިރު މިފަދަ ޓެކްނޮލޮޖީގެ ވަސީލަތްތައް ބޭނުންކުރިކަން ފާހަގަކުރައްވާ ޝީ ވަނީ، ދަތުރުތައް ހުޅުވާލާއިރު އޮންލައިންކޮށް ގިނަ މަޢުލޫމާތު ސްޓޯ ކުރެވޭ ނިޒާމެއް ބޭނުންކުރަންޖެހޭ ކަމަށެވެ. މިގޮތުން ކިއުއާރް ކޯޑް ސްކޭންކޮށްގެން ދަތުރު ފަތުރުކުރެވޭނެ ނިޒާމެއް ޤާއިމުކުރުމަށް ގޮވާލެއްވިއެވެ. މިކަމަށް ފޯރުކޮށްދޭންޖެހޭ އެހީއާއި ތަޖުރިބާ ޗައިނާއިން ހިއްސާކުރާނެކަން އެ ޤައުމުގެ ރައީސް ވިދާޅުވިއެވެ.\nޗައިނާގައި ބޭނުންކުރާ ކިއުއާރް ކޯޑް ނިޒާމު\nބައިނަލްއަޤްވާމީ ދަތުރުފަތުރު ހުޅުވާލާއިރު ކިއުއާރް ކޯޑް ސްކޭންކޮށްގެން ދަތުރުފަތުރުކުރެވޭނެ ނިޒާމެއް ޤާއިމުކުރުމަށް ޗައިނާއިން ގޮވާލާފައިވާއިރު، ކޯވިޑްގެ ސަބަބުން އެޅިފިޔަވަޅުތަކަށް ލުއިތައްދީ އެތެރޭގެ އުދުހުންތައް ހުޅުވާލުމަށްފަހު އެ ޤައުމުގައި ދަނީ ކިއުއާރް ކޯޑް ސްކޭންކޮށްގެން ދަތުރުފަތުރު ކުރަމުންނެވެ. މޯބައިލް ފޯނުން ސްކޭންކުރާ މި ކިއުއާރް ކޯޑްގައި ދަތުރުވެރިޔާގެ ސިއްޙީ ހާލަތާއި، ދަތުރުކުރުމަށް ބޭނުންވާ ލިޔެކިޔުންތަކުގެ މަޢުލޫމާތު ވަނީ ސްޓޯކޮށްފައެވެ.\nމި ނިޒާމުގެ ސަބަބުން އެކަކުއަނެކަކާއި ބައްދަލުވުން މަދުވެ ބަލި ކޮންޓްރޯލްކުރުމަށް ފަސޭހަވެފައިވާކަމަށް ޗައިނާގެ ސިއްޙަތާއި ބެހޭ އޮފިޝަލުން ވިދާޅުވެއެވެ. ޗައިނާގައި މިދިޔަ ފެބްރުއަރީ މަހު ބޭނުންކުރަން ފެށި މި ނިޒާމުގައި ދަތުރުވެރިޔާގެ ޙާލަތު އަންގައިދިނުމަށް ކުލަތައް ވަނީ ބޭނުންކޮށްފައެވެ. އެގޮތުން ސިއްޙީ ހާލަތު ރަނގަޅު ނަމަ ކިއުއާރް ފެހި ކުލައިން ފެންނައިރު، ރަތްކުލައާއި އޮރެންޖްކުލަ ފެނުމަކީ ބަލީގެ ނުރައްކާ އޮތްކަން އަންގާދޭކަމެއްކަން ބަލައި2ހަފްތާގެ ކަރަންޓީނަށް ދަތުރުވެރިން ފޮނުވާލުމުގެ އިންތިޒާމު މި ނިޒާމުގައި ވަނީ ކަނޑައަޅާފައެވެ.\nމި ނިޒާމު ޤާއިމްކޮށްފައި ވަނީ ޗައިނާގެ ފައިނޭންޝަލް ޖަޔަންޓް އޭން ފައިނޭންޝަލުންނެވެ. އެގޮތުން މި ކިއުއާރްކޯޑް އަލީ ޕޭ އަދި ވީ ޗެޓުންވެސް ސްކޭންކުރެވޭނެ އިންތިޒާމު ވަނީ ހަމަޖައްސާފައެވެ.


sto ah dhaduvereen hahdhaa thakethi nagaanee vaguthun faisaa dheefai- amuru\nއެސްޓީއޯއަށް ދަނޑުވެރިން ހައްދާ ނަގާނީ ވަގުތުން ...\nby vomadmin April 3, 2020\nރާއްޖޭގެ ދަނޑުވެރީން ހައްދާތަކެތި އެސްޓީއޯގަންނާނެކަމަށާ މިގޮތައް ދަނޑުވެރީން އަތުން އެސްޓީއޯއިން ގަންނަ ތަކެއްޗަށް ވަގުތުން ފައިސާ ލިބޭނެ އިންތިޒާމު ހަމަޖައްސައިދޭނެ ކަމަށް އެސްޓީއޯގެ މެނޭޖިން ޑިރެކްޓަރު ހުސެއިން އަމްރު ވިދާޅުވެއްޖެ އެވެ.\nއެސްޓީއޯގެ މެނޭޖިން ޑިރެކްޓަރު ހުސެއިން އަމްރު މިހެން ވިދާޅުވީ އެކުންފުންޏާއި ފިޝަރީޒް އެންޑް އެގްރިކަލްޗަރ މިނިސްޓްރީއާއި ގުޅިގެން އިއްޔެ ބޭއްވި ނިއުސް ކޮންފަރެސްއެއްގައި ވާހަކަފުޅު ދައްކަވަމުންނެވެ.\nމިނިއުސް ކޮންފަރެންސްގައި އިތުރަށް ވާހަކަފުޅު ދައްކަވަމުން މެނޭޖިން ޑިރެކްޓަރު ހުސެއިން އަމްރު ވިދާޅުވީ ދަނޑުވެރިކަމުން އުފައްދާ ތަކެތި ވިއްކަން ބޭނުންފުޅުވާ ފަރާތްތަކުން އެކަމަށްއެދި ހުށަހަޅާ ފޯމް ފުރުއްވާ ހުށައެޅުމުން އެސްޓިއޯއިން ދިވެހި ދަނޑުވެރިން އުފައްދާ ހުރިހާ ބާވަތްތަކެއް އެސްޓިއޯއިން ގަނެ ދިވެހި ބާޒާރަށް ގެނެސް ދޭނެކަމަށެވެ. އަދި ދަނޑުވެރިންގެ ތަކެތި އެސްޓީއޯއިން ގަންނާނީ ވަގުތުން ފައިސާ ދަނޑުވެރިޔާއަށް ލިބޭނެ ގޮތަށް ކަމަށް އަމުރު ވިދާޅުވިއެވެ.\n” ކޮރޯނާ ވައިރަހާ ގުޅިގެން ކުރިމަތިވެފައިވާ ކަންކަމާއި ގުޅިގެން ރާއްޖޭގެ އިގްތިސޯދު ހަމައެކަނި ފަތުރުވެރިކަމާއި އިމްޕޯޓަށް ބަރޯސާވެގެން ނުތިބެވޭނެކަން މިދަނީ ސާފުކޮށް ފެންނަމުން ،\nމިދަނޑިވަޅަކީ ދިވެހި ދަނޑުވެރިންގެ މަސައްކަތުގެ އަގު ވަޒަންކޮށް ދަނޑުވެރިންނަށް ހަމަ އަގު ގެނެސް ދޭންވީ ވަގުތު” އަމުރު ވިދާޅުވިއެވެ.\nމީދޫ : މީދޫ ދަނޑުވެރީންގެ ދަނޑުތައް\nއެސްޓީއޯގެ މެނޭޖިންގ ޑިރެކްޓަރ ހުސައިން އަމްރު ވިދާޅުވީ ދަނދުވެރީން ހައްދާ ތަކެތި ގަތުމަށްޓަކައި ތައްޔާރުކުރަމުންދާ އެގްރި ސެންޓަރު ހުޅުވާނީ މެއި މަހުގެ އެއްވަނަ ދުވަހުގައި ކަމަށާއި، އެތަނުގެ މަސައްކަތް މިހާރުވެސް ކުރެވެމުންދާ ކަމަށެވެ. ނޯތު ހާބަރު ކުރިމަތީގައި ހުޅުވާ އެސެންޓަރުން މޭވާއާއި ތަރުކާރީގެ ބާވަތްތައް ގަނެ، ހޯލްސޭލްކޮށް ވިއްކަމުންދާނެކަމަށް އަމުރު ވިދާޅުވިއެވެ.\nދަނަޑުވެރީން އަތުން އެގްރި ސެންޓަރަށް ގަންނަ ތަކެތި ރީޓެއިލްކޮށް ވިއްކާނީ އެސްޓީއޯ ސުޕަރމާޓުންނެވެ. އަމްރު ވިދާޅުވި ގޮތުގައި މި ސެންޓަރުން ދަނޑުވެރިންގެ އުފެއްދުންތައް ގަތުމުގެ ސަބަބުން ކާބޯތަކެތީގެ ބާވަތްތައް ރާއްޖެއިން ބޭރުން ގަތުމަށް ކުރަންޖެހޭ ޚަރަދު ކުޑަވެގެންދާނެއެވެ.\n“އަމިއްލައަށް ކާބޯތަކެތި ހައްދައިފިނަމަ އެ ފައިސާއަކީ ބޭރަށް ނުފޮނުވައި، ގައުމުގެ އެހެން ކަންކަން ކުރަން ބޭނުންކުރެވޭނެ ފައިސާ”، އެބޭފުޅާ ވިދާޅުވިއެވެ.\nމި އެގްރި ސެންޓަރުން އުފެއްދުންތައް ގަތުމަށްޓަކައި، އެސްޓީއޯގައި ދަނޑުވެރިއެއްގެ ގޮތުގައި ރަޖިސްޓަރވާން ޖެހެއެވެ. މިކަމަށް ބޭނުންވާ ފޯމު އެސްޓީއޯ ވެބްސައިޓާއި ފާމަސީތަކާއި އަތޮޅުތެރޭގައި ހުންނަ އެސްޓީއޯ ފިހާރަތަކުން ލިބޭނެ ކަމަށް އެސްޓީއޯއިން ވަނީ ހާމަކޮށްފައެވެ.\nރާއްޖޭގެ އިގްތިސާދު ފުޅާ ކުރުމަށް އެމްޑީޕީގެ މެނިފެސްޓޯގައި ހިމަނާފައިވާ ކަންކަމުގެ ތެރޭގައި، ރާއްޖޭގެ ދަނޑުވެރިކަމުގެ ދާއިރާ ކުރިއެރުވުން ހިމެނެ އެވެ. ދަނޑުވެރިކަން ކުރިއަރުވަން، ދަނޑުވެރިން ހައްދާ ހުރިހާ އެއްޗެއް ގަންނާނެ ނޭޝަނަލް އެގްރިކަލްޗާ ކުންފުންޏެއް އުފެއްދުމަކީ އެ މެނިފެސްޓޯގައި ހިމެނޭ ކަމެކެވެ.\nރައީސް އިބްރާހިމް މުހައްމަދު ސޯލިހުވެސް މީގެ ކުރިން ވަނީ ސަރުކާރުގެ ކުންފުންޏެއް މެދުވެރިކޮށް ރާއްޖޭގެ ދަނޑުވެރިން ހައްދާ ހުރިހާ އެއްޗެއް ގަނެވޭނެ ނިޒާމެއް ހަމަޖެއްސުމުގެ މަސައްކަތް ކުރައްވަމުން ގެންދަވާ ކަމަށް ވިދާޅުވެފައެވެ.\n“މިގޮތުން، ސަރުކާރު ހިއްސާވާ އެގްރި ކުންފުންޏެއް އުފައްދައި، ދަނޑުވެރިންގެ އުފެއްދުންތައް މާކެޓްކޮށް ވިއްކޭނެ އިންތިޒާމްތައް މި އަހަރު ތެރޭގައި ހަމަޖެހިގެންދާނެ” ރައީސް ވިދާޅުވިއެވެ.\nކޮރޯނާވައިރަސް، ކޮވިޑް-19ގެ ބަލިމަޑުކަމާ ގުޅިގެން ރާއްޖޭގެ އިގްތިސާދަށް ކުރަމުންދާ އަސަރުތަކާއި ގުޅިގެން ރޭ ބޭއްވި ނޫސްވެރިންގެ ބައްދަލުވުމެއްގައި، މިނިސްޓަރު އަމީރު ވިދާޅުވީ، ކޮވިޑް-19ގެ ސަބަބުން ކުރިމަތިވެފައިވާ މި ދަތި އިގްތިސާދީ ހާލަތަކީ ރާއްޖޭގެ އިގްތިސާދު ފުޅާ ކުރަން ރަނގަޅު ފުރުސަތެއްގެ ގޮތުގައި ދެކެން ޖެހޭ ކަމަށެވެ. އެގޮތުން ރާއްޖޭގައި މިހާރަށް ވުރެ ދަނޑުވެރިކަން ކުރިއެރުވުމަކީ އެމްޑީޕީގެ ވިސްނުމެއްކަން އަމީރު ފާހަގަކުރެއްވި އެވެ.\nދަނޑުވެރިކަމުގެ ދާއިރާގައި ހަރަކާތްތެރިވާ ފަރާތްތަކަށް އަމާޒުކޮށް ފިޝަރީޒް މިނިސްޓްރީން މިހާރު ދަނީ ހާއްސަ ޓްރެއިނިން ޕްރޮގްރާމްތަކެއްވެސް ހިންގަމުންނެވެ. އަދި ދަނޑުވެރިކަމަށް ދޫކުރާ ލޯނުގެ 30 ޕަސެންޓް އަންހެނުންނަށް ޚާއްސަކުރަން ވެސް ފިޝަރީޒް މިނިސްޓްރީން ވަނީ ބުނެފައެވެ.\nއަންހެނުންނަށް ލޯނު ޕްރޮގްރާމެއްގެ ވަކި އަދަދެއްގެ ޚާއްސަކުރީ ދަނޑުވެރިކަމަކީ އިގްތިސާދަށް ފައިދާ ކުރާ އަދި ތިމާވެށްޓާ ރަށްޓެހި ސިނާއަތަކަށް ހެދުމުގައި އަންހެނުން ބާރުވެރި ކުރުވުމަށް ކަމަށް ސަރުކާރުން ވިދާޅުވެއެވެ.\nއަޟްހާއީދުގެ މުނާސަބާ ފާހަގަކުރުމުގެ ގޮތުން މީދޫ ވޮލީޓީމަކާ ހުޅުދޫ ވޮލީޓީމަކާ ދެމެދު ކުޅެވުނު އެކުވެރިކަމުގެ ވޮލީމެޗް މީދޫޓީމް ކާމިޔާބުކޮށްފި ...